**รายงานการประชุมสภาเทศบาลนครขอนแก่น**

**สมัยสามัญ สมัยที่ 3 ครั้งที่ 1/2558**

 **วันที่ 14 สิงหาคม 2558 เวลา 10.00 น.**

**ณ ห้องประชุมนครเป็งจาล อาคารป้องกันฯ (ชั้น 2) เทศบาลนครขอนแก่น**

**…………………………………….**

# ผู้เข้าประชุม

|  |  |  |  |
| --- | --- | --- | --- |
| 1. | นายเรืองชัย | ตราชู | ประธานสภาเทศบาลนครขอนแก่น |
| 2. | นางสาวนันทวัลย์ | ไกรศรีวรรธนะ | รองประธานสภาเทศบาลนครขอนแก่น  |
| 3. | นายกิตติพล | อ้วนไตร | สมาชิกสภาเทศบาลนครขอนแก่น |
| 4. | นายเกรียงศักดิ์ | สว่างไสว | สมาชิกสภาเทศบาลนครขอนแก่น  |
| 5. | นางสาวจันทนภา | แสวงการ | สมาชิกสภาเทศบาลนครขอนแก่น  |
| 6. | นางสาวภาสิณี | ธีรภานุ | สมาชิกสภาเทศบาลนครขอนแก่น |
| 7. | นายโกเมน | กันตวธีระ  | สมาชิกสภาเทศบาลนครขอนแก่น |
| 8. | นายมานพ | หวังสวัสดิ์โอฬาร | สมาชิกสภาเทศบาลนครขอนแก่น |
| 9. | นายบุญสม | วิจารจันทร์ | สมาชิกสภาเทศบาลนครขอนแก่น |
| 10. | นายบุญฤทธิ์ | พาณิชย์รุ่งเรือง | สมาชิกสภาเทศบาลนครขอนแก่น |
| 11. | นายปรมินทร์ | เลาหะพันธุ์ | สมาชิกสภาเทศบาลนครขอนแก่น  |
| 12. | นางสาวนริสศรา | เรืองศร | สมาชิกสภาเทศบาลนครขอนแก่น |
| 13. | นายภาสกร | กาญจนวรางกูร | สมาชิกสภาเทศบาลนครขอนแก่น  |
| 14. | นายถนอมทรัพย์ | สรรพโส | สมาชิกสภาเทศบาลนครขอนแก่น |
| 15. | นางรัชดา | ลีลาสวัสดิ์ชัย | สมาชิกสภาเทศบาลนครขอนแก่น |
| 16 | นายกนิษฐ์ | อาวัชนาการ | สมาชิกสภาเทศบาลนครขอนแก่น |
| 17. | นางวรินทร์พร | ณิชาภัทรนารากุล | สมาชิกสภาเทศบาลนครขอนแก่น |
| 18. | นายสมภพ | วงศ์ก่อ | สมาชิกสภาเทศบาลนครขอนแก่น  |
| 19. | นายวันชัย | ซื่อศิริสวัสดิ์ | สมาชิกสภาเทศบาลนครขอนแก่น |
| 20 | ว่าที่ร้อยตรีบัญชา | สิงห์คำป้อง | สมาชิกสภาเทศบาลนครขอนแก่น |
| 21. | นายธนภณ | กิตติวิมลชัย | สมาชิกสภาเทศบาลนครขอนแก่น |
| 22 | นายปฎลชัย | พัฒน์ดำรงจิตร | สมาชิกสภาเทศบาลนครขอนแก่น  |
| 23. | นายวรินทร์ | เอกบุรินทร์ | สมาชิกสภาเทศบาลนครขอนแก่น  |
| 24. | นายสุพัฒน์ | พงษ์เพียจันทร์ | สมาชิกสภาเทศบาลนครขอนแก่น |

# ผู้บริหารเทศบาลที่เข้าร่วมประชุม

|  |  |  |  |
| --- | --- | --- | --- |
|  1. | นายธีระศักดิ์ | ฑีฆายุพันธุ์ | นายกเทศมนตรีนครขอนแก่น |
|  2. | นายธวัชชัย | รื่นรมย์สิริ | รองนายกเทศมนตรีนครขอนแก่น |
|  3. | นายจุลนพ | ทองโสภิต | รองนายกเทศมนตรีนครขอนแก่น |
|  4. | นายมนตรี | สิงหปุณณภัทร | รองนายกเทศมนตรีนครขอนแก่น |
|  5. | นายชัชวาล | พรอมรธรรม | รองนายกเทศมนตรีนครขอนแก่น |

 6. นายสุภัฐวิทย์ ธารชัย ปลัดเทศบาลนครขอนแก่น

**ระเบียบวาระการประชุมสภาเทศบาลนครขอนแก่น**

ระเบียบวาระที่ 1 เรื่องที่ประธานแจ้งให้ที่ประชุมทราบ

ระเบียบวาระที่ 2 เรื่องรับรองรายงานการประชุมสภาเทศบาลนครขอนแก่น

- สมัยวิสามัญ สมัยที่ 2 เมื่อวันที่ 27 กรกฎาคม 2558

ระเบียบวาระที่ 3 เรื่องญัตติขอรับความเห็นชอบร่างเทศบัญญัติงบประมาณรายจ่ายประจำปี งบประมาณ พ.ศ.2559 (วาระที่ 1 ขั้นรับหลักการ)

ระเบียบวาระที่ 4 เรื่องญัตติอื่นๆ

**นายสุภัฐวิทย์ ธารชัย ปลัดเทศบาลนครขอนแก่น**

เมื่อได้เวลา 10.00 น. นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น ทำหน้าที่ประธานสภาเทศบาล ได้จุดธูปเทียนบูชาพระรัตนตรัย แล้วกล่าวเปิดประชุม

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

สวัสดีค่ะ ท่านนายกเทศมนตรี ท่านรองนายกเทศมนตรี เลขานุการนายกเทศมนตรี ท่านสมาชิกสภาเทศบาลนครขอนแก่น และท่านผู้มีเกียรติ ท่านประธานคณะกรรมการชุมชนทุกท่าน วันนี้เป็นวันเปิดประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 1/2558 ขณะนี้มีสมาชิกมาครบองค์ประชุมแล้ว ดิฉันขอดำเนินการตามระเบียบวาระ ต่อไป ก่อนอื่นสมาชิกสภาเทศบาลทุกท่านคงได้รับการขอแก้ไข ทั้งหมดมี111หน้า จำนวนใบแก้ไขก็จะมีจำนวน 28 ใบ ดิฉันขอเสนอที่ประชุมสภาเทศบาล และขอถอนญัตติระเบียบวาระที่ 2 เรื่องรับรองรายงานการประชุมสภาเทศบาลนครขอนแก่นสมัยวิสามัญ สมัยที่ 2 เมื่อวันที่ 27 กรกฎาคม 2558 ขอยกออกไปเพื่อออกไปประชุมคราวหน้า และก็จะเลื่อนมาเป็นระเบียบวาระที่3 ดิฉันขอเสียงรับรองค่ะ ท่านใดให้การรับรอง โปรดยกมือ เห็นชอบ 23 เสียง งดออกเสียง (ไม่มี) (สมาชิกยกมือเป็นเอกฉันท์)

**มติที่ประชุม:เป็นอันว่าสภาเทศบาลนครขอนแก่นมีมติเห็นชอบ 23 เสียงอนุญาตให้ถอนญัตติระเบียบวาระที่ 2 เรื่องรับรองรายงานการประชุมสภาเทศบาลนครขอนแก่นสมัยวิสามัญ สมัยที่ 2 เมื่อวันที่ 27 กรกฎาคม 2558**

**ระเบียบวาระที่ 1 เรื่องที่ประธานแจ้งให้ทราบ**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

เนื่องในวันแม่แห่งชาติ คุณภาสิณี ธีรภานุ สมาชิกสภาเทศบาลนครขอนแก่น ก็ได้รับคัดเลือกเป็นลูกดีเด่นขอเสียงปรบมือให้กับทางท่านสมาชิกสภาเทศบาลด้วยค่ะ

**มติที่ประชุม: รับทราบ**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเรียนเชิญคุณเกรียงศักดิ์ค่ะ

**นายเกรียงศักดิ์ สว่างไสว สมาชิกสภาเทศบาลนครขอนแก่น**

 ครับท่านประธานสภาเทศบาลและสมาชิกสภาเทศบาลผู้ทรงเกียรติผมนายเกรียงศักดิ์ สว่างไสว สมาชิกสภาเทศบาลนครขอนแก่น เมื่อสักครู่ที่ท่านประธานเสนอให้มีการรับรองเป็นเรื่องของการรับรองการเลื่อนวาระจากวาระที่3 เป็นวาระที่ 3 ในเอกสารที่ขอแก้ไขฝากท่านประธานสภาเทศบาลต้องมีการรับรองในเอกสารที่จะใช้ในการแก้ไขด้วยหรือไม่

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขออนุญาตเพิ่มเติมใหม่ค่ะเอกสารขอแก้ไขคำเพิ่มเติมมีทั้งหมด111หน้าจะมีจำนวน 28 แผ่นขอเสียงสมาชิกสภาเทศบาลรับรองใบคำขอแก้ไข โปรดยกมือ เห็นชอบ 23 เสียง งดออกเสียง (ไม่มี) (สมาชิกยกมือเป็นเอกฉันท์)สมาชิกสภาเทศบาลรับรองถูกต้องค่ะ

**มติที่ประชุม:เป็นอันว่าสภาเทศบาลนครขอนแก่นมีมติเห็นชอบ 23 เสียง อนุญาตให้แก้ไขคำเพิ่มเติมร่างเทศบัญญัติงบประมาณรายจ่ายประจำปี งบประมาณ พ.ศ.2559**

**ระเบียบวาระที่ 3 เรื่องญัตติขอรับความเห็นชอบร่างเทศบัญญัติงบประมาณรายจ่ายประจำปี งบประมาณ พ.ศ.2559 (วาระที่ 1 ขั้นรับหลักการ)**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ขอเชิญท่านนายกเทศมนตรีเสนอญัตติต่อสภาค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรื่อง ญัตติขอรับความเห็นชอบร่างเทศบัญญัติงบประมาณรายจ่ายประจำปีงบประมาณ พ.ศ. 2559

(วาระที่ 1 ขั้นรับหลักการ)

ข้าพเจ้าขอเสนอ ร่างเทศบัญญัติ เรื่อง งบประมาณรายจ่ายประจำปีงบประมาณ พ.ศ. 2559 ของเทศบาลนครขอนแก่น อำเภอเมืองขอนแก่น จังหวัดขอนแก่น ฉบับนี้ มาเพื่อโปรดนำเสนอต่อที่ประชุมสภาเทศบาลนครขอนแก่น ในสมัยประชุมนี้ ซึ่งการจัดทำร่างเทศบัญญัติงบประมาณรายจ่ายประจำปีงบประมาณ พ.ศ. 2559 ของเทศบาลนครขอนแก่น ในรูปแบบระบบคอมพิวเตอร์ E-LAAS (อี ลา แอส) (Electronic Local Administrative System)นั้น เป็นการจัดทำงบประมาณอย่างมีส่วนร่วม โดยคณะผู้บริหารและสมาชิกสภาเทศบาลนครขอนแก่น ได้ประชุมวิเคราะห์แลกเปลี่ยนในการพิจารณาจัดทำร่างงบประมาณฯ เพื่อให้การบริหารจัดการงบประมาณอย่างมีส่วนร่วมเป็นไปด้วยความโปร่งใส เกิดความคุ้มค่า ถูกต้องเรียบร้อยตามระเบียบ ตามมติคณะรัฐมนตรี และตามหนังสือสั่งการที่เกี่ยวข้อง อย่างมีประสิทธิภาพเกิดประโยชน์สูงสุดแก่ทางราชการและประชาชน

ทั้งนี้ ได้จัดทำคำแถลงงบประมาณประกอบร่างงบประมาณรายจ่ายประจำปีงบประมาณ พ.ศ. 2559 ตลอดจน หลักการและเหตุผลแนวนโยบายการดำเนินการในปีงบประมาณ พ.ศ.2559 มาด้วยแล้ว ข้าพเจ้าจักได้อ่านดังนี้

ขอแสดงความนับถือ

ธีระศักดิ์ ฑีฆายุพันธุ์

(นายธีระศักดิ์ ฑีฆายุพันธุ์)

นายกเทศมนตรีนครขอนแก่น

**คำแถลงงบประมาณ**

**ประกอบงบประมาณรายจ่ายประจำปีงบประมาณ พ.ศ. 2559**

**ท่านประธานสภาเทศบาลและสมาชิกสภาเทศบาลนครขอนแก่น**

บัดนี้ถึงเวลาที่คณะผู้บริหารของเทศบาลนครขอนแก่น จะได้เสนอร่างเทศบัญญัติ งบประมาณรายจ่ายประจำปีต่อสภาเทศบาลนครขอนแก่นอีกครั้งหนึ่ง ฉะนั้น ในโอกาสนี้ คณะผู้บริหารเทศบาลนครขอนแก่นจึงขอชี้แจงให้ท่านประธานและสมาชิกทุกท่านได้ทราบถึงสถานะการคลังตลอดจนหลักการและแนวนโยบายการดำเนินการ ในปีงบประมาณ พ.ศ. 2559 ดังต่อไปนี้

1. **สถานการณ์คลัง**
	1. งบประมาณรายจ่ายทั่วไป

ในปีงบประมาณ พ.ศ.2558 ณ วันที่ 30 มิถุนายน พ.ศ.2558 องค์กรปกครองส่วนท้องถิ่นมีสถานะการเงิน ดังนี้

* + 1. เงินฝากธนาคาร จำนวน 1,000,472,312.19 บาท
		2. เงินสะสม จำนวน 590,228,999.98 บาท
		3. ทุนสำรองเงินสะสม จำนวน 316,421,662.38 บาท
		4. รายการกันเงินไว้แบบก่อหนี้ผูกพันและยังไม่ได้เบิกจ่าย จำนวน 14 โครงการ รวม 36,726,585.23 บาท
		5. รายการที่ได้กันเงินไว้โดยยังไม่ได้ก่อหนี้ผูกพัน จำนวน 20 โครงการ รวม 26,337,211.14 บาท
	1. เงินกู้คงค้าง จำนวน 68,403,405.45 บาท

**2. การบริหารงบประมาณ ในปีงบประมาณ 2557 ณ วันที่ 30 กันยายน พ.ศ.2557**

(1) รายรับจริง จำนวน 1,129,959,209.21 บาท ประกอบด้วย

หมวดภาษีอากร จำนวน 116,530,742.71 บาท

 หมวดค่าธรรมเนียมค่าปรับและใบอนุญาต จำนวน 49,219,053.70 บาท

 หมวดรายได้จากทรัพย์สิน จำนวน 40,820,467.79 บาท

 หมวดรายได้จากสาธารณูปโภคและพาณิชย์ จำนวน 11,030,092.19 บาท

 หมวดรายได้เบ็ดเตล็ด จำนวน 14,356,875.00 บาท

 หมวดรายได้จากทุน จำนวน 2,753,150.00 บาท

 หมวดภาษีจัดสรร จำนวน 453,521,442.66 บาท

งบเงินอุดหนุน(หมวดเงินอุดหนุนทั่วไป) จำนวน 435,497,776.00 บาท

(2) เงินอุดหนุนที่รัฐบาลให้โดยระบุวัตถุประสงค์ จำนวน 289,280,002.21 บาท

(3) รายจ่ายจริง จำนวน 1,009,146,549.08 บาท ประกอบด้วย

งบกลาง จำนวน 39,762,109.68 บาท

 งบบุคลากร จำนวน 418,933,502.63 บาท

งบดำเนินการ จำนวน 318,712,611.28 บาท

 งบลงทุน จำนวน 183,343,238.49 บาท

 งบรายจ่ายอื่น จำนวน - บาท

 งบอุดหนุน จำนวน 48,395,087.00 บาท

(4)รายจ่ายที่จ่ายจากเงินอุดหนุนที่รัฐบาลให้โดยระบุวัตถุประสงค์ จำนวน 289,280,002.21 บาท

(5) รายจ่ายที่จ่ายจากเงินสะสม จำนวน 55,847,647.99 บาท

(6) รายจ่ายที่จ่ายจากเงินทุนสำรองเงินสะสม จำนวน 0.00 บาท

**งบเฉพาะการกิจการสถานีขนส่ง**

ปีงบประมาณ พ.ศ. 2558 ณ วันที่ 30 มิถุนายน 2558

 รายรับจริง จำนวน 7,005,479.64 บาท

รายจ่ายจริง จำนวน 5,926,124.92 บาท

กำไรสะสม จำนวน 1,079,354.72 บาท

เงินสะสม จำนวน - บาท

ทุนสำรองเงินสะสม จำนวน 11,379,008.09 บาท

กู้เงินจากธนาคาร/ก.ส.ท./อื่นๆ จำนวน 3,893,661.00 บาท

ยืมเงินสะสมจากเทศบาล จำนวน - บาท

เงินฝากธนาคาร จำนวน 17,425,591.70 บาท

ทรัพย์รับจำนำ จำนวน - บาท

**งบเฉพาะการสถานธนานุบาลแห่งที่ 1 เทศบาลนครขอนแก่น**

ปีงบประมาณ พ.ศ. 2558 ณ วันที่ 30 มิถุนายน 2558

รายรับจริง จำนวน 23,709,492.34 บาท

รายจ่ายจริง จำนวน 4,403,223.98 บาท

กำไรสะสม จำนวน 7,582,436.11 บาท

เงินสะสม จำนวน - บาท

ทุนสำรองเงินสะสม จำนวน - บาท

กู้เงินจากธนาคาร/ก.ส.ท./อื่นๆ จำนวน 44,720,768.28 บาท

ยืมเงินสะสมจากเทศบาล จำนวน - บาท

เงินฝากธนาคาร จำนวน 4,702,802.70 บาท

ทรัพย์รับจำนำ จำนวน 241,604,950.00บาท

**งบเฉพาะการสถานธนานุบาลแห่งที่ 2 เทศบาลนครขอนแก่น**

ปีงบประมาณ พ.ศ. 2558 ณ วันที่ 30 มิถุนายน 2558

รายรับจริง จำนวน 8,356,557.00 บาท

รายจ่ายจริง จำนวน 6,919,618.08 บาท

กำไรสะสม จำนวน 1,834,524.70 บาท

เงินสะสม จำนวน - บาท

ทุนสำรองเงินสะสม จำนวน - บาท

กู้เงินจากธนาคาร/ก.ส.ท./อื่นๆ จำนวน 47,967,989.12 บาท

ยืมเงินสะสมจากเทศบาล จำนวน 11,000,000.00 บาท

เงินฝากธนาคาร จำนวน 1,500,974.83 บาท

ทรัพย์รับจำนำ จำนวน 79,442,780.00 บาท

บันทึกหลักการและเหตุผล

ประกอบร่างเทศบัญญัติงบประมาณรายจ่าย

ประจำปีงบประมาณ พ.ศ.2559

ของเทศบาลนครขอนแก่น อำเภอเมืองขอนแก่น จังหวัดขอนแก่น

**ด้านบริหารทั่วไป** ประกอบด้วย

แผนงานบริหารงานทั่วไป ยอดรวม 149,159,150 บาท

แผนงานการรักษาความสงบภายใน ยอดรวม 33,122,680 บาท

**ด้านบริการชุมชนและสังคม**

แผนงานการศึกษา ยอดรวม 497,992,870 บาท

 แผนงานสาธารณสุข ยอดรวม 59,554,500 บาท

 แผนงานสังคมสงเคราะห์ ยอดรวม 134,000 บาท

แผนงานเคหะและชุมชน ยอดรวม 79,925,400 บาท

แผนงานสร้างความเข้มแข็งของชุมชน ยอดรวม 22,714,970 บาท

แผนงานการศาสนาวัฒนธรรมและนันทนาการ ยอดรวม 16,442,300บาท

**ด้านการเศรษฐกิจ**

 แผนงานอุตสาหกรรมและการโยธา ยอดรวม 168,095,980 บาท

แผนงานการพาณิชย์ ยอดรวม 5,632,000 บาท

**ด้านการดำเนินงานอื่น**

แผนงานงบกลาง ยอดรวม 95,686,840 บาท

**รวมเป็นงบประมาณรายจ่ายทั้งสิ้น 1,128,460,690 บาท**

จึงขออนุญาตท่านประธานสภาเทศบาลเพื่อเสนอญัตติขอรับความเห็นชอบร่างเทศบัญญัติงบประมาณรายจ่ายประจำปีงบประมาณ2559 ขั้นวาระที่1ขั้นรับหลักการมาตามนี้กราบขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ท่านนายกเทศมนตรีก็ได้เสนอร่างเทศบัญญัติงบประมาณรายจ่ายประจำปีงบประมาณ 2559 ก่อนอื่นขอทำความเข้าใจกับสมาชิกสภาเทศบาล การจัดทำงบประมาณแบบใหม่เพื่อความเข้าใจตรงกัน ดิฉันก็จะขอให้สมาชิกสภาเทศบาลอภิปรายเป็นส่วนๆไปเริ่มตั้งแต่ประมาณการรายรับไป ประมาณการรายจ่ายและตามแผนงานต่างๆ ซึ่งดิฉันก็จะเรียนถามท่านสมาชิกสภาเทศบาล ว่าประมาณการรายรับมีสมาชิกสภาเทศบาลท่านใดจะอภิปราย เชิญค่ะ ขอเรียนเชิญคุณธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติ พ่อแม่พี่น้องผู้นำชุมชนที่ร่วมสังเกตการณ์ประชุมสภาเทศบาลในวันนี้ ผมนายธนภณ กิตติวิมลชัย สมาชิกสภาเทศบาลนครขอนแก่น เรียนถามท่านประธานสภาเทศบาลเมื่อสักครู่ท่านประธานสภาเทศบาลได้ถามว่า มีข้อสงสัยหรือข้อหารือในเรื่องประมาณการรายรับ ผมอยากหารือสอบถามว่าในส่วนคำแถลงอนุญาตให้ถามไหมครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 อนุญาตค่ะ เชิญค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

 เริ่มตั้งแต่หน้าแรกเมื่อสักครู่ต้องยอมรับว่าตัวเองฟังไม่ทัน ถ้าฟังทันก็ปรากฏว่าผมสงสัยว่าทำไมถึงเป็นแบบนี้ ในงบประมาณรายจ่ายทั่วไปเป็นงบประมาณการพ.ศ.2558 ณ วันที่30 มิถุนายน2558พอมาสถานะการคลังข้อ2 การบริหารงบประมาณในปีงบประมาณพ.ศ.2558 ณ วันที่30 มิถุนายน 2558 แต่เข้าใจว่าน่าจะมีการแก้เป็น 30 กันยายน 2557 ใช่ไหมครับ ช่วยยืนยันด้วย

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 เรียนท่านประธานสภาเทศบาลครับ เอกสารที่ผมแถลงเมื่อสักครู่จาก 30 มิถุนายน 2558 มีการแก้ไขเป็น 30 กันยายน 2557 เดิมทีเอกสารที่ปรากฏของผมเป็นการแก้ไข ซึ่งเมื่อสักครู่ได้มีการสอบถามเจ้าหน้าที่ผู้รับผิดชอบว่าเอกสารที่ท่านประธานสภาเทศบาลขออนุมัติให้สภาเทศบาลรับรองการแก้ไขนั้นเมื่อสักครู่ได้มีการสอบถาม ไม่มาปรากฏอยู่ในเอกสารที่ขอแก้ไข ต้องกราบขออภัยและขออนุญาตท่านประธานสภาเทศบาลเพื่อขออนุมัติทางสภาเทศบาลแก้ไขข้อความในคำแถลงงบประมาณ จาก ณ วันที่30 มิถุนายน 2558 เป็น 30 กันยายน 2557 ต้องขออภัยครับและขออนุมัติท่านประธานสภาเทศบาลเพื่อสอบถามสมาชิกสภาเทศบาลครับ

**นายธนภณ กิตติวิมลชัย สมาชิกสภาเทศบาลนครขอนแก่น**

 ต้องขออนุญาตต่อเนื่อง สืบเนื่องจากวิธีพิจารณางบประมาณ ด้วยเหตุผลข้อแรกเราอ้างถึงวันที่ ณ วันที่ 30มิถุนายน 2558 เงื่อนไขของรายจ่ายปรากฏว่าเราไปใช้ วันที่ 30กันยายน 2557 ซึ่งไม่น่าจะเป็นวิธีการทางบัญชี ผมเป็นห่วงว่าขณะนี้ถ้าสมมุติว่าความจำเป็นต้องใช้ตัวเลข ณ วันที่30มิถุนายน2558 และข้อ2เป็นไปได้ไหมครับที่จะเอาเลขนั้นมาใส่ ที่ต้องถามที่รอคำตอบเพราะว่าผมเชื่อว่าเป็นไปได้และปรากฏขึ้น เพราะท่านสามารถดำเนินการให้ได้ตัวเลข ณ วันที่30 มิถุนายนในข้อ1ได้ครับ ข้อ2ก็ไม่แปลกที่ท่านจะมีตัวเลขดังกล่าว ผมเป็นห่วงว่าไปใช้ตัวเลขอีกปี จะออกมาทำให้กระบวนการเทียบเคียงหรือการติดตามผิดพลาด

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 ได้รับแจ้งจากเจ้าหน้าที่การแก้ไขข้อความไม่ครบ ข้อ2 การบริหารงบประมาณในปีงบประมาณ 2558 ณ วันที่ 30 กันยายน 2557 ก็ยังเป็นการแก้ไขที่ไม่ครบซึ่งจะมีการขอแก้ไขเพิ่มเติมก็คือการบริหารงบประมาณในปีงบประมาณ2557 ณ วันที่ 30กันยายน 2557 ครับ ไม่ใช่ปีงบประมาณ 2558 ในปีงบประมาณ2558 ก็คือ1.1ปีงบประมาณ 2558 ณ วันที่ 30 มิถุนายน2558 ดังนั้นในส่วนของหัวข้อที่2การบริหารงบประมาณในปี 2558 ขอแก้ไขเป็น 2557 ณ วันที่30 กันยายน 2557 ครับ ต้องอภัยท่านประธานสภาเทศบาลและท่านสมาชิกสภาเทศบาล การแก้ไขไม่ครบถ้วนสมบูรณ์

**นายธนภณ กิตติวิมลชัย สมาชิกสภาเทศบาลนครขอนแก่น**

 ขออนุญาตที่ต้องสอบถามผมเป็นห่วงว่า เนื่องจากเราพยายามทำตามคำสั่งทำตามวิธีงบประมาณ ซึ่งทำให้เป็นปัจจุบันมากที่สุดทั้งจากส่วนกลางและส่วนท้องถิ่นทุกเทศบาล ผมเป็นห่วงว่าตรงนี้เจตนารมณ์ที่เขาทำรูปแบบรายงานคำแถลงเป็นแบบนี้ เขาต้องการตัวเลข พ.ศ.อะไร ในหัวข้อที่1และหัวข้อที่2 ผมเป็นห่วงว่าวิธีการตอนนี้การทำผิดแล้วมาแก้วิธีการตรงนี้ แก้มาเป็นปี2557 เป็นความผิดพลาดประการหนึ่งที่สำคัญเข้าใจผิด ผมอยากให้เจ้าหน้าที่หรือส่วนที่เกี่ยวข้องสอบถามให้ชัดเจนว่าควรจะเป็นตัวเลขตัวไหน วันที่เท่าไหร่ เดือนอะไร อีกประการหนึ่งในหน้า15จริงๆก็อยากรอไปอภิปรายในงบประมาณค่าใช้จ่ายในหมวดของการศึกษา งบประมาณแผนงานการศึกษา รายจ่าย 497,992,870 บาท นี้หมวดเดียว ผมไม่มีตัวเลขที่ชัดเจนของจำนวนนักเรียนในสังกัดเทศบาลนครขอนแก่น แต่ผมเอาตัวเลขประมาณ10,000ไปหาร ต่อรายหัวผมเข้าใจว่า 50,000 บาท ผมไม่เข้าใจว่าทำไมมากขนาดนี้ ให้ข้อคิดเห็นไว้แค่นี้ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปรายในคำแถลงขอเชิญค่ะ ถ้าไม่มีสมาชิกสภาเทศบาลท่านใดอภิปรายในคำแถลงที่ท่านนายกเทศมนตรีแถลง ก็จะเป็นรายละเอียดประมาณการรายรับค่ะ ขอเรียนเชิญอภิปรายประมาณการรายจ่ายเลยค่ะ เริ่มต้นจากแผนงานทั่วไปเรียนเชิญท่านสมาชิกสภาเทศบาลเลยค่ะ แผนงานบริหารงานทั่วไปก็จะเริ่มต้นตั้งแต่หน้า181 จะมีงานบริหารงานทั่วไป งานวางแผนสถิติและวิชาการ และงานบริหารการคลัง สมาชิกสภาเทศบาลท่านใดจะอภิปรายเชิญเลยค่ะ ถ้าไม่มีสมาชิกสภาเทศบาลท่านใดจะอภิปรายก็จะเป็นแผนงานการรักษาความสงบภายใน ซึ่งก็จะมีงานเทศกิจ งานป้องกัน ฝ่ายพลเรือนและอัคคีภัย สมาชิกสภาเทศบาลท่านใดจะอภิปรายเรียนเชิญเลยค่ะ ถ้าไม่มีสมาชิกสภาเทศบาลท่านใดจะอภิปรายต่อไปเป็นแผนการศึกษา ซึ่งจะประกอบด้วยงานบริหารทั่วไปเกี่ยวกับการศึกษา งานระดับก่อนวัยเรียน และประถมศึกษาและงานการศึกษาไม่มีกำหนดระดับเรียนเชิญท่านสมาชิกสภาเทศบาลอภิปรายได้เลยค่ะ ถ้าไม่มีสมาชิกสภาเทศบาลท่านใดจะอภิปราย ขอเรียนเชิญคุณเกรียงศักดิ์ค่ะ

**นายเกรียงศักดิ์ สว่างไสว สมาชิกสภาเทศบาลนครขอนแก่น**

 ท่านประธานสภาเทศบาล เพื่อนสมาชิกสภาเทศบาลผู้ทรงเกียรติ เนื่องจากเอกสารค่อนข้างที่จะจำนวนมาก รบกวนท่านประธานสภาเทศบาลชะลอหรือช้าลงครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ถ้าดิฉันผ่านไปก็สามารถกลับมาอภิปรายได้ค่ะ ถ้าหากมีข้อสงสัย แผนงานการศึกษามีสมาชิกสภาเทศบาลท่านใดจะอภิปรายเชิญเลยค่ะ ก็อยากจะเรียนให้ท่านประธานชุมชนคณะกรรมการชุมชนทราบ สมาชิกสภาเทศบาลได้ทำการพิจารณางบประมาณเทศบาลนอกรอบมา 21วันเต็ม เราทำงานเข้มข้น จะมีบางรายการที่ท่านสมาชิกสภาเทศบาลอาจสงสัยสามารถถามในสภาเทศบาลได้ จึงกราบเรียนท่านพี่น้องประชาชนทุกท่านทราบ ต่อไปเป็นแผนงานสาธารณสุขประกอบด้วยงานบริหารงานทั่วไปสาธารณสุข งานบริหารสาธารณสุขและงานสาธารณสุขอื่นและงานบริการสาธารณสุข หากสมาชิกสภาเทศบาลท่านใดจะอภิปรายเชิญเลยค่ะ ต่อไปเป็นแผนงานสังคมสงเคราะห์ ซึ่งเป็นงานสวัสดิการและสังคมและสังคมสงเคราะห์ จะมีสมาชิกท่านไดอภิปรายเชิญเลยคะ ต่อไปเป็นแผนงานเคหะและชุมชน ประกอบด้วยงานไฟฟ้า ถนน งานสวนสาธารณะ งานกำจัดขยะมูลฝอยและสิ่งปฏิกูลและงานบำบัดน้ำเสีย ต่อไปเป็นงานสร้างความเข้มแข็งของชุมชน ประกอบด้วยงานบริหารทั่วไปเกี่ยวกับสร้างความเข้มแข็งของชุมชนและงานส่งเสริมและสนับสนุนความเข้มแข็งชุมชน ต่อไปเป็นงานศาสนาและวัฒนธรรมและนันทนาการ ซึ่งประกอบด้วยงานกีฬาและนันทนาการ งานศาสนาและวัฒนธรรมท้องถิ่น ต่อไปเป็นแผนงานอุตสาหกรรมและการโยธาประกอบด้วยงานบริหารทั่วไปเกี่ยวกับอุตสาหกรรมการโยธาและงานก่อสร้างโครงสร้างพื้นฐาน มีสมาชิกสภาเทศบาลท่านใดจะอภิปรายเชิญเลยค่ะ ขอเรียนเชิญคุณธนภณค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาเทศบาลที่เคารพเพื่อนสมาชิกสภาเทศบาลผู้ทรงเกียรติ พ่อแม่พี่น้องผู้นำชุมชนที่ร่วมสังเกตการณ์ประชุมสภาเทศบาลในวันนี้ ผมนายธนภณ กิตติวิมลชัย สมาชิกสภาเทศบาลนครขอนแก่น ประเด็นที่ผมจะสอบถามอยู่ที่หน้า344โครงการปรับปรุงฟื้นฟูระบบระบายน้ำโดยการดูดฉีดล้างท่อระบายถนนสายหลักภายในเขตเทศบาลนครขอนแก่น 8 สาย งบประมาณ 8,270,000บาท เฉลี่ยสายละ1,000,000 บาท ตรงนี้เงินจำนวนมากเทียบกับงบประมาณ โดยระบบวิธีการก่อสร้างในปัจจุบันควรจะมีภาระแบบนี้เกิดขึ้นไหม เราใช้เงินก้อนนี้มาจำนวนมาก เรามีรถดูดเอง 2 คันๆละ15ล้านบาท เราจะมีเจ้าหน้าที่บุคลากร ซึ่งมูลค่างานที่ผมเปรียบเทียบก็น่าจะไม่น้อยกว่า 8,000,000 -10,000,000 บาท บริษัทผู้รับเหมาที่มาทำตรงนี้ใช้เครื่องจักรไม่เกิน1ตัว ใช้เวลาไม่เกิน 3 เดือนในการทำ ดังนั้นมูลค่าของเทศบาลและบุคลากรที่เรามีต้องทำงานได้ประมาณ 30ล้านบาท แต่เทียบด้วยระยะเวลาที่มีเงื่อนไขต่อเป็นพนักงานที่อยู่กันประจำ แล้วจะได้ถนนกี่เส้น ตรงนี้ทำให้ผมสงสัยว่าทำไมมีงบประมาณตรงนี้จำนวนมากทุกปี จะไม่มีก็ไม่ได้พอฝนตกก็น้ำท่วม ด้วยความตั้งใจของผู้บริหารหรือส่วนที่เกี่ยวข้อง ปีต่อไปจะตั้งมากกว่านี้ไหมแล้วเราจะยุติหรือมีขอบเขตต่อวิธีการแก้ไขตรงนี้อย่างไร นี้เป็นการใช้งบประมาณที่ผ่านไปแล้วไม่เห็นอะไรเลย แต่ไม่ทำก็ไม่ได้ ก็เลยจำเป็นต้องถามให้ทราบการบริหารการวางแผนจะลดค่าใช้จ่ายตรงนี้จะทำอย่างไร ปีหนึ่งถ้าคิดแบบเอกชนก็40ล้านบาท สอบถามในแผนงานตรงนี้ไว้แบบนี้

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 แผนงานอุตสาหกรรมและโยธามีสมาชิกสภาเทศบาลท่านใดจะอภิปรายเพิ่มเติมเชิญเลยค่ะ ก่อนที่ท่านผู้บริหารจะตอบ ขอเรียนเชิญคุณวันชัยค่ะ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

 กราบเรียนท่านประธานสภาเทศบาลที่เคารพและสมาชิกสภาเทศบาลผู้ทรงเกียรติและผู้เข้าร่วมประชุมสภาเทศบาล อยากสอบถามคือรายการหน้าที่340และ344 ซอยตรงข้างปั๊มและซอยวิเชียร 2 ซอยนี้ยอดเงินในการก่อสร้างต่างกันแต่เนื้อหาใจความในรายละเอียดเป็นเนื้อหาเดียวกัน อีกรายการหนึ่งหน้า343 รายการก่อสร้างปรับปรุงปิดบ่อพัก ซอยศรีจันทร์ซอย37และศรีจันทร์31 รายละเอียดเหมือนกันแต่ต่างกันตรงที่ อันหนึ่งมีเพิ่มคำว่าเหล็กหล่ออีกตัวหนึ่งไม่มีแต่เนื้อหาเหมือนกันหมดเลยครับ ยอดเงินต่างกันถึง 700,000บาทครับ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ขอให้ท่านสมาชิกสภาเทศบาลทบทวนใหม่อีกครั้งหนึ่ง ท่านอภิปรายหน้า343

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

 หน้า340และหน้า344 คือเปรียบเทียบกันเพราะว่าเป็นเนื้อหาเดียวกันซอยตรงข้ามปั้มและซอยวิเชียรนี้เป็นรายการที่1 และอีกรายการหนึ่ง รายละเอียดเหมือนกันแต่ยอดเงินต่างกัน และอีกรายการที่ต่างกันคือหน้า343 ซอยศรีจันทร์ซอย37และศรีจันทร์31 ต่างกันแค่ว่าตัวหนึ่งมีเพิ่มคำว่าเหล็กหล่อแต่อีกตัวไม่มี ยอดเงินต่างกัน ฝากสอบถามครับผม

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปรายเพิ่มเติมไหมค่ะก่อนที่ผู้บริหารจะตอบ ขอเรียนเชิญค่ะ ในแผนงานอุตสาหกรรมและการโยธา ขอเรียนเชิญคุณเกรียงศักดิ์ ค่ะ

**นายเกรียงศักดิ์ สว่างไสว** **สมาชิกสภาเทศบาลนครขอนแก่น**

 ท่านประธานสภาเทศบาล สมาชิกสภาเทศบาลผู้ทรงเกียรติในหน้า292 ในเรื่องวัสดุไฟฟ้าและวิทยุในหัวข้อที่2 เพื่อเป็นค่าใช้จ่ายซื้อวัสดุไฟฟ้าและวิทยุจำนวน 3,852,000 บาทเป็นการเปลี่ยนหลอดไฟLED จำนวนขนาด20วัตต์ ใช้งานได้น้อยกว่า 5,000ชั่วโมง จำนวน 200 หลอดใช้เงิน3,852,000 บาทผมว่าราคาจะสูงกว่าราคาในท้องตลาดข่อนข้างสูง ผมขออนุญาตที่เสนอคำแปรญัตติในรายการนี้และรายการไปในหัวข้อ ที่3 จ่ายเป็นค่าจัดซื้อวัสดุไฟฟ้าวิทยุจำนวน1,070,000บาท เปลี่ยนหลอดไฟLED ขนาด18 วัตต์ อายุใช้งานไม่น้อยกว่า 3 ปี ใช้งานได้ไม่น้อยกว่า 30,000 ชั่วโมงประมาณ 2,000 ดวง จะเห็นได้ว่า 200 ดวง ใน 2รายการนี้ผมขออนุญาตที่เสนอคำแปรญัตติเพื่อจะแก้ไขให้สอดคล้องกับความเป็นจริงมากที่สุด

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปรายเพิ่มเติม เชิญเลยค่ะ ขอเรียนเชิญนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 กราบเรียนท่านประธานสภาเทศบาล เพื่อนสมาชิกสภาเทศบาลผู้ทรงเกียรติ และท่านผู้มีเกียรติ ทุกท่าน ท่านสมาชิกสภาเทศบาลได้พิจารณาด้วยความละเอียดถี่ถ้วนด้วยความรอบคอบถึงประสิทธิภาพที่น่าสนใจมาก ก่อนหน้านี้ท่านประธานสภาเทศบาลได้พูดถึงกระบวนการงบประมาณว่ากว่าจะมีวันนี้ใช้เวลาในการพูดคุยไม่ว่าจะเป็นฝ่ายบริหารกับพนักงาน ฝ่ายสภาเทศบาลกับพนักงานการสอบถามรายละเอียดอย่างเข้มข้นตลอดเวลาหนึ่งเดือนเต็มที่ผ่านมา ประกอบกับการจัดทำงบประมาณรูปแบบใหม่ e-laas ซึ่งก็สร้างปัญหาพอสมควร เข้มข้นมากใน1เดือนที่ผ่านมาหลายโครงการที่เพื่อนสมาชิกสภาเทศบาลได้ท้วงติงได้มีการเปรียบเทียบยกตัวอย่างเช่นกรณีงบประมาณจ้างดูดลอกล้างท่อ สิ่งที่เราเป็นกังวลเหมือนกันมาตลอด งบประมาณกับการลอกท่อถนน 8 สายเป็นเงิน 8ล้านบาทเศษ ถ้าเปรียบเทียบกับสิ่งปลูกสร้างทำถนนก่อสร้างอาคารเราจะได้เห็นเป็นผลงานที่ชิ้นใหญ่และเป็นผลงานในการบริหารสาธารณะเป็นสิ่งที่ดี การจ้างขุดลอกท่อ8ล้านบาท ไม่เห็นว่าทำอะไร เห็นอีกทีถ้าหากว่าน้ำไม่ท่วมว่าเราได้ใช้เงินไป แต่กรณี2วันที่ผ่านมาน้ำท่วมทั้งเมืองสิ่งที่สมาชิกสภาเทศบาลกังวลใจก็คือ ถ้าจ้างขุดลอกมันจะไม่เกิดเหตุการณ์น้ำท่วมหรือเปล่า ซึ่งตรงนี้เป็นประเด็นที่ได้วิเคราะห์ร่วมกันได้พูดคุยกันภายใน ภายนอกก็ไม่สามารถการันตีได้ เพราะปัจจัยกระทบมากประสิทธิภาพที่เกี่ยวข้องก็เห็นชัดสมาชิกสภาเทศบาลหลายคนได้มีโอกาสไปเห็นการลอกท่อของบริษัทเอกชนกับของเทศบาล ของเอกชนเท่าที่เราสอบถามค่าจ้างแรงงานของเขาต่อคนตกหัวละประมาณ20,000กว่าบาท กับทีมงานภาคสนามที่เราจ้างตกประมาณ 9,000 บาท แต่นั้นก็เป็นการเอาประเด็นค่าจ้างมาเปรียบเทียบก็ไม่ได้ เพราะขีดความสามารถในการมุดเข้าไปในท่อลุยเข้าไป ขณะที่ของเราใช้เครื่องดูด ซึ่งการมุดเข้าไปในท่อประสิทธิภาพสู้ของเขาไม่ได้ ความกังวลตรงนี้สมาชิกสภาเทศบาลก็เคยมีท้วงติงว่าผู้บริหารและเจ้าหน้าที่ใช้งบประมาณจะต้องมีความรอบคอบ ไม่ตกเป็นเหยื่อของการใช้เงินเห็นตัวเงินมากแล้วลืมภารกิจที่เรามีรถของเราเราต้องลอกท่อด้วยการใช้คนและใช้รถของเราอย่างสม่ำเสมอ เส้นแบ่งของการจ้างเอกชนกับการที่เราดำเนินการเองอยู่ที่ตรงไหนการชี้แจงว่าเนื้องานที่มากกว่าลำบากกว่าต้องอธิบายกันให้ชัด สมาชิกสภาเทศบาลจะไม่สบายใจถ้าบอกว่าปีนี้ขอในวงเงินเท่านี้แล้วปีหน้ามีสายไหนอีกแล้วจะเป็นแบบนี้ตลอดไปหรือเปล่า การขอในแต่ละครั้งมีแผนการบริหารที่ชัดเจนไหม ถ้าปีนี้ขอ 8ล้านบาท ถนนในเขตเทศบาลท่อในเขตเทศบาลเราจะดำเนินการอะไรอย่างไรสิ่งเหล่านี้เป็นประเด็นท้วงติงในความห่วงใย ผมเข้าใจความรู้สึกท่านสมาชิกสภาเทศบาล ผมเองก็พยายามเตือนตัวเองว่าต้องไม่หลงกับยอดเงินที่ขอใช้ในปริมาณมาก ซึ่งได้มีการพูดคุยหลังจากเพื่อนสมาชิกสภาเทศบาลได้ท้วงติงว่าแผนการจัดการต่อจากนี้ไปข้อสรุปประสิทธิภาพในการบริหารจัดการน้ำแก้ปัญหาเรื่องน้ำท่วม แก้ปัญหาเรื่องท่อระบายน้ำที่อุดตัน ถ้าทั้งหมดคิดถึงการใช้เงินจำนวนมากแล้วคนเราทำงานสบาย ถ้าเป็นเช่นนี้ก็ถือว่าบริหารงานล้มเหลว แต่ถ้าการจ้างงานการจ้างเหมาเอกชนเพื่อลอกท่อมูลค่ากว่า 8ล้านบาท เราเองต้องแสดงประสิทธิภาพของเราให้เห็น เนื้องานประสิทธิภาพงานคิดเป็นมูลค่าแล้วเป็นสิ่งที่เราทำเองต้องมากกว่าการจ้างเอกชนนั้น กำลังหมายความว่าถ้าปี2559 ตั้งจ้างเอกชนเพื่อการขุดลอกท่อ 8ล้านกว่าบาท คนของเราต้องแสดงความสามารถให้เห็น ว่าต้องมีเนื้องานที่ต้องใช้คนของเทศบาลมากกว่านี้อีกกี่เท่าแล้วแสดงให้เห็นปริมาณงานดังกล่าวรวมทั้งของเราและเอกชนถ้ารวมกันแล้วเราทำไม่ไหวด้วยเหตุผลอะไรเรื่องนี้ต้องแยกแยะให้ชัดเจน ก็ต้องขอขอบคุณกับข้อกังวลและความห่วงใยของเพื่อนสมาชิกสภาเทศบาล ผมไม่ต้องรับปากในสภาเทศบาลว่าปีต่อไปจะต้องไม่ตั้งงบประมาณแบบนี้และการนำเสนอแผนงานจะต้องให้เห็นชัดเจนมากว่านี้ แต่สิ่งหนึ่งที่เราได้เห็นความแตกต่างที่ขัดเจนกรณีของการลอกท่อไม่ว่าจะเป็นบ้านตูม ถนนหน้าเมือง ก็ตรงกันกับท่านสมาชิกสภาเทศบาลที่พูดเอาไว้ เราก็เป็นส่วนหนึ่งของการสร้างปัญหาเราก็เป็นส่วนหนึ่งที่ทำขยะและปล่อยให้ขยะไหลลงไปในท่อลำพังการแก้ปัญหาที่ปลายเหตุไม่ได้เป็นตัวที่บ่งบอกถึงขีดความสามารถในการบริหารจัดการบ้านเมือง ไม่ใช่หน้าที่เมือเกิดเหตุแล้วต้องไปแก้เราต้องไปจัดการที่ต้นเหตุสร้างสำนึกใหม่ในการบอกประชาชนเพราะปัญหาทั้งหมดที่เกิดขึ้นเกิดจากการที่ประชาชนละเลยและร่วมกันในการทิ้งขยะ คนที่รับเหมาก่อสร้างคนที่ปลูกสร้าง ปล่อยให้เศษวัสดุด้วยความมักง่ายไหลลงไปในท่อ สิ่งปลูกสร้างใหม่ที่เกิดขึ้นพอขนดินเข้า-ออกเศษดินตกอยู่บนท้องถนนพอได้รับการร้องเรียนเทศบาลก็แจ้งเทศกิจ สำนักการช่างให้ไปล้าง ให้เจ้าของผู้รับผิดชอบโครงการเป็นผู้ล้างเขาก็ล้างด้วยความไม่รับผิดชอบก็ล้างเอาเศษทั้งหลายลงไปในท่อเรา แล้วสุดท้ายเราก็เป็นคนที่รับเหตุคนสุดท้ายต้องตั้งงบประมาณของเราไปขุดลอกท่อกับกิจการเหล่านั้นที่ทำแบบมักง่ายสิ่งเหล่านี้เป็นประเด็นทั้งสิ้น ผมเองใช้โอกาสนี้ ที่ท่านสมาชิกสภาเทศบาลได้อภิปรายเพื่อตอกย้ำให้กับพี่น้องเราเองที่มีหน้าที่รับผิดชอบ หลายเรื่องที่ผ่านมาละเลยขาดการทำแผนที่ชัดเจนหรือแม้กระทั่งการทำแผนที่ชัดเจน แต่ขาดการนำเสนอที่ชัดเจนขาดการอธิบายที่ชัดเจนขาดการบอกกล่าวว่าการบ้านที่ทำมาทำครบหรือไม่ครบ สิ่งเหล่านี้จะไม่เป็นประเด็นเลยถ้าทำข้อมูลได้ดีและมีการชี้แจงได้ดีและบ่งบอกว่าทำงานได้ดีเพียงพอ ก็ขออนุญาตเรียนซ้ำว่าความห่วงใยกังวลเช่นเดียวกัน ในรายละเอียดที่จะมีเพิ่มเติมผมก็อยากให้สำนักการช่างและผู้ที่เกี่ยวข้องได้ชี้แจงเพิ่มในส่วนของขีดความสามารถประสิทธิภาพโดยเฉพาะอย่างยิ่งเส้นแบ่งที่บอกว่ากรณีเทศบาลมีรถ แล้วเทศบาลมีการดำเนินงานในลักษณะใดแล้วการจ้างเหมาเอกชนด้วยความจำเป็นเหตุใดจึงจ้างเหมาเอกชนในเส้นทางสายใดด้วยปัญหาใดจึงต้องจ้าง ก็ขออนุญาตท่านประธานสภาเทศบาลเพื่อให้ผู้รับผิดชอบถ้าเหากว่าพร้อมจะตอบครับ ขอเรียนเชิญครับ

**นายทศพล วงศ์อาษา ผู้อำนวยการส่วนทรัพยากรธรรมชาติ**

ขออนุญาตท่านประธานสภาเทศบาล ท่านผู้บริหารและท่านสมาชิกสภาเทศบาล ผมขออนุญาตครับเหตุการณ์น้ำท่วมเมื่อ 2 วันที่แล้วปริมาณน้ำฝน 60กว่ามิลลิลิตร ระดับปานกลางพอเราไปดูผลการศึกษา ของมหาวิทยาลัยขอนแก่นก็พบว่า พื้นที่รับน้ำในเขตเทศบาลมีประมาณ 25 ตารางกิโลเมตรเราดูแล้วสามารถรับปริมาณน้ำฝนได้เพียงพอ แต่ปัจจุบันนี้เราต้องรับน้ำฝนจากพื้นที่ข้างเคียงทั้งบึงหนองโคตร บ้านเป็ด มหาวิทยาลัยขอนแก่น รวมถึงทางเมืองเก่า พื้นที่รับน้ำเราจริง 70 ตารางกิโลเมตร หมายความว่าปริมาณรับน้ำที่เข้าเมืองก็จะเพิ่มขึ้นเป็น 2 เท่าก็จะมีพวกตะกอนขยะต่างๆก็ติดมา ซึ่งก็หลีกเลี่ยงไม่ได้เพราะปนมากับน้ำในส่วนนี้ สาเหตุหนักก็คือมาจากสาเหตุนี้เป็นส่วนใหญ่ จะเห็นได้ว่าเกิดน้ำท่วมขังบริเวณพื้นที่ถนนมิตรภาพเป็นหลักเพราะว่าเป็นพื้นที่กันชน สังเกตง่ายๆว่าถ้าเมฆฝนมาจากทิศตะวันตกของถนนมิตรภาพก็จะเกิดปัญหาน้ำท่วมแน่นอนเพราะว่าน้ำฝนจะวิ่งเข้ามาก่อนที่ฝนจะตกในเมือง เมื่อฝนมาถึงก็จะทำให้ระบายไม่ทัน ในส่วนของการจ้างเหมาลอกท่อโดยปกติการลอกท่อของเทศบาลเราใช้งบประมาณอยู่ 1,000,000 บาท แบ่งออกเป็นค่าน้ำมัน300,000 บาท ค่าแรง 400,000 กว่าบาทที่เหลือเป็นค่าซ่อมบำรุงปัจจุบันนี้โดยเฉพาะช่วงหน้าฝนที่ผมรับคำร้องจากชาวบ้านเฉลี่ยวันหนึ่ง 4-5 คำร้องต่อวันจึงทำให้ภาระงานในส่วนของเรามากในส่วนของการดูแลทั้งตลาด หน่วยงานราชการต่างๆเราก็ต้องอำนวยความสะดวกช่วยในส่วนของการจ้างเอกชนถามว่ามากไหม ยกตัวอย่างที่พัทยา งบประมาณเขา2,700 ล้านบาท ผมทราบมาว่าเขาก็จ้างลอกท่อเหมือนกันอยู่ที่ประมาณ26 ล้านบาท เปรียบเทียบให้ดูว่าที่อื่นเข้าก็ใช้วิธีการนี้ ซึ่งเป็นวิธีการที่สามารถช่วยแก้ไขได้อย่างรวดเร็วและมีประสิทธิภาพ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ในแผนงานอุตสาหกรรมโยธามีสมาชิกสภาเทศบาลท่านใดจะอภิปรายเพิ่มเติมหรือไม่ค่ะ ขอเรียนเชิญคุณธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติ พ่อแม่พี่น้องผู้นำชุมชนที่ร่วมสังเกตการณ์ประชุมสภาเทศบาลในวันนี้ ได้รับคำตอบคำอธิบายชี้แจงของคณะผู้บริหารและเจ้าหน้าที่ที่เกี่ยวข้อง เรียนตรงรับฟังแล้วผมอึดอัดในหลายถ้อยคำที่ตอบ ผมเคยได้ยินเสมอตอนเด็กๆ ประเทศนั้นทำแบบนี้ประเทศนี้ทำแบบนั้นผมว่าบางเรื่องเป็นสาระในการเตือนมีร่องรอยที่เป็นประเด็นที่ต้องถาม ผมยอมรับครับเทศบาลนครขอนแก่นด้วยนำการบริหารของกลุ่มรักพัฒนา ซึ่งผมก็มีส่วนร่วมตั้งแต่เริ่ม ผมเชื่อว่าเรายอมรับในการเข้าถึงของประชาชน เราขอบคุณคนที่มายื่นคำร้องเพราะเขาเป็นคนเอาปัญหาของเมืองมาบอกเราและทำให้เราทำงานง่าย แต่ทั้งหมดนั้นไม่ใช่ข้ออ้างผมไม่เชื่อว่าคำร้อง4-5คำร้องจำเป็นต้องใช้รถ ราคา16ล้านบาท ไปทำต้องแยกภารกิจให้ได้ต่อให้ต้องใช้ก็ต้องมีระดับความจำเป็นตรงนี้ที่ต้องใช้คนที่มีความรู้และใส่ใจต่อการใช้เครื่องจักร เครื่องมือของหลวงให้เป็นประโยชน์ต่อบ้านเมืองมากที่สุด เพราะบางคำร้องก็ไม่ใช่ต้องเอารถดูดดินไป เราจำเป็นต้องบูรณาการในการบริหารจัดการ ผมแค่อยากแลกเปลี่ยนครับว่าผู้บริหารไม่จำเป็นต้องตอบลองกลับกัน เอารถ 2 คันเอาบุคลากรของเราที่มีไปทำงาน จำนวนเงิน 8ล้านบาท ที่ตั้งอยู่ในงบประมาณ จ้างบุคคลภายนอกไปทำงานตามคำร้อง ซึ่งก็คงเป็นไปไม่ได้ผมอยากเปรียบเทียบให้ดูว่าจะต้องใช้เงินเท่าไหร่ ผมเชื่ออาจจะไม่ถูกทีเดียว ผมเชื่อในกระบวนการเหล่านี้มีองค์ประกอบอย่างอื่นที่ต้องใช้ความใส่ใจวิชาการเข้าไปจับมากกว่านี้ อย่าไปเปรียบเทียบเลยครับเหตุผลที่เมืองนี้ใช้เท่านี้เมืองโน้นใช้เท่านี้ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ด้วยความห่วงใยของท่านสมาชิกสภาเทศบาลก็เป็นข้อแนะนำการใช้ภาษีของพี่น้องประชาชนให้คุ้มค่า มีสมาชิกสภาเทศบาลท่านใดจะอภิปรายเชิญเลยค่ะ ขอเรียนเชิญคุณสมภพค่ะ

**นายสมภพ วงศ์ก่อ สมาชิกสภาเทศบาลนครขอนแก่น**

 กราบเรียนท่านประธานสภาเทศบาลที่เคารพ ท่านสมาชิกสภาเทศบาลผู้ทรงเกียรติ ท่านพ่อแม่พี่น้องที่เข้าร่วมสังเกตการณ์ในวันนี้ ท่านประธานสภาเทศบาลที่เคารพครับในหน้าที่364ค่าออกแบบค่าควบคุมงานที่จ่ายให้แก่เอกชนนิติบุคคลหรือบุคลภายนอกเพื่อให้ได้มาซึ่งสิ่งก่อสร้างมีอยู่2หัวข้อที่ผมอยากจะขออนุญาตถามไปยังผู้บริหารในค่าจ้างออกแบบพร้อมประมาณราคาค่าก่อสร้างตามโครงการปรับปรุงภูมิทัศน์บึงแก่นนครช่วงทางเข้าร้านอาหารบังหลวงเป็นมูลค่า 460,000 บาทและอันที่ 2 ก็คือค่าศึกษาออกแบบรายละเอียดโครงการปรับปรุงคุณภาพน้ำในบึงแก่นนครและแก้ไขระบบระบายน้ำรอบบึงแก่นนครมูลค่า 3 ล้านบาทตรงนี้ผมเข้าใจว่าอยู่ในพื้นที่เดียวกันแต่จะต่างกันอยู่ที่มูลค่าในหัวข้อที่ 1อยู่ที่ 25ล้านบาท หัวข้อที่ 2 ไม่เกิน240ล้านบาท สิ่งที่จะได้มาจากการออกแบบครั้งนี้ก็คือเอกสาร15 ชุด ซีดี15 แผ่นซึ่งต้องใช้ประกอบการหาผู้รับจ้างจำนวน15 ชุด ตรงนี้ผมเข้าใจว่าเป็นการศึกษาออกแบบในพื้นที่ที่อยู่ติดกันใกล้เคียงกันอยากทราบว่าทำไมเราถึงแยก 2 ชิ้นงาน ขออนุญาตสอบถามแค่นี้ครับขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ขอเรียนเชิญคุณธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติ พ่อแม่พี่น้องผู้นำชุมชนที่ร่วมสังเกตการณ์ประชุมสภาเทศบาลในวันนี้ จำเป็นที่ยกมือซ้อนกันที่เพื่อนสมาชิกสภาเทศบาลได้อภิปรายเพราะว่าเป็นประเด็นคาบเกี่ยวกันผมถือโอกาสตรงนี้อภิปรายเพื่อจะได้ตอบครั้งเดียว ผมมีประเด็นตรงที่หน้า 345 ประเด็นเมื่อสักครู่ที่เพื่อนสมาชิกสภาเทศบาลได้อภิปรายใน346ในหัวข้อค่าก่อสร้างศูนย์บริการครบวงจรเทศบาลนครขอนแก่น ที่ศูนย์การค้าเซ็นทรัลพลาซ่าขอนแก่น ประเด็นนี้ผมเข้าใจว่าอาจจะมีเหตุผลอื่นใดที่ผู้บริหารจำเป็นต้องชี้แจง ในความเข้าใจของผมเพราะว่าในประเด็นหัวข้อตรงนี้งบประมาณได้มีการตั้งและผ่านสภาเทศบาลแห่งนี้ไปแล้วในวาระการจ่ายขาดเงินสะสม แล้วติดขัดประการใดต้องมาตั้งใหม่ ผมอยากเรียนผ่านสภาเทศบาลไปยังผู้บริหารปรากฏร่องรอยซ้ำซ้อนในงบประมาณอยู่ ประเด็นแรกหน้า 346 ก็เช่นเดียวกัน ค่าจ้างค่าออกแบบควบคุมงานที่จ่ายให้เอกชนนิติบุคลหรือบุคคลภายนอก เพื่อให้ได้มา ซึ่งสิ่งก่อสร้างค่าศึกษาออกแบบและประมาณการค่าก่อสร้างตามแบบโครงการปรับปรุงภูมิทัศน์บึงแก่นนครทางเข้าร้านอาหารบัวหลวง ถ้าจำไม่ผิดเข้าใจว่าเป็นเรื่องที่เป็นการตั้งงบประมาณใน2ครั้งซึ่งถ้าติดขัดก็อยากให้ผู้บริหารได้ให้รายละเอียดไว้เพื่อจะได้เป็นเหตุเป็นผลในการวิธีงบประมาณด้วยครับขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ก่อนที่ผู้บริหารจะตอบมีสมาชิกสภาเทศบาลท่านใดจะอภิปรายเพิ่มอีกหรือไม่ค่ะ ขอเรียนเชิญ คุณจันทนภาค่ะ

**นางสาวจันทนภา แสวงการ สมาชิกสภาเทศบาลนครขอนแก่น**

 เรียนท่านประธานสภาเทศบาล ท่านผู้บริหาร สมาชิกสภาเทศบาลผู้ทรงเกียรติและผู้เข้าร่วมรับฟังก็คือมีเอกสารอยู่ 2 หน้าที่จะขอแก้ไข ขออนุญาตย้อนไปที่หน้า226 บรรทัดที่11 ข้อ5.2สายส่งน้ำดับเพลิงเส้นผ่าศูนย์กลางขนาด 2 มีเป็นเครื่องหมายคำถามต่อจากนิ้ว ขออนุญาตแก้ไข

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 คำชี้แจงคำแก้ไขที่ท่านสมาชิกสภาเทศบาลได้รับแล้วตรวจดูยังมีตกหล่นแก้ไขอีกไหมค่ะ

**นางสาวจันทนภา แสวงการ สมาชิกสภาเทศบาลนครขอนแก่น**

 ใช่ค่ะ และอยู่ที่หน้า293 ในหัวข้อที่ 2 บรรทัดที่14 ก็คือแผนพัฒนา 3 ปีพ.ศ.2559-2561

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 แก้แล้วค่ะ

**นางสาวจันทนภา แสวงการ สมาชิกสภาเทศบาลนครขอนแก่น**

 อีกอันหนึ่งก็คือหน้า356 บรรทัดสุดท้ายก็คือกรวยยางจำนวน 200 อันๆละ 800 บาทเป็นเงิน 160,000บาท ตัวนี้ขออนุญาตเอาไปแปรญัตติได้ไหมค่ะ ขอบคุณค่ะ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเรียนเชิญคุณปรมินทร์ ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

 ขอบคุณท่านประธานสภาเทศบาลครับ กระผมนายปรมินทร์ เลาหะพันธุ์ สมาชิกสภาเทศบาลนครขอนแก่นกราบเรียนท่านประธานสภาเทศบาล ท่านผู้บริหาร ท่านสมาชิกสภาเทศบาลผู้ทรงเกียรติ หัวหน้าส่วนการงาน ท่านประธานชุมชนและผู้เข้าร่วมประชุมทุกท่าน ผมขออนุญาตย้อนกลับไปในเรื่องของ งานสาธารณสุขในเรื่องของค่าเดินทางไปราชการในหน้า276 ในหมวดของการเดินทางไปนอกราชอาณาจักรของสาธารณสุขเท่าที่ผมดูแยกกันเป็น 3 ส่วนงาน มีในหน้า276 25,000บาท หน้า299 54,000บาท เป็นของงานเก็บขยะและหน้า347 เป็นของงานตลาด 112,000 บาท ผมก็เลยต้องสอบถามในเรื่องของการแยกเพราะเหตุอะไร ปกติของแต่ละหน่วยงานก็จะอยู่ในงบกลางของส่วนนั้น ก็เลยต้องสอบถามไปถึงจำนวนคนที่ดูแลตลาดจำนวนเท่าไหร่ทำไมใช้ 100,000กว่าบาท ก็ต้องขอสอบถามไปยังผู้บริหาร และอีกเรื่องในส่วนของงานสาธารณสุขในหน้า283 เงินอุดหนุนเอกชนตั้งจ่ายไว้ 1,530,000 บาท ในรายละเอียดก็บอกว่าสนับสนุนชุมชนละ 15,000 บาท เท่าที่ผมจำได้ชุมชนของเทศบาลนครขอนแก่นมีอยู่ 95 ชุมชน เท่าที่ตั้งมาถ้าคูณไปก็เป็น102 ชุมชนก็เลยต้องสอบถามว่าเป็นการผิดพลาดประการใด ขอบพระคุณครับท่านประธานสภาเทศบาลครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ก่อนที่ผู้บริหารจะตอบมีสมาชิกสภาเทศบาลท่านใดจะอภิปรายเพิ่มอีกหรือไม่ค่ะ เรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 กราบเรียนท่านประธานสภาเทศบาล เพื่อนสมาชิกสภาเทศบาลผู้ทรงเกียรติ ท่านผู้มีเกียรติ ยังมีของสมาชิกสภาเทศบาลบางท่านที่ยังไม่ได้ตอบครบกรณีของรายละเอียดการก่อสร้างซอยตรงข้ามปั้มกับซอยเวชยันต์หน้า340 กับ 344 รายละเอียดที่ใกล้เคียงกันแต่ค่าก่อสร้างแตกต่างกันนี้เป็นประการที่1ประการที่2ในหน้า343 ซอยศรีจันทร์ 37 ซอยศรีจันทร์ 31เนื้องานดูเหมือนจะใกล้เคียงแต่งบประมาณแตกต่าง ทั้งสองเรื่องนี้ขออนุญาตท่านประธานสภาเทศบาลอีกสักครู่ให้ผู้รับผิดชอบเป็นผู้ชี้แจงนี้เป็นประการที่1 ประการที่2 มีเพื่อนสมาชิกสภาเทศบาลอยากจะขอแปรญัตติก็เป็นเหตุผลโดยชอบของสมาชิกสภาเทศบาลอยู่แล้วครับ กรณีไม่ว่าจะเป็นเรื่องของวัสดุไฟฟ้าหรืออื่นใดก็ไปพูดคุยกันไปหมู่ของกรรมการแปรญัตติสมาชิกสภาเทศบาลและผู้บริหารกันอีกครั้งหนึ่ง งบประมาณการออกแบบศึกษาออกแบบทางเข้าร้านอาหารบัวหลวง ศึกษาออกแบบการแก้ปัญหาน้ำเสียในบึงแก่นนครพื้นที่ใกล้เคียงกันจะเป็นงานซ้ำซ้อนหรือไม่ มีความแตกต่างกันอย่างไร นำเรียนแบบนี้ครับ ในส่วนของการศึกษาออกแบบแก้ปัญหาน้ำเสียในบึงแก่นนครกับเรื่องการออกแบบภูมิทัศน์ทางเข้าร้านอาหารบัวหลวงเนื้องานแตกต่างกันชัดเจน ลักษณะของการศึกษาออกแบบแก้ปัญหาน้ำเสียพูดถึงศึกษาเพื่อหาระบบในการจัดการปัญหาน้ำ ซึ่งเราก็รู้กันอยู่ปัจจุบันนี้สภาพของน้ำเป็นระดับ4-5ไม่เหมาะสำหรับการที่มีสัตว์น้ำอยู่ในน้ำ มีน้ำเสียเกิดขึ้นทุกปีมีปัญหาปลาตายทุกปีการศึกษาในเรื่องนี้จะเป็นการศึกษาออกแบบว่าจะเป็นระบบใดที่เหมาะสมที่จะแก้ปัญหาไม่ว่าจะเป็นปัญหาน้ำเสียที่เข้าบึง น้ำเสียที่เกิดขึ้นจะได้รับการจัดการอย่างไรแก้ไขปัญหาอย่างไรและป้องกันในอนาคตระยะยาวอย่างไร ส่วนการศึกษาออกแบบทางเข้าร้านอาหารบัวหลวงจะพูดถึงเรื่องของการส่งเสริมเศรษฐกิจเมืองออกแบบเพื่อเน้นปรับปรุงภูมิทัศน์และสามารถที่ทำให้ระบบน้ำ ซึ่งเป็นคอขวดอยู่ทางเข้าร้านอาหารบัวหลวงตรงนั้นที่เป็นที่สะสมของขยะแล้วก่อเกิดน้ำเสียที่ชัดก็เป็นการศึกษาออกแบบเพื่อปรับปรุงภูมิทัศน์ส่งเสริมเศรษฐกิจเมืองให้เกิดการค้าขายเกิดขึ้นได้ในอนาคต เป็นอีกหนึ่งแหล่งท่องเที่ยวใหม่ของเมืองขอนแก่น ดังนั้นวัตถุประสงค์ของ 2 โครงการนี้แตกต่างกัน มีอยู่ 2โครงการที่เคยผ่านสภาเทศบาลไปแล้วแล้วขอจ่ายขาดเงินสะสม ในคราวนั้นมีเสนอทั้งหมด 3 โครงการ โครงการปรับปรุงแก้ไขซ่อมแซมสะพานคนข้ามหน้าบขส.1 โครงการที่ 2 ปรับปรุงเพิ่มเติมพื้นที่ทะเบียนราษฎร์ในศูนย์การค้าเซ็นทรัลพลาซ่าขอนแก่น โครงการที่3 ออกแบบทางเข้าร้านอาหารบัวหลวง ใน 3เนื้องานนี้หลังจากที่ผ่านสภาเทศบาลไปแล้วสตง.ได้เข้ามาตรวจสอบแล้วก็แจ้งทางเทศบาลทราบว่าในจำนวน 3โครงการมี 2 โครงการไม่น่าจะทำโครงการโดยการจ่ายขาดเงินสะสมได้ มีเพียงโครงการเดียวที่ทาง สตง. เห็นควรตามของเราก็คือโครงการปรับปรุงแก้ไขซ่อมแซมสะพานคนข้ามหน้าบขส.1 อีก 2 โครงการทางสตง.แจ้งให้ทราบว่าจะต้องตั้งโครงการเป็นงบประมาณรายจ่ายประจำปีไม่เห็นควรให้ตั้งจ่ายจากการจ่ายขาดเงินสะสม ซึ่งผมเองเมื่อประมาณสัปดาห์เศษที่แล้วได้นำคณะไปพบสตง.สืบเนื่องจากผอ.ผู้รับผิดชอบมาแจ้งให้เราทราบและบอกจะมีการออกหนังสือป้องปรามไม่ให้ใช้เงินสะสมเพื่อดำเนินการ 2 โครงการนี้เพื่อความรอบคอบเราก็ไปขอพบผู้ตรวจ ซึ่งเป็นผู้ที่มีตำแหน่งใหญ่สุดของสตง.ภาคท่านเองก็เห็นตรงกันกับหน่วยตรวจ เราในฐานะหน่วยรับตรวจเมื่อ สตง. ท้วงติงว่า 2 โครงการนั้นเราตั้งจ่ายจากเงินสะสมไม่ได้เห็นควรจะต้องตั้งจากงบประมาณประจำปี 2559 แทน ดังนั้นเราก็เราเอาคำท้วงติงจากผู้ตรวจซึ่งก็ยืนยันกันต่อหน้าในการประชุมร่วมว่าควรจะเอา 2 โครงการนั้นมาตั้งในปี2559 และเพื่อความรอบคอบเราก็บอกว่าถ้าเป็นไปได้เราอยากได้เอกสารจากทาง สตง.ซึ่งตอนนี้เอกสารอยู่ที่ห้องผู้ตรวจแล้ว รอท่านผู้ตรวจลงนาม เป็นหนังสือป้องปรามแต่ว่าได้รับการยืนยันจากท่านผู้ตรวจแล้วว่าเทศบาลควรแก้ไขโครงการให้ถูกต้องเหมาะสมกับการตั้งโครงการขออนุญาตนำเรียนให้เพื่อนสมาชิกสภาเทศบาลได้รับทราบว่าทางผู้ตรวจก็เห็นชอบตรงกันว่าควรจะมีการตั้งงบประมาณปี2559 เหลือแต่เพียงหนังสือซึ่งตอนนี้อยู่ที่ห้องผู้ตรวจแล้วจะตามมาภายหลัง กรณีของการตั้งงบประมาณยกตัวอย่างเช่นกรณีค่าใช้จ่ายเดินทางในราชอาณาจักร ตั้งแยกออกไปเป็น 3 งาน ทำไมถึงตั้งแยกก็นำเรียนว่าปัจจุบันรูปแบบการทำงบประมาณใหม่เข้าใช้แผนงานเป็นตัวกำกับในแต่ละกอง/สำนักมีกี่งานดังนั้นงบประมาณในการใช้จ่ายก็ให้ตั้งแยกออกไป เช่นหมวดเงินเดือน งานนั้นมีพนักงานเท่าไหร่ก็ต้องไปตั้งตามงานนั้นๆตามจำนวนตัวตนที่มีอยู่จริง เมื่อมีคนมาอยู่ในงานนั้นๆก็จะมีค่าใช้จ่ายติดตามคนเหล่านั้นไป เช่นค่าเรียน ค่ารักษาพยาบาล ค่าใช้จ่าย ค่าปฏิบัติงานนอกเวลาราชการ ก็จะเป็นไปตามงานนั้นๆก็เลยเป็นที่มาว่าการตั้งค่าใช้จ่ายเหล่านี้ก็เลยต้องตั้งแยกตามรูปแบบงบประมาณใหม่ คำถามที่2 ยอดเงินที่เกิดขึ้นเหมาะสมกับจำนวนคนที่มีอยู่หรือไม่ก็ใช้การควบคุมว่ายอดของค่าใช้จ่ายต่างๆมาร่วมกันแล้วถึงแม้จะตั้งแยกก็ตามทีแต่เมื่อรวมกันแล้วใกล้เคียงกับการใช้จ่ายจริงในปีงบประมาณที่ผ่านมาก็มีการตรวจสอบมีการกลั่นกรองกัน กรณีของคนว่ามีคนมากน้อยเท่าไหร่เหมาะสมกับยอดเงินที่ปรากฏหรือไม่ ค่าใช้จ่ายเดินทางออกนอกราชอาณาจักร ก็มีการควบคุมผ่านระบบตั้งแต่ผู้บริหารกอง/สำนักมายังรองนายกเทศมนตรี รองปลัดเทศบาล ปลัดเทศบาล นายกเทศมนตรี ก็มีการควบคุมครับ ก็นำเรียนว่าได้มีการดูด้วยความรอบคอบอยู่ ดังนั้นในส่วนของรายละเอียดที่คงค้างที่จะให้ผู้รับผิดชอบได้ตอบก็คงจะเป็นเรื่องของรายละเอียดของซอยถนน ก็ขออนุญาตท่านประธานสภาเทศบาลเพื่อให้เจ้าหน้าที่ผู้รับผิดชอบได้ชี้แจงครับ ขออนุญาตครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ขอเรียนเชิญเจ้าหน้าที่ค่ะ

**นายธวัชชัย รื่นรมย์สิริ รองนายกเทศมนตรีนครขอนแก่น**

 เรียนท่านประธานสภาเทศบาล ท่านสมาชิกสภาเทศบาล และท่านผู้บริหาร ในส่วนของรายละเอียดหน้า340,341และ343 สำนักการช่างตรวจสอบแล้วครับ ในรายละเอียดของโครงการศรีจันทร์ 29 ซอยเวชยันต์ในเนื้อหารายละเอียดคำชี้แจงงบประมาณเหมือนกันทางสำนักการช่างต้องขอขอบคุณท่านสมาชิกสภาเทศบาลที่ช่วยตรวจสอบ ในการนี้สำนักการช่างจะขออนุญาตเอารายละเอียดโครงการทั้ง 3 โครงการเข้ามาปรับปรุงในรายละเอียดและขอแปรญัตติครับ ในหน้า 343 ซอยศรีจันทร์ 37 และ 31 ในเนื้อหารายละเอียดคำชี้แจงงบประมาณก็เหมือนกัน ซึ่งเราตรวจสอบแล้วซอยศรีจันทร์ 31 เป็นการเปลี่ยนฝาไม่ใช่การซ่อมผิว จะขออนุญาตแปรญัตติในส่วน 2 โครงการนี้ ขอรายละเอียดตามนี้ครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

ขออนุญาตท่านประธานสภาเทศบาลครับ ผมไม่แน่ใจว่าถ้าเป็นลักษณะของการแก้ไขข้อความที่ไม่เกี่ยวข้องกับงบประมาณคงไม่ใช่เรื่องแปรญัตติ คงเป็นเรื่องรายละเอียดของคำชี้แจงที่ขอแก้ไข ถ้าสามารถแก้ไขได้ทันภายในการประชุมในขณะนี้ผมอยากจะขออนุญาตเพื่อสมาชิกสภาเทศบาลเพื่อให้ผู้เกี่ยวข้องแก้ไขข้อความและนำเรียนเพื่อขออนุญาตสภาเทศบาล เพื่อแก้ไขข้อความยกเว้นว่าการคำนวณมีรายละเอียดที่ไม่เหมือนกันอย่างไร เกี่ยวข้องกับงบประมาณจึงเป็นการขอแปรญัตติ ขออนุญาตท่านประธานสภาเทศบาลสักครู่เพื่อให้ทางผู้รับผิดชอบได้ทบทวนกันสักครู่และนำเรียนเพื่อยืนยันอีกครั้ง ส่วนเรื่องโครงการเงินอุดหนุน คสมช.ให้หน้า283 ผมตกไปขออภัยครับ ขออนุญาตท่านประธานสภาเทศบาลให้ผู้ที่มีส่วนร่วมได้ชี้แจงว่ารายละเอียดมีอะไรตัวเลขรวมถึงไม่ได้เป็นตัวคูณของจำนวนชุมชน ขออนุญาตให้ท่านได้ชี้แจง

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ขอเรียนเชิญค่ะ

**นายจุลนพ ทองโสภิต รองนายกเทศมนตรีนครขอนแก่น**

 ขออนุญาตกราบเรียนท่านประธานสภาเทศบาล ท่านสมาชิกสภาเทศบาลผู้ทรงเกียรติ ขอขอบพระคุณที่ท่านได้ให้ความสนใจเรื่องของสำนักการสาธารณสุขและสิ่งแวดล้อม เรื่องของศูนย์ คสมช.ก็คือศูนย์สาธารณสุขมูลฐานเป็นการอุดหนุนจากภาครัฐส่วนกลางให้เสริมสร้างความเข้มแข็งให้กับ อสม.ในแต่ละชุมชนโดยกำหนดชุมชนละ 10,000 บาท ขออนุญาตรวบรัดว่าปีนี้มีหนังสือสั่งการมาว่าให้ชุมชนละ 15,000บาท ทั้งหมดทั้งสิ้นมี 95 ชุมชน ชุมชุนละ 15,000 บาทก็จะเป็น1,425,000บาท ส่วนถ้าท่านอ่านไปในบรรทัดกลางของคำชี้แจงจะมีระบุว่าและโครงการพัฒนาศักยภาพ คสมช.คำนี้คือหมายถึงการเพิ่มเติมยกระดับศูนย์สาธารณสุขมูลฐานของ อสม.ให้เป็นสุขศาลามีมาตรฐานที่สูงกว่าโดยรวมมีระบบการทำงานที่เข้มข้นมากกว่าเดิม มีความพร้อม ทางส่วนกลางก็จัดงบประมาณเพิ่มเติมมาให้โดยมีการประเมินศูนย์ คสมช. ได้เฉพาะบางแห่งเท่านั้นที่ผ่านเกณฑ์จึงจะมอบให้ จากการไปประเมินผ่านเกณฑ์แล้วได้รับอนุมัติจำนวน 21 ชุมชนครับ ให้งบประมาณเพิ่มเติมมาเป็นชุมชนละ 5,000 บาท 21 ชุมชนรวมเป็นเงิน105,000บาท ดังนั้นยอด 2 ยอดนี้จึงรวมกันเป็น1,530,000บาท กราบเรียนท่านประธานสภาเทศบาลจะขออนุญาตแก้ไขคำชี้แจงให้ชัดเจนมากกว่านี้โดยการเพิ่มข้อความแยกเป็น 2 ส่วนก็ส่วนการอุดหนุน คสมช. ชุมชนละ 15,000 บาท จำนวน 95ชุมชนและโครงการพัฒนาศักยภาพศูนย์ คสมช.เป็นสุขศาลา จำนวน 21 ชุมชน ชุมชนละ 5000บาท รวมเป็นเงินทั้งสิ้น1,530,000บาทครับ ดังนั้นจึงขอกราบเรียนท่านประธานสภาเทศบาลไปยังเพื่อนสมาชิกสภาเทศบาลเพื่อขออนุญาตแก้ไขคำชี้แจงครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** หน้า283 ท่านสมาชิกสภาเทศบาลก็ได้รับทำความเข้าใจทางคณะผู้บริหารก็จะขอเปลี่ยนแปลงคำชี้แจงเพิ่มเติมค่ะ ในแผนงานอุตสาหกรรมและการโยธา มีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ขอเรียนเชิญคุณวันชัย ค่ะ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

 กราบเรียนท่านประธานสภาเทศบาลที่เคารพ ผู้เข้าร่วมฟังการประชุม อยากสอบถามเรื่องการซ่อมไฟจราจรตามแยกต่างๆที่เห็นในรายการทั้งหมด 23 แยก เฉลี่ยแยกละประมาณ100,000บาท หน้า337 อยากทราบว่าหลังจากซ่อมเสร็จแล้วทางเทศบาลเราเป็นผู้รับผิดชอบจะเกิดเหตุการณ์ลักษณะที่เราเห็น ณ ปัจจุบันนี้บางแยกก็ติดบ้างดับบ้าง ผมกลัวว่าถ้าเราซ่อมเสร็จยังมีเหตุการณ์เหมือนเดิม แล้วไม่ได้ใช้ประโยชน์กลัวเสียงบประมาณเปล่า ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ขอเรียนเชิญคุณปรมิทร์ ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

 ท่านประธานสภาเทศบาลครับ เนื่องจากว่ามีการขอแก้ไขข้อความร่างเทศบัญญัติงบประมาณในหน้า283 ก็ต้องขอให้ท่านประธานสภาเทศบาล ย้ำว่าขอแก้ไขข้อความว่าอะไรเป็นอะไร และขอเสียงสมาชิกสภาเทศบาลรับรองด้วยครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ขอเรียนเชิญท่านรองนายกเทศมนตรี ค่ะ

**นายจุลนพ ทองโสภิต รองนายกเทศมนตรีนครขอนแก่น**

 กำลังมีการดำเนินการแก้ไขข้อความเดียวจะนำส่งท่านประธานสภาเทศบาล ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ทางเจ้าหน้าที่กำลังทำเอกสาร ดิฉันก็จะมาขอให้สภาเทศบาลรับรองภายหลัง มีท่านใดจะอภิปรายเพิ่มอีกหรือไม่ค่ะ ในแผนงานอุตสาหกรรมการโยธา ขอเรียนเชิญคุณกนิษฐ์ ค่ะ

**นายกนิษฐ์ อาวัชนาการ สมาชิกสภาเทศบาลนครขอนแก่น**

 กราบเรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติทุกท่าน ท่านผู้เข้าร่วมประชุมทุกท่านครับ ในหน้าที่345 เรื่องของการเกี่ยวกับชุดเครื่องเล่นที่สวนสาธารณะทำเป็นเครื่องออกกำลังกายระบุมาบอกว่าทำการถอดเก็บชุดเครื่องเล่นไดโนเสาร์เดิมชุดขนาดความยาวไม่น้อยกว่า10 เมตรกว้างไม่น้อยกว่า 8 เมตร จำนวน1ชุด และติดตั้งชุดเครื่องเล่นเด็กกลางแจ้งทดแทนขนาดยาวไม่น้อยกว่า 9 เมตรกว้างไม่น้อยกว่า 7.20 เมตรสูงไม่น้อยกว่า 3.80 เมตรจำนวน1ชุด ตรงส่วนสูงที่ว่าสูงตามสเปกที่ระบุมาสูงไม่น้อยกว่า 3.80 เมตร ก็เลยไม่ทราบว่าเป็นการพิมพ์ผิดหรือไม่ เนื่องจากว่าถ้าระบุส่วนสูงมาแบบนี้ถ้าเขาติดตั้งมาแล้วสูงมากกว่านี้เกรงว่าจะเป็นอันตรายต่อเด็ก อย่างที่ไปประชุมมาวันนั้นประชุมที่ห้องสำนักการช่างก็คือสิ่งที่ระบุก็สูงไม่เกิน3.80เมตรเพื่อความปลอดภัยต่อเด็ก ขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** มีสมาชิกสภาเทศบาลท่านใดจะอภิปรายเพิ่มอีกหรือไม่ค่ะ ขอเรียนเชิญท่านเกรียงศักดิ์ ค่ะ

**นายเกรียงศักดิ์ สว่างไสว สมาชิกสภาเทศบาลนครขอนแก่น**

 ขออนุญาตท่านประธานสภาเทศบาล ตามที่ท่านสมาชิกสภาเทศบาลอภิปรายเมื่อสักครู่ในรายการนี้ก็ขอที่จะสงวนแปรญัตติเพื่อที่จะได้แก้ข้อความให้ถูกต้อง

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 เรียนท่านประธานสภาเทศบาล ท่านสมาชิกสภาเทศบาล ท่านผู้มีเกียรติครับ 2 เรื่องครับ กรณีการซ่อมไฟสัญญาณจราจร 23 แยกในหน้า 337 สิ่งที่เพื่อนสมาชิกสภาเทศบาลกังวลว่า 23 แยกดังกล่าวการซ่อมแซมเหมาะสมหรือไม่เหมาะสมอย่างไรถูกต้องหรือไม่ ให้ทางเจ้าหน้าที่ขออนุญาตท่านประธานสภาเทศบาลเพื่อให้ได้ชี้แจง ส่วนเครื่องเล่นในหน้า 345 ความสูงที่เขียนไว้ในเอกสารไม่เกิน3.80เมตร ควรจะเป็นอย่างไรจะให้เจ้าหน้าที่ได้นำเรียนให้ทราบ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ขอเรียนเชิญค่ะ

**นายธวัชชัย วนาพิทักษ์กุล หัวหน้าฝ่ายควบคุมการก่อสร้าง**

 เรียนท่านประธานสภาเทศบาล ท่านสมาชิกสภาเทศบาลและท่านผู้บริหารในส่วนของตัวเครื่องเล่นถ้าเราจะไปกำหนดว่าสูงไม่เกินจะได้สิ่งที่เล็กกว่า แต่บรรทัดฐานในการคุยคณะทำงานในตอนนั้นก็คือความสูงที่เหมาะสมก็คือสูงไม่เกินประมาณนี้ ซึ่งถ้าเป็นบริษัทที่จะมานำเสนอส่วนมากโครงสร้างที่ใหญ่กว่าจะแพงไม่มาเสนออยู่แล้วกระบวนการวิธีการเขียนคำชี้แจงงบประมาณก็ต้องระบุกันว่าสูงไม่น้อยกว่าเพื่อประโยชน์กับทางราชการด้วย แต่ว่าตอนมาพิจารณาของแบบจริงๆอาจจะต้องดูเรื่องความสูงที่เราเป็นข้อวิตกกังวล ตรงนี้ต้องขอบคุณท่านสมาชิกสภาเทศบาลด้วยครับ ในส่วนของตัวสัญญาณไฟจราจรส่วนมากก็จะเป็นแยกที่ใช้ประจำปัญหาก็คือเราก่อสร้างตัวสัญญาณไฟมาตั้งแต่ช่วงปี2546-2547 10 กว่าปีแล้วมีปัญหาเรื่องสายเรื่องดวงโคมบางตัวลักษณะของตัวลูกศรอาจจะยังไม่เหมาะสม ณ ปัจจุบันที่ประชุมของจังหวัดอาจจะให้เปลี่ยนเป็นดวงกลมเลยครับ มีการทำงานร่วมกันกับตำรวจร่วมกับจังหวัดด้วยก็เป็นการเปลี่ยนสายที่มีปัญหาชอบไม่ติด ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ขอเรียนเชิญคุณวันชัย ค่ะ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพ ขอสอบถามเพิ่มเติมอยากทราบว่าในเขตเทศบาลทั้งหมดของเรามีทั้งหมดกี่จุด เป็นไปได้ไหมว่าผมเห็นบางจุดที่เค้าท์ดาวเดิมเคยมีแล้วถอดออกไป การที่จะซ่อมครั้งนี้คือเอาเค้าท์ดาวตัวที่ถอดมาซ่อมแล้วเอาไปติดให้ครบทุกจุดใช่หรือไม่อยากสอบถามแค่นี้ครับ ขอบคุณมากครับ ในส่วนนี้

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ขอเรียนเชิญคุณปรมินทร์ ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

 ขอบพระคุณครับท่านประธานสภาเทศบาล ในส่วนของในหน้า338 ในเรื่องของค่าปรับปรุงสัญญาณและเครื่องหมายจราจรภายในเขตเทศบาลนครขอนแก่นตั้งจ่ายไว้ 1,750,000 บาท เมื่อมาดูในรายละเอียดไม่ว่าจะเป็นงานป้ายต่างๆไม่มีขนาดของป้าย น่าจะต้องระบุว่ากว้างคูณยาวเท่าไหร่ ความสูงเท่าไหร่ ในส่วนของงานเสาล้มลุกขนาดเส้นผ่าศูนย์กลางซึ่งแก้แล้วแต่ว่ายังไม่มีว่าเส้นผ่าศูนย์กลางขนาด 1นิ้ว 2นิ้ว 3นิ้ว ไม่มีระบุขนาดเส้นผ้าศูนย์กลาง มีแต่เส้นผ่าศูนย์กลางเฉยๆก็ขอฝากท่านประธานสภาเทศบาลไปถึงผู้บริหารช่วยระบุขนาดที่ต้องการ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 เรียนท่านประธานสภาเทศบาลครับ ทั้งสองเรื่องรายละเอียดไฟจราจรกับรายละเอียดขนาดป้ายขออนุญาตให้เจ้าหน้าที่เป็นผู้ชี้แจงครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ดิฉันอยากจะหารือท่านสมาชิกสภาเทศบาลก่อนค่ะ ว่าเราจะดำเนินการประชุมงบประมาณให้เสร็จหรือจะพักก่อน เราจะต่อให้จบเลยไหมค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ขออนุญาตท่านประธานสภาเทศบาลครับ ผมขอเสนอพักประชุมเพื่อทานข้าวเที่ยงจะได้มาต่อใน ตอนบ่าย ขอบพระคุณครับท่าน

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 มีท่านสมาชิกสภาเทศบาลเสนอให้พักการประชุมก่อน ขอเรียนเชิญคุณเกรียงศักดิ์ ค่ะ

**นายเกรียงศักดิ์ สว่างไสว สมาชิกสภาเทศบาลนครขอนแก่น**

 ท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติ พี่น้องประชาชนที่ร่วมรับฟัง เนื่องจากในการทำงาน ทำงบประมาณเที่ยวนี้สาระสำคัญที่ท่านประธานสภาเทศบาลได้เรียนไว้กับสภาเทศบาล เมื่อสักครู่เราทำงานมาทั้งหมด 20กว่าวันๆละ 6 ชั่วโมงในรายละเอียดหลักๆส่วนใหญ่จะพิจารณาร่วมกันมาเบื้องต้นแล้วและสาระสำคัญที่วันนี้เข้ามาในห้องประชุมนี้ก็ยังเป็นส่วนย่อยในรายละเอียดที่อาจจะมีข้อผิดพลาดในเรื่องของเอกสารบ้างในเรื่องตัวเลขค่อนข้างที่จะไม่มาก ผมว่าถ้าจะให้สะดวกในการทำงบประมาณเที่ยวนี้ก็พิจารณาให้จบที่เดียวเลยแล้วจะได้พักทานข้าว ส่วนพี่น้องที่เข้ารับฟังการประชุมท่านใดที่หิวข้าวก็ยังมีอาหารรอท่านอยู่

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ขอเรียนเชิญคุณธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลครับ ผมหารือครับ ผมเป็นห่วงว่าข้อเสนอเมื่อสักครู่นี้ถ้าท่านจะปฏิบัติตามห่วงว่าจะเป็นลมก่อน ผมบอกเลยเพราะแค่บางคำถาม 2 ชั่วโมงก็ไม่จบ อยากให้พักเที่ยงแล้วไปทานข้าวให้สบายใจแล้วมาเจอกันแบบสบายใจดีกว่าโมโหหิว ผมบอกเลยคำถามที่ยังคงอยู่หน้าท้ายๆเป็นประเด็นหลักๆที่น่าเป็นห่วงในเทศบัญญัติงบประมาณครั้งนี้พอสมควร อยากเรียนหารือแล้วแต่ท่านประธานสภาเทศบาลจะตัดสินใจขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ดิฉันขอตัดสินใจ ดิฉันก็ขออนุญาตสมาชิกสภาเทศบาลและผู้เกี่ยวข้องขอพักการประชุม รับประทานอาหารและมาพิจารณาในเนื้อหางบประมาณ ขอพักการประชุมค่ะ กลับมา13.00น.ค่ะ เรากำลังพิจารณางบประมาณในแผนงานอุตสาหกรรมและการโยธา ในช่วงเช้าในกรณีที่ท่านสมาชิกสภาเทศบาลได้สอบถามเกี่ยวกับเรื่องการแก้ไขข้อความของสำนักการช่างทางคณะผู้บริหารในขั้นตอนแปรญัตติขอให้ท่านเลขาสภาเทศบาลชี้แจงต่อสภาเทศบาลไม่ทราบว่าทำได้หรือไม่

**นายสุภัฐวิทย์ ธารชัย ปลัดเทศบาลนครขอนแก่น**

กราบเรียนท่านประธานสภาเทศบาล ท่านสมาชิกสภาเทศบาล ตามด้วยระเบียบกระทรวงมหาดไทยว่าด้วยข้อบังคับการประชุมสภาท้องถิ่นพ.ศ.2547แก้ไขเพิ่มเติมพ.ศ.2554ในข้อที่51ได้พูดถึงว่าในการพิจารณาร่างข้อบัญญัติในวาระที่2 ให้ปรึกษาเรียงตามลำดับข้อเฉพาะเรื่องที่มีการแปรญัตติหรือเฉพาะที่คณะกรรมการแปรญัตติแก้ไขเท่านั้น เว้นแต่ที่ประชุมสภาท้องถิ่นจะได้ลงมติเป็นอย่างอื่น ถ้าที่ประชุมสภาเทศบาลลงมติเห็นด้วยกับคำแปรญัตติหรือเห็นด้วยกับการแก้ไขในข้อใดแล้วไม่ให้เสนอขอแปรญัตติหรือเสนอญัตติขอเปลี่ยนแปลงนั้นอีก ถ้าข้อความในข้อใดที่ได้มีมติไปแล้วขัดแย้งกันหรือบกพร่องในสาระสำคัญที่ประชุมสภาท้องถิ่นจะลงมติให้ส่งปัญหานั้นไปให้คณะกรรมการแปรญัตติพิจารณาใหม่เฉพาะที่ขัดแย้งหรือบกพร่องก็ได้โดยไม่ให้มีการแปรญัตติในเรื่องใหม่ ในกรณีที่มีมติส่งปัญหาไปให้คณะกรรมการแปรญัตติพิจารณาใหม่ดังกล่าวแล้วการพิจารณาเฉพาะข้อนั้นๆเป็นอันระงับไปก่อน แต่ถ้าไม่เป็นการขัดข้องที่จะพิจารณาข้ออื่นๆต่อไปสภาท้องถิ่นอาจลงมติให้พิจารณาจนจบร่างข้อบัญญัติก็ได้ ถ้าข้อขัดแย้งหรือข้อบกพร่องตามวรรค3เกิดขึ้นในการพิจารณารวดเดียวที่ประชุมสภาท้องถิ่นจะลงมติให้ดำเนินการตามความในวรรค3 ก็ได้ เมื่อคณะกรรมการแปรญัตติได้ยื่นรายงานการพิจารณา ข้อที่ได้ระงับไว้ตามวรรค 3 แล้วให้ประธานสภาท้องถิ่นส่งรายงานนั้นให้แก่สมาชิกสภาท้องถิ่นไม่น้อยกว่า 24 ชั่วโมง ก่อนวันนัดประชุม เว้นแต่กรณีต้องพิจารณาเป็นการเร่งด่วนในการประชุมต่อวาระที่2 ให้ที่ประชุมสภาท้องถิ่นลงมติเฉพาะข้อที่ได้ระงับไว้เท่านั้น โดยสรุปแล้วการแปรญัตติในวาระ2 นี้ ก็กระทำได้โดยคณะกรรมการแปรญัตติครับ เพิ่มเติมหมายความว่าในการพิจารณาแปรญัตติในวาระที่2 เป็นอำนาจของคณะกรรมการแปรญัตติที่จะรับคำขอแปรญัตติของบรรดาท่านสมาชิกสภาเทศบาลหรือคำแปรญัตติของฝ่ายบริหาร เป็นอำนาจของคณะกรรมการ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 เรียนท่านประธานสภาเทศบาล ท่านสมาชิกสภาเทศบาลครับ รายละเอียดคำชี้แจงโครงการของสำนักการช่าง 2-3 โครงการนั้นจะขออนุญาตนำเข้าสู่ช่วงของการแปรญัตติก็จะยื่นต่อกรรมการแปรญัตติจากฝ่ายบริหารเพื่อขอแก้ไขข้อความในช่วงนั้นครับ ก็ขออนุญาตตามนี้ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ในแผนงานอุตสาหกรรมและการโยธามีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ถ้าไม่มีสมาชิกสภาเทศบาลท่านใดจะอภิปราย ดิฉันจะขอไปแผนงานพาณิชย์ ซึ่งประกอบด้วยงานตลาดสด งานโรงฆ่าสัตว์ ถ้ามีสมาชิกสภาเทศบาลท่านใดจะอภิปรายเชิญเลยค่ะ ถ้าไม่มีสมาชิกสภาเทศบาลท่านใดจะอภิปราย ขอไปในส่วนที่3 เกี่ยวกับเรื่องกิจการการขนส่ง ถ้าไม่มีสมาชิกสภาเทศบาลท่านใดจะอภิปรายนะค่ะก็จะเป็นสถานธนานุบาลแห่งที่1และสถานธนานุบาลแห่งที่ 2 สมาชิกสภาเทศบาลท่านใดจะอภิปรายเชิญเลยค่ะ ขอเรียนเชิญคุณธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาเทศบาล เพื่อนสมาชิกสภาเทศบาลผู้ทรงเกียรติ พ่อแม่พี่น้องที่ติดตามการประชุมสภาเทศบาลนครขอนแก่นและเพื่อนพี่น้องข้าราชการฝ่ายประจำ ประเด่นของผมแผนงานงบกลางหน้า355 เป็นประเด็นที่ผมอภิปรายทุกปี งบตั้งจ่ายรายจ่ายตามข้อผูกพัน1.ค่าบำรุงสันนิบาตเทศบาล500,000บาทเพื่อจ่ายเป็นค่าบำรุงสันนิบาตเทศบาลแห่งประเทศไทย ผมแปลกใจว่าเมื่อไหร่เขาจะบอกว่ามากไปแล้วลดลงได้บ้างไหม เมื่อองค์กรปกครองส่วนท้องถิ่นในลักษณะของเทศบาลถูกเพิ่มขึ้นมาทุกปี เทศบาลนครขนาดใหญ่ก็เพิ่มขึ้นมาทุกปี รายรับตรงนี้เคยถูกหยิบขึ้นมาพิจารณาหรือไม่ครับว่ามากเกินไป ส่วนกลางคนที่ต้องรับผิดชอบเรื่องแบบนี้ผมยืนยันวิธีการใช้คำสั่งแบบนี้แล้วผูกกับสิ่งนี้แล้วเอาประโยชน์ไปใช้ ไม่มีการยืนยันว่าเทศบาลนครทำไมต้องอุดหนุน 500,000 บาทสันนิบาตเทศบาลมีหน้าที่อะไรที่จะต้องไปทำอะไร ประเทศไทยปกครองกันมายาวนานแล้วใช้คำสั่งส่วนกลางให้เป็นเครื่องหมายในการผูกพันให้ตัวเองได้ประโยชน์ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ในงบกลางมีสมาชิกสภาเทศบาลท่านใดจะอภิปรายเพิ่มเติมเชิญเลยค่ะ ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 กราบเรียนท่านประธานสภาเทศบาลครับ ก็รู้สึกดีใจที่ท่านสมาชิกสภาเทศบาลเป็นห่วงว่าการใช้จ่ายเงินอาจจะดูไม่เป็นธรรมกับองค์กรปกครองส่วนท้องถิ่น เหตุผลที่ฟังขึ้นนั้นก็คือมีเทศบาลเกิดขึ้นมากมาย เปลี่ยนสถานะภาพจาก อบต.เป็นเทศบาลตำบล เป็นเทศบาลเมือง เป็นเทศบาลนครก็มีการยกระดับกันอยู่ตลอด รายได้ส่วนนี้ก็น่าจะมีเพิ่มมากขึ้น ประเด็นก็คือขณะนี้กลายเป็นระเบียบของกระทรวงมหาดไทยที่ออกมาให้ต้องปฏิบัติซึ่งเราเคยชะลอการจ่ายไปแล้ว ระเบียบกระทรวงมหาดไทยเมื่อเราขอชะลอไปแล้วมันมีประเด็นที่เราจะปฏิบัติหรือไม่ปฏิบัติได้หรือไม่อย่างไร อยากให้ท่านปลัดเทศบาลได้ชี้แจงกรณีเรื่องเงินบำรุงสันนิบาตเทศบาลแห่งประเทศไทย

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ขอเรียนเชิญท่านเลขาสภาเทศบาล ค่ะ

**นายสุภัฐวิทย์ ธารชัย ปลัดเทศบาลนครขอนแก่น**

 กราบเรียนท่านประธานสภาเทศบาล ท่านสมาชิกสภาเทศบาลครับ สำหรับเรื่องค่าบำรุงสันนิบาตเทศบาลแห่งประเทศไทยไม่ใช่แค่ท่านสมาชิกสภาเทศบาลท้วงติงอย่างเดียว สำนักงาน สตง.ก็ได้ท้วงติงเมื่อหลายปีที่แล้ว เข้าใจงบประมาณปี 2553-2554 สตง.ก็ท้วงติงไปทั่วประเทศทุกจังหวัดว่า การที่เทศบาลทั้งหลายจ่ายเงินสมทบสันนิบาตเทศบาลแห่งประเทศไทย ใช้กฎหมายใด ทำให้กระทรวงมหาดไทยสั่งให้เทศบาลต่างๆให้งดการจ่ายเงินค่าบำรุงสันนิบาตเทศบาลแห่งประเทศไทย ไว้ 3 ปี ซึ่งต่อมาในปี2555กระทรวงมหาดไทยก็ได้อาศัยอำนาจตามบัญญัติเทศบาล2496 ซึ่งเป็นหน่วยงานกำกับดูแลท้องถิ่นตามกฎหมาย ก็ได้ออกระเบียบกระทรวงมหาดไทยสั่งการให้เทศบาลทั่วประเทศ ซึ่งเป็นสมาชิกสมาคมสันนิบาตแห่งประเทศไทย นั้นให้ส่งเงินค่าบำรุงสันนิบาตตามข้อบังคับของสมาคมสันนิบาตเทศบาลแห่งประเทศไทย ซึ่งขณะนี้เราก็จ่ายมา 2-3 ปีแล้วและทางสตง.เองก็ไม่ได้ท้วงติงเรื่องนี้แล้วครับ ปัจจุบันนี้สตง.ก็ยอมรับการจ่ายเงินตรงนี้เป็นไปตามกฎหมายเป็นไปตามระเบียบกระทรวงมหาดไทยแล้วครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 เรียนท่านประธานสภาเทศบาล ท่านสมาชิกสภาเทศบาลจะขออนุญาตหารือท่านเลขาสภาเทศบาลประเด็นที่พูดเมื่อสักครู่กำลังหมายความว่าเมื่อเราเป็นสมาชิกสันนิบาตเราต้องจ่ายค่าบำรุงสมาคมสันนิบาตแห่งประเทศไทยในฐานะเป็นสมาชิก แต่ประเด็นก็คือเรามีความเป็นสมาชิกอย่างไร เพราะเท่าที่จำได้ดูเหมือนเราจะไม่เคยลงทะเบียนในการเป็นสมาชิกของสันนิบาตเทศบาลและผมคิดว่าเพื่อความรอบคอบทางเทศบาลเองก็น่าจะมีหนังสือจากเทศบาลนครขอนแก่นหารือไปยังสตง.เหตุที่นี้ว่ากรณีการจ่ายที่ว่านี้ถ้าเทศบาลไม่ปฏิบัติได้หรือไม่ การที่เป็นระเบียบแบบนี้เทศบาลจำเป็นต้องปฏิบัติหรือไม่ เพื่อจะได้เกิดความชัดเจนในการปฏิบัติก็อยากจะหารือผ่านท่านประธานสภาเทศบาลเพื่อให้ท่านเลขาสภาเทศบาลได้ชี้แจงเพิ่มเติม

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ในประเด็นแผนงบกลาง มีสมาชิกสภาเทศบาลท่านใดจะอภิปรายเชิญเลยค่ะ ขอเรียนเชิญคุณธนภณค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาล เพื่อนสมาชิกสภาเทศบาลผู้ทรงเกียรติ พ่อแม่พี่น้องที่ติดตามการประชุมสภาเทศบาลนครขอนแก่นและเพื่อนพี่น้องข้าราชการฝ่ายประจำ ในประเด็นที่สอบถามไปก็ได้รับคำชี้แจงวันหนึ่งสตง.เป็นองค์กรที่พึ่งพาสั่งได้แม้แต่คณะรัฐมนตรีตรวจสอบโครงการอันนี้สตง.เคยสั่งตามคำชี้แจงของเลขาสภาเทศบาลแล้วให้งดจ่าย คำตอบเมื่อสักครู่ผมว่าที่มีการงดจ่ายไป 2-3 ปี สันนิบาตเทศบาลยุบไหมครับ เกิดอะไรเสียหายกับสันนิบาตเทศบาลไหมครับ แล้วการมีคำสั่งไหมให้จ่ายใหม่ มีคำสั่งสตง.ให้ยกเลิกคำสั่งนั้นไหมครับ มีคำสั่งทับมาก็จริงครับคำสั่งเดิมถูกบอกไหมครับว่าเป็นคำสั่งไม่ชอบ ประเด็นที่ข้องใจปัญหาตัวเลขผมถามว่าทำไมต้องเป็น 500,000 บาท มันเป็นหน้าที่อะไรของใครครับ ปัญหานี้ผมถามมาหลายครั้งครับ ฝ่ายบริหารคงไม่อยากจะตอบแต่ไม่เป็นไร แต่ผมว่าประเด็นนี้น่าจะมีคำตอบให้แก่กันครับ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรียนท่านประธานสภาเทศบาล ท่านสมาชิกสภาเทศบาล ก็จะต้องใช้เป็นต้นเรื่องในการอภิปรายในสภาเทศบาลว่าสมาชิกสภาเทศบาลได้ท้วงติงว่าสิ่งที่องค์กรอย่างเช่นสันนิบาตเทศบาลแห่งประเทศไทยใช้ระเบียบหรือแม้กระทั่งกระทรวงมหาดไทยใช้ระเบียบนี้ในการจัดเก็บค่าบำรุงอัตราร้อยละ1ใน6 จนถึงปัจจุบันเราสามารถใช้เหตุผลถึงจำนวนสมาชิกสภาเทศบาลที่เพิ่มขึ้นเหตุผลของเรื่องความไม่เป็นธรรม ในปัจจุบันนี้เพื่อให้องค์กรปกครองส่วนท้องถิ่นมีเงินที่ไม่ต้องส่งมากขึ้นเราก็มีเงินเหลือสำหรับการบำรุงพื้นที่ของเรามากขึ้น ก็คงจะต้องใช้ข้อความการอภิปรายของสมาชิกสภาเทศบาลอาจจะต้องขอแก้ไขบางคำเพื่อให้เป็นต้นเรื่องว่ามีการอภิปรายในสภาเทศบาลและเป็นต้นเรื่องให้เทศบาลขอปรับสัดส่วนในการจ่ายค่าบำรุงไป ซึ่งก็ดีครับที่สมาชิกสภาเทศบาลมีความหนักแน่นในการอภิปรายผมก็จะใช้การอภิปรายเป็นหนทางในการต่อสู้เพื่อให้เกิดความเป็นธรรมในการจ่าย เพราะดูเหมือนสิ่งที่เป็นในปัจจุบันนี้กับเราเองผลลัพธ์หลายเรื่องที่เราส่งไปก็ไม่มีผลที่เป็นรูปธรรมที่เกิดขึ้น อย่างน้อยที่สุดเราก็ต้องคบมิตรเอาไว้ แต่ด้วยความเป็นธรรมว่าสิ่งที่เราควรจ่ายก็ไม่ควรจะเป็นสัดส่วนที่ว่านี้ก็ควรจะมีการปรับปรุงและเปลี่ยนแปลง จะใช้เหตุผลที่อภิปรายในสภาเทศบาลในวันนี้ด้วยเหตุผลที่ฟังขึ้นคือจำนวนที่มากขึ้นและเงินที่มากขึ้นในการบำรุงถึงเวลาที่น่าจะมีการปรับสัดส่วนลดลง ก็ขอบคุณครับที่อภิปรายนำทางเอาไว้ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ในประเด็นแผนงบกลาง มีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ถ้าไม่มีสมาชิกสภาเทศบาลท่านใดอภิปราย ไปในส่วนที่3 รายละเอียดการประมาณการรายรับ-รายจ่ายงบประมาณการรายจ่ายเฉพาะการ ก็จะมีกิจการสถานีขนส่ง สถานธนานุบาลแห่งที่1 สถานธนานุบาลแห่งที่2 ขอเรียนเชิญคุณธนภณค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

 ในส่วนเมื่อสักครู่ประเด็นหน้า359 มีประเด็นของเงินช่วยค่าครองชีพผู้รับบำนาญ ชคบ.ตั้งไว้ 2,400,000 บาท นี้ก็เป็นคำสั่งคำสั่งด่วนมากเมื่อปี 2525 เปลี่ยนรัฐบาลเปลี่ยนรัฐธรรมนูญจนจำไม่ได้แล้วมีเกณฑ์อะไรในการตั้ง ตัวเลขนี้มีที่มาที่ไปหรือไม่ครับ ผมไม่ได้เป็นห่วงว่ามากหรือน้อย ด่วนมากตอนวันนั้นตอนนี้ยังด่วนมากไหมครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรียนท่านประธานสภาเทศบาล ท่านสมาชิกสภาเทศบาล ขออนุญาตท่านประธานสภาเทศบาลเพื่อให้ผู้ที่เกี่ยวข้องเป็นผู้ชี้แจงไม่แน่ใจว่าเป็นท่านเลขาสภาเทศบาลหรือว่าสำนักการคลัง ได้ชี้แจงรายละเอียดที่มาของการตั้งแล้วก็ระเบียบนี้มีที่มาที่ไปอย่างไรมีตัวตนคนอย่างไรข้อมูลของการตั้งเป็นอย่างไร เชิญครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ขอเรียนเชิญค่ะ

**นางรุ่ง วิศิษฐารักษ์ ผู้อำนวยการสำนักการคลัง**

กราบเรียนท่านประธานสภาเทศบาล ในกรณีที่ท่านสมาชิกสภาเทศบาลได้ถามในเรื่องของเงิน คชบ.ซึ่งเราได้ตั้งตามระเบียบกระทรวงมหาดไทยแต่ในส่วนของรายละเอียดการตั้งงบประมาณที่ไปที่มาของเงิน 2,400,000 บาทกับจำนวนผู้รับบำนาญมีรายละเอียดอย่างไรกี่คนจะขออนุญาตขอเวลาให้เจ้าหน้าที่ได้เอารายละเอียดมาชี้แจงกับสภาเทศบาลค่ะ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรียนท่านประธานสภาเทศบาล ท่านสมาชิกสภาเทศบาล เราจะเกิดความชัดเจนอยากจะให้ทาง ผอ.สำนักการคลังหาข้อมูลเพิ่มเติมและชี้แจงในคราวเดียวกัน ว่าการตั้งเงินช่วยค่าครองชีพผู้รับบำนาญ วัตถุประสงค์การตั้งเงินหมวดนี้เข้าตั้งมาเพื่อวัตถุประสงค์อะไร ก็ให้ชี้แจงไปในคราวเดียวกันด้วยก็จะได้เกิดความเข้าใจที่ชัดเจน

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ เรียนเชิญคุณปรมินทร์ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ขอบคุณครับท่านประธานสภาเทศบาลครับ ผมขออภิปรายในส่วนของงบกิจการสถานีขนส่งในหน้าที่362 ในเรื่องของดอกเบี้ยเงินฝากที่ระบุไว้จำนวน 314,000 บาท ประมาณการรายรับสูงกว่า 2558 จำนวน70,000 บาทโดยคิดอัตราดอกเบี้ย 2.5 เปอร์เซ็นต์จากเงินฝาก 12,540,000 บาท จากคำแถลงงบประมาณที่ท่านนายกเทศมนตรีได้เป็นคนกล่าวแถลง เงินฝากธนาคารที่ปรากฏไว้คือ 17,425,211.70 บาท เป็นสิ่งที่ผิดกันมากพอสมควร ต้องสอบถามว่าเช็คจากยอดอะไรมา ในส่วนของเงินฝากสถานีขนส่งมีเงินฝาก 17ล้านบาท ถ้าจำไม่ผิดเรื่องนี้ผมเคยพูดว่าน่าจะเอาเข้ามาส่งให้สำนักการคลังเทศบาล ดูในส่วนของสถานธนานุบาลเองก็มีเงินสะสมฝากธนาคาร 1-2 ล้านบาท ทั้งที่เขาต้องใช้เงินหมุนมากกว่าสถานีขนส่งอีก เป็นเรื่องที่ฝากเรียนถามไปยังผู้บริหารครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ก่อนที่ผู้บริหารจะตอบในกิจการขนส่ง สถานธนานุบาลแห่งที่1และสถานธนานุบาลแห่งที่2 เชิญค่ะ

**นายภาสกร กาญจนวรางกูร สมาชิกสภาเทศบาลนครขอนแก่น**

กราบเรียนท่านประธานสภาเทศบาลและเพื่อนสมาชิกสภาเทศบาลครับ ในหน้าที่372 เกิดประเด็นข้อสงสัยในส่วนของเรื่องค่าชำระดอกเบี้ยเงินกู้ 50ล้านบาท อัตราดอกเบี้ย3.65 ในสถานธนานุบาลแห่งที่1และ2เท่ากันแต่ในยอดเงินที่ต่างกันอยู่ที่ 1,850,000 บาท ส่วนในสถานธนานุบาลแห่งที่1เป็น1,825,000บาทในกรณีถัดมาที่จะสอบถาม ในวงเงิน 20ล้านบาทที่กู้จากธนาคารกรุงไทยดอกเบี้ยจะอยู่ที่2.6 แต่ทำไมเราต้องไปกู้ของธนาคารเพื่อการเกษตรในดอกเบี้ย 3.65 อยากจะเรียนสอบถามด้วยครับว่าอันไหนเป็นแบบที่เทศบาลเอาเงินไปค้ำ อันไหนเป็นแบบค้ำประเภทแบบไหนบ้างอย่างไร จะได้เรียนให้เพื่อนสมาชิกสภาเทศบาลท่านอื่นได้ทราบด้วย ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปรายเชิญเลยค่ะ เชิญคุณธนภณค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติถึงวาระโรงรับจำนำ ค่าใช้จ่ายในหน้า371 เงินบำเหน็จรางวัล 20เปอร์เซ็นต์ ตั้งคำสั่งมาตั้งแต่ไหนก็ตามตัวเลขตัวนี้มันเปลี่ยนมากครับ ผมเชื่อว่าวิธีคิด20เปอร์เซ็นต์ของเงินบำเหน็จบำนาญ ผมเชื่อว่าตอนนั้นผมอาจจะยังไม่เกิด ตอนนั้นโรงรับจำนำจะมีวงเงินรับจำนำอยู่ที่ละประมาณ10-20ล้านบาท แต่ตอนนี้โรงรับจำนำมีมูลค่ารับจำนำไว้ อย่างสถานธนานุบาลแห่งที่1ประมาณ 200กว่าล้านบาท เวลามาคิดยอดรวมกันแบบนี้เงินบำเหน็จรางวัล20เปอร์เซ็นต์เป็นเงิน 50ล้านกว่าบาท เอามาเฉลี่ยเป็นเดือนๆละเกือบ 500,000 บาท เป็นประเด็นที่ผมรับทราบได้มีคนได้ประโยชน์ เขาทำงานเป็นผู้จัดการเป็นเจ้าพนักงานมีความเสี่ยงต้องได้ประโยชน์ครับ แต่จำนวนเม็ดเงินโดยภาพรวมของประเทศนี้มหาศาล ที่นี้ 5,000,000 บาทรวมแล้ว100ที่ก็ 500ล้านบาทผมคิดตัวเลขแบบง่ายครับจะไหวไหมครับ วิธีแบบนี้ถ้าลดตรงนี้ลงแล้วก็ไปลดดอกเบี้ยให้ชาวบ้านดีไหมครับคนอีกหลายล้านคนได้ประโยชน์ครับเจ้าหน้าที่ที่อยู่ส่วนกลาง จสท.แต่ละปีเขาแบ่งกันเท่าไหร่ ทำไมไม่ทำว่าเป็นหน้าที่ผมไม่แน่ใจว่ากรมไหนดูแลอยู่ทำไมไม่บอกไปว่าเงินเดือนตัวเองมากแล้วไม่เอาเงินตรงนี้ไปลดดอกเบี้ยให้ชาวบ้าน ผมฝากท่านประธานสภาเทศบาลครับ อีกประเด็นหนึ่งอัตราดอกเบี้ยที่พูดถึงก็มีความแตกต่างกันร้อยละ1ต่อปีดูไปก็พอสมควรอยากให้เรียนผ่านท่านประธานสภาเทศบาลไปยังผู้บริหารผู้รับผิดชอบที่เกี่ยวข้องเรื่องแบบนี้ถ้ามีโอกาสต่อรองก็ต่อรองครับ อีกประการหนึ่งครับเกี่ยวพ่วงกับเงินบำเหน็จรางวัลผมเข้าใจแบบนี้ครับว่าวิธีการบริหารสถานธนานุบาลเทศบาลนครขอนแก่นแห่งนี้ได้รับคำชี้แจงไม่ได้บริหารโดยระบบราชการพอเกษียณอายุราชการแล้วไม่มีบำเหน็จบำนาญก็เลยต้องตั้งเงินบำเหน็จรางวัลผมเข้าใจแบบนี้ แต่ผมเปิดไปหน้า372 มีเงินสมทบเงินค่าสวัสดิการหลังพ้นจากการเป็นพนักงานสถานธนานุบาลตัวเลขร้อยละ2 ของรายได้ในปีที่ผ่านมา คือตัวเลขตัวเดียวของกองทุนราชการเงิน 672,800 บาท ตกลงมันใช่ไหมมันคือไรที่จำเป็นต้องถามเพราะอยากได้คำชี้แจงอยากได้ความเข้าใจ แล้วเป็นประเด็นสำคัญมากที่ผมเป็นห่วงว่าตอบ3ชั่วโมงจะจบไหม ท่านประธานสภาเทศบาลที่เคารพครับ โรงรับจำนำเทศบาลนครขอนแก่นตอนนี้มีทุนทรัพย์ที่รับจำนำอยู่200กว่าล้านบาท ตัวเลขผมอาจจะผิดถ้าผิดก็ช่วยบอกให้ผมถูก เท่าที่ผมทราบคิดเป็นมูลค่าทอง300กว่าล้านบาทนี้คือสิ่งที่ผมอภิปรายมาหลายครั้งผมเป็นห่วงขนาดที่สภาพทองคำราคาทองคำโลกเปลี่ยนแปลงไปตรงนี้จากราคาที่เคยรับจำนำไว้แล้วหลุดจำนำมันขายทอดตลาดแล้วไม่คุ้มจะทำอย่างไรครับ ขออนุญาตเปลี่ยนคำครับ จำหน่ายทรัพย์หลุดไม่คุ้มจะทำอย่างไร ถ้าเกิดวันหนึ่งสมมุติถ้าผมจิตนาการทองคำบาทละ15,000แต่เป็นไปได้ครับ ถ้าขาดทุนใครจะรับผิดชอบไหว ผมไม่ได้ต้องการหาคนรับผิดชอบตอนนี้ถึงเวลาที่ต้องพูดถึงระเบียบวิธีการมีแค่นี้ครับท่านประธานสภาเทศบาลครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ก่อนที่ผู้บริหารจะตอบ เชิญคุณภาสกรค่ะ

**นายภาสกร กาญจนวรางกูร** **สมาชิกสภาเทศบาลนครขอนแก่น**

 ประเด็นเกี่ยวกับเงินกู้ของสถานธนานุบาล 2 แห่ง จะสอบถามว่าเกี่ยวกับเงินที่เรามีเหลืออยู่ในเงินฝากธนาคาร แต่ถ้าตรงนี้สามารถนำไปให้กู้ได้โดยตรงหรือนำไปให้สถานธนานุบาลใช้ จะทำให้เราลดการสูญเสียอัตราส่วนดอกเบี้ย ในส่วนนี้อยากทราบว่ามีความเป็นไปได้ไหมอยากจะให้ฝ่ายบริหารอธิบายเรื่องนี้ด้วยครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ก่อนที่ผู้บริหารจะตอบ ขอเรียนเชิญ คุณสมภพ ค่ะ

**นายสมภพ วงศ์ก่อ สมาชิกสภาเทศบาลนครขอนแก่น**

 กราบเรียนท่านประธานสภาเทศบาลที่เคารพ ท่านสมาชิกสภาเทศบาลผู้ทรงเกียรติ ผมนายสมภพ วงศ์ก่อ สมาชิกสภาเทศบาลนครขอนแก่น ท่านประธานสภาเทศบาล ผมขออนุญาตย้อนไปที่รายได้รัฐบาลอุดหนุนให้แก่องค์กรปกครองท้องถิ่นหน้า43 หมวดเงินอุดหนุนทั่วไปจำนวน 508,385,747บาทแบ่งออกเป็น1.1,1.2,1.3 ที่ผมจะถามก็มี1.1และ1.2จะขออนุญาตอ่านเอกสาร1.1เงินอุดหนุนทั่วไปสำหรับดำเนินการตามอำนาจหน้าที่และภารกิจถ่ายโอนเลือกทำจำนวน 76,000,000บาท 1.2เงินอุดหนุนทั่วไปด้านสาธารณสุข ด้านสวัสดิการสังคม จำนวน 2,037,000บาท ก็จะแยกออกเป็น2 หัวข้อคือ1.2.1ด้านสาธารณสุข เช่นโครงการพัฒนาศักยภาพในการจัดบริการสาธารณสุขขั้นพื้นฐานจำนวน 1,425,000 บาท1.2.2ด้านสวัสดิการสังคม เช่น เบี้ยยังชีพผู้ป่วยติดเชื้อเอดส์ จำนวน 612,000 บาท ท่านประธานที่เคารพครับในหัวข้อ1.2.1และ1.2.2ถ้าหากเราจะใช้คำว่าเช่นก็หมายความว่ามีโครงการอื่นใช่ไหมครับ ซึ่งจะสมมุติฐานจากเทศบาลนครขอนแก่นมีสถานที่ท่องเที่ยวเช่นบึงแก่นนครแสดงว่ามีที่อื่นให้ท่องเที่ยวอยู่จึงใช้คำว่าเช่น ซึ่งรวมแล้วตัวเลขรวมประมวลเท่ากับ 508,385,747บาท ก็คงต้องใช้คำว่าเช่นไม่ได้ครับก็คงมีโครงการด้านสาธารณสุขหนึ่งโครงการ โครงการสวัสดิการสังคมหนึ่งโครงการ อันนี้อยากเสนอให้ลบคำว่าเช่นออกไปที่แผนงานสาธารณสุข งานบริการสาธารณสุขและสาธารณสุขอื่นๆหน้าที่280รายได้ที่รัฐบาลอุดหนุนให้แก่องค์กรปกครองส่วนท้องถิ่นก็มาปรากฏอยู่ตรงนี้ เป็นค่าใช้จ่ายโครงการพัฒนาศักยภาพในการจัดการบริการสาธารณสุขขั้นพื้นฐานเป็นเงิน 210,000 บาท ซึ่งมันต่างกันครับในหน้า43 บอกว่า 1,425,000บาท ส่วนที่เหลือไปอยู่ตรงไหนครับผมไม่สามารถจะหาเห็นในเอกสารเล่มนี้ได้เลย ผมก็ใช้เวลาพิจารณาเอกสารอยู่ 3-4วันก็ไม่เห็นครับ ก็อยากให้ท่านประธานสภาเทศบาลเรียนไปยังผู้บริหารได้ชี้แจงตัวเลขมันหายไป อีกหนึ่งตัวอย่างไปที่แผนงาน งบกลางหน้าที่355 จะปรากฏด้านสวัสดิการสังคมเป็นเบี้ยยังชีพผู้ป่วยโรคเอดส์เป็นเงิน 612,000 บาท ครับตรงนี้ตรงกันครับ แต่โครงการที่1.2.1ปรากฏว่าต่ำกว่ารายรับที่แจ้งในเอกสารหน้าที่ 43 ขอบคุณท่านประธานสภาเทศบาลครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ขอเรียนเชิญคุณปรมินทร์ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

 ผมอภิปรายในส่วนของสถานธนานุบาลแห่งที่2 ซึ่งได้กู้ยืมเงินจากเทศบาลนครขอนแก่นเป็นจำนวนเงิน 11 ล้านบาท ที่เราได้อนุมัติตั้งแต่หลายปีมาแล้ว ก็เหมือนกับว่าจะเรียกใช้คืนแต่ว่าเงินในส่วนนี้ผมอภิปรายปีนี้เป็นปีที่3 แล้วครับ ไม่มีการจ่ายเงินค่าดอกเบี้ยให้เทศบาลถึงแม้จะเป็นกระเป๋าซ้าย กระเป๋าขวาของเทศบาลก็จริง แต่เทศบาลต้องไปกู้เงินจากที่อื่นมาเทศบาลต้องเสียเงินร้อยละ8 ไม่ว่าจะกู้ในฐานะกองทุนของเงินสบทบเทศบาลอะไรต่างๆก็ดีหรือว่ากู้ธนาคารกรุงไทยเพื่อมาใช้ในโครงการต่างๆของเทศบาล ก็ต้องไปเสียเงินเพื่อที่จะจ่ายเงินกู้ในส่วนนี้ ตรงนี้สถานธนานุบาลแห่งที่2 เมื่อได้กู้ยืมเงินในส่วนนี้ไปไม่ได้คิดที่จะจ่ายดอกเบี้ยให้กับทางเทศบาล เพราะถ้าต้องเสียดอกเบี้ยในส่วนนี้เงินกำไรสุทธิของสถานธนานุบาลก็อาจจะต้องลดลง เงินที่จะไปจ่ายส่วนต่างๆก็จะลดลง สิ่งที่ผมอยากจะฝากไปยังผู้บริหาร ถ้าตอนนี้ทางสถานธนานุบาลมีกำไรพอสมควรแล้วสามารถกู้เงินได้เยอะแล้วอย่าลืมว่าตอนที่ยืมเงินจากเทศบาลในส่วนนี้ที่ว่าจะยืมไปสัก1-2ปี นี้ยืมเป็นเวลา 5-6 ปียังไม่ได้จ่ายคืนเทศบาล เทศบาลก็น่าจะเอาเงินส่วนนี้ไปใช้ให้เกิดประโยชน์กับชาวบ้านของทางเทศบาลได้มากกว่านี้ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ถ้าไม่มีสมาชิกสภาเทศบาลท่านใดจะอภิปรายเพิ่มเติม ดิฉันขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 กราบเรียนท่านประธานสภาเทศบาล เพื่อนสมาชิกสภาเทศบาลทุกท่าน ในส่วนที่ท่านสมาชิกสภาเทศบาล ได้ถามเช่นกรณีดอกเบี้ยเงินฝากจากยอดเงินของที่ท่านปรมินทร์ ที่ถามในช่วงแรก ดอกเบี้ยเงินฝากจากยอดเงินส่วนไหนในหน้า362 ซึ่งต่างจากที่แถลงสรุปแล้วการคำนวณดอกเบี้ยเงินฝากที่เป็นยอด 314,000บาท คำนวณจากยอดไหนกันแน่ระหว่างยอดที่แถลงกับยอดที่ปรากฏในเอกสาร สักครู่ก็คงจะให้เจ้าหน้าที่ได้ชี้แจง กรณีของสถานีขนส่งรายละเอียดการกู้เงินของสถานธนานุบาลไม่ว่าจะเป็นธนาคารกรุงไทยที่มีอัตราดอกเบี้ยที่ถูกเพราะว่าใช้เงินฝากไปค้ำประกันแล้วก็มีการกู้เงินจากธนาคารต่างๆที่มีอัตราดอกเบี้ยที่แตกต่างกัน ก็คือประเด็นอยากจะรู้ว่ากรณีของการกู้เงินจากแหล่งเงินต่างๆที่แตกต่างกันมีที่มาที่ไปอย่างไร สักครู่จะให้เจ้าหน้าที่ได้นำเรียนให้ทราบว่ากรณีของธนาคารไหนฝากค้ำกรณีของธนาคารไหนกู้ในอัตราที่ถูกแล้วเหตุใดอัตราที่ถูกจึงไม่ได้ไปกู้ ไปกู้ในส่วนของธกส.เพิ่มแบบนี้เป็นต้นด้วยเหตุผลอะไร และในส่วนของเทศบาลที่มีเงินฝากสามารถให้สถานธนานุบาลกู้เพิ่มได้หรือไม่เพื่อที่ทางสถานธนานุบาลจะได้ประหยัดดอกเบี้ยก็เท่ากันครับ เราให้สถานธนานุบาลกู้ก็ต้องคิดดอกเบี้ยในอัตราที่ธนาคารให้กู้ ดังนั้นตรงนี้ก็ไม่มีประเด็นเพราะว่าถึงเทศบาลจะให้ถึงแม้สถานธนานุบาลจะกู้เองก็อัตราดอกเบี้ยเท่ากัน ส่วนกรณีเทศบาลควรจะให้สถานธนานุบาลกู้ก็จะเป็นเรื่องการจัดการของสถานธนานุบาลว่าถ้าจำเป็นจะต้องใช้ยกตัวอย่างเช่นสถานธนานุบาลแห่งที่2 เขาเริ่มก่อตั้งเทศบาลก็เอาเงินเทศบาลให้กู้ก่อน หลังจากที่กิจการสามารถดำเนินการไปได้แล้วจึงกู้สถาบันการเงิน ส่วนเงินบำเหน็จรางวัล 20 เปอร์เซ็นต์ตรงนี้เป็นประเด็นมาโดยตลอด ก่อนหน้าที่เขาจะประกาศเงื่อนไขใหม่จนถึงตอนประกาศเงื่อนไขใหม่เทศบาลเคยทำหนังสือคัดค้าน ผมเองลงนามเองว่าไม่เห็นด้วยกรณีเพิ่มสัดส่วนเปอร์เซ็นต์ เงินบำเหน็จรางวัลแล้วทุกคนทุกส่วนที่เกี่ยวข้องได้เงินเพิ่มหมดแม้กระทั่งตัวผมเองคณะผู้บริหารผมก็ได้เพิ่ม และผมเองก็แจ้งปลัดเทศบาลว่าเราควรจะทำหนังสือไปพอได้รับหนังสือไปใช้เวลานานมากเขารอจนกระทั่งมีการอนุมัติโดยคณะกรรมการ จสท.แล้วก็ตัวแทนจากการปกครองส่วนท้องถิ่นที่มีส่วนร่วมในการไปประชุมเขาก็อนุมัติกันองแล้วก็ขึ้นมาใช้เวลานานมากในการตอบเราหลังจากอนุมัติขึ้นแล้วจึงตอบเรา ซึ่งผมเองก็รู้สึกไม่สบายใจ ดูเหมือว่าท่านปลัดเทศบาลจะสำเนาไว้หนังสือที่เราท้วงติงไปว่าไม่ควรขึ้นสัดส่วนเปอร์เซ็นต์ของเงินบำเหน็จรางวัลควรจะมาเพิ่มสัดส่วนของเงินบำรุงองค์กรปกครองส่วนท้องถิ่น และสิ่งที่ชัดเจนตรงกันมากโรงรับจำนำทั่วประเทศยิ่งมีมากเท่าไหร่เงินนำส่ง จสท.ซึ่งเป็นบำเหน็จรางวัลไปส่วนกลางยิ่งมากขึ้นเท่านั้นและมากแบบชนิดที่เราเองก็ไม่เคยรู้เราเคยขอให้เขาชี้แจงว่าต่อปีเงินในส่วนนี้มีเท่าไหร่เขาก็ไม่ตอบเลยนี้คือประการที่2 ประการที่3 การบริหารจัดการโรงรับจำนำหลายเรื่องเราออกระเบียบเองไม่ได้ ผมยกตัวอย่างเช่น ช่วงเปิดเทอมเทศบาลจะช่วยแบ่งเบาภาระผู้ปกครองที่ต้องส่งลูกหลานเรียนต่อต้องจ่ายค่าเทอมและต้องเอาทรัพย์สินต่างๆมาจำนำ เราอยากจะออกระเบียบของเราเอง เราอยากจะทำนโยบายการเงินในเชิงรุกดอกเบี้ยในเชิงรุกทำไม่ได้ต้องเอาออกเป็นคำสั่งของเขามาแล้วแต่เขาจะออกมาเขาก็ออกมาตามระเบียบของเขา ซึ่งเราทำในส่วนนี้ไม่ได้เลยหน้าที่เราคือสนับสนุนแต่บริหารจัดการเราไม่มีส่วน เป็นประเด็นและกฎหมายโบราณที่เก่าแก่มาก ทุกวันนี้ผมยกตัวอย่างผมก็ไม่แน่ใจ มีอปท.อยู่ 2 แห่งที่เกิดการทุจริตที่เอาทองจริงไปแอบขายแล้วในสต็อกกลายเป็นทองปลอมคนที่มีส่วนร่วมรับรางวัลในคราวนั้นรับผิดชอบเฉพาะผู้บริหารของโรงจำนำกับผู้บริหารเทศบาลนั้นหรือไม่ แล้วส่วนกลางที่รับเงินบำเหน็จรางวัลไปในฐานะ ผู้ตรวจสอบได้มาช่วยจ่ายหรือเปล่าก็ไม่รู้ ซึ่งประเด็นเหล่านี้ก็ควรจะเป็นเรื่องคนที่ได้เงินรางวัลไปก็ควรจะมาช่วยเขาจ่ายทั้งหมด แบบนี้เป็นต้น คงไม่ใช่ค่าจ้างที่มานั่งเซ็นรับรองเอกสารที่เราส่งไปให้ ดังนั้นผมว่าประเด็นของโรงรับจำนำก็เป็นกรณีศึกษาที่ควรนำมาเป็นแบบอย่างของอปท.ทั่วประเทศ เพราะเราทำหนังสือไปคาไว้เลยและทำหนังสือไปติดตามเราเสนอไปว่าไม่ควรเพิ่มเงินบำเหน็จรางวัล กรณีของการที่จะทำการบริหารจัดการทุกอย่างต้องอยู่ที่ จสท.สั่งทั้งหมด ทอง ณ วันนี้เราอยากจะมาบริหารจัดการในแบบอื่นเพราะต้องเก็บ สต็อกทองไว้มากพอทองตกเขาก็มีคำสั่งมาไม่ให้ขาย จะขายทองได้ก็ต่อเมื่อมีคำสั่งจาก จสท.ทรัพย์ที่มีอยู่จะบริหารจัดการในด้านอื่นไม่มีสิทธิ์สรุปแล้วเทศบาลมีหน้าที่หาอาคารให้ เงินไม่มีสนับสนุนให้แบ่งเงินรางวัลให้ แบ่งเงินบำรุงท้องถิ่นให้ ส่วนอื่นเป็นเรื่องของเขาทั้งหมด รายงานเป็นแบบเอกสารนับร้อยแบบที่ต้องเซ็นส่งกลับไปให้ จสท. ก็คงจะคล้ายเมื่อสักครู่ที่เพื่อนสมาชิกสภาเทศบาลได้อภิปรายไว้ เช่นเงินสมทบ เงินบำรุงสันนิบาตเทศบาลแห่งประเทศไทย ก็น่าจะถอดเทปประเด็นของการบริหารจัดการว่าสิทธิ์ในการบริหารจัดการควรจะรวมมีสิทธิ์ในการบริหารจัดการในเรื่องราวเหล่านี้ด้วย ผมอยากจะเข้าไปมีส่วนร่วมในการบริหาร ถ้าตามประสาเราก็คือสินค้าคงคลังสินค้าที่มีอยู่ ทองคำที่มีอยู่ เราน่าจะมีการบริหารจัดการที่คล่องตัวกว่า เกิดประโยชน์กว่าโรงรับจำนำ แต่เราทำอะไรก็ไม่ได้ เขาสั่งมาว่าไม่ให้ขายช่วงนี้ทองตก เขาสั่งมาว่าให้ลดดอกเบี้ย แล้วเขาก็มีหนังสือสั่งมาจาก จสท.ทั้งนั้น ผมว่าตรงนี้โดยฝ่ายผู้รับผิดชอบก็คือสำนักปลัดเทศบาลก็น่าจะถอกเทปของการอภิปราย เพื่อที่เราจะได้นำเสนออีกครั้งหนึ่ง ว่าท้องถิ่นในฐานะคนที่ดูแลโดยตรงควรจะมีส่วนร่วมในการบริหารจัดการที่หลากหลายด้าน ไม่ว่าจะเป็นการบริหารสินค้าคงคลัง การมีส่วนร่วมในการกำหนดดอกเบี้ย สิ่งเหล่านี้เป็นผลดีต่อท้องถิ่นของพวกเราโดยตรง ซึ่งไม่ใช่ไปฟังจากคนอื่น ก็คงขออนุญาตรับไปเพื่อนำไปนำเสนอ เงินสมทบเงินสวัสดิการหลังพ้นการเป็นพนักงานตามระเบียบของ จสท.ซึ่งส่วนนี้ก็คงจะให้ผู้บริหารสถานธนานุบาลเป็นผู้ชี้แจงว่าตรงนี้เป็นอย่างไรรายละเอียดเป็นอย่างไรที่มาที่ไปเป็นอย่างไร ส่วนกรณีการจำหน่ายทรัพย์หลุดกรณีทองคำก็ได้เรียนไปเมื่อสักครู่ว่าเราก็รู้สึกว่าเราควรจะมีส่วนร่วมในการตัดสินใจกับเหตุการณ์กรณีราคาขึ้น-ลง แล้วทองคำที่สต็อกไว้อยู่แบบนี้เป็นภาระอย่างไรหรือไม่ แน่นอนครับผู้บริหารโรงรับจำนำก็รวมถึงตัวแทนอีกสักครู่ให้ชี้แจงด้วย ว่าขั้นตอนการปฏิบัติในช่วงนี้มีการปฏิบัติอย่างไรกรณีทองคำที่เราจะต้องถือไว้ในมือส่วนกรณีของท่านสมาชิกสภาเทศบาลที่อภิปรายผมจะต้องตอบอีกยาวอยู่ครับ ที่สมาชิกสภาเทศบาลอภิปรายเงินอุดหนุนทั่วไปหน้า43 ประการแรกคำว่าเช่น จริงๆแล้วระบุตรงไปตรงมาตัดคำว่าเช่นก็ได้ จริงๆแล้วคำว่าเช่นก็มีการขยายความเช่นโครงการนี้หรือโครงการอื่นใดประมาณนี้ เดียวให้ทางรองนายกเทศมนตรีชี้แจงในรายละเอียดในเรื่องของตัวเลขแต่ประเด็นคำว่าเช่นไม่เป็นผลกับภาษาไม่เป็นผลกับสาระสำคัญของข้อความก็สามารถตัดได้หรือจะเปลี่ยนถ้าเป็นผมก็จะเสนอว่าได้แก่เปลี่ยนจากเช่นเป็นได้แก่โครงการอะไร ก็ขออนุญาตท่านประธานสภาเทศบาลจะเปลี่ยนข้อความจากคำว่าเช่น เป็นคำว่าได้แก่ ส่วนรายละเอียดตัวเลขท่านได้กรุณาทำการบ้านมาดีมากเลย สักครู่ท่านรองฯจุลนพจะขออนุญาตท่านประธานสภาเทศบาลให้รองนายกเทศมนตรีได้เรียนชี้แจง แต่ผมนำเรียนแบบนี้ยอด 1,400,000กว่าบาท ก็คือการอุดหนุนตรงไปยัง สสมช. ซึ่งจะพ่วงกับคำชี้แจงจะมีการแก้ไขในตอนต้นจำได้ว่ามียอดหนึ่งที่อุดหนุน สสมช.1,500,000 กว่าบาท กว่าก็จะมี 95 ชุมชนคูณชุมชนละ15,000 บาท ก็คือยอด1,400,000กว่าบาท ส่วนกรณีโครงการ 200,000กว่าบาทเป็นโครงการของเทศบาลที่เป็นนโยบายของเราที่ให้สำนักการสาธารณสุขฯตั้งขึ้นเพื่อสนับสนุนและก็พัฒนาให้ศูนย์ คสมช.มีมาตรฐาน ผมยกตัวอย่างง่ายๆที่ผ่านมาเรามีโครงการศึกษาดูงานจากอสม.เราไปดูงานทั่วประเทศแต่บนความเป็นจริงแล้วของดีไม่ได้อยู่ไกล ศูนย์ที่ดีๆที่อยู่ในเขตเทศบาลนครขอนแก่นมีมากมายไปหมด ผมไม่มีการประกวด ศูนย์คสมช.ของ 95 ชุมชนและปัจจุบันนี้ให้พัฒนาการการประกวดเพื่อจัดระดับของศูนย์ คสมช.เรา ให้จัดเป็นระดับเพชรระดับทองด้วยซ้ำไป เพราะอะไรทราบไหมครับ ประกวดทีไรก็จะมีอยู่เจ้าเดิมๆ 2-3 ชุมชนต้นๆที่ประกวดเมื่อไหร่ก็ได้รางวัลจนกระทั่งทำให้อีกกลุ่มหนึ่งไม่สามารถเข้าร่วมประกวดได้และไม่สามารถพัฒนาตัวเองได้ ผมก็เลยให้แยกกลุ่ม กลุ่มที่อย่างไรก็ตามมีมาตรฐานสูงสุดเป็นลำดับต้นๆแน่ๆกลุ่มเหล่านี้ก็พัฒนาให้มีกิจกรรมเพื่อพัฒนาเหล่านั้นก้าวเป็นสุขศาลา ซึ่งก็ตรงกับนโยบายรัฐบาลที่เขาจะพัฒนาเป็นสุขศาลา กลุ่มที่ได้รับรางวัลเหล่านี้ก็จะได้รับการสนับสนุนจากเราเพื่อพัฒนาเป็นสุขศาลา อีกกลุ่มหนึ่งซึ่งเคยประกวดแล้วไม่เคยได้รางวัลชนะเลิศเลยก็จะพัฒนาอีกระดับหนึ่งเพื่อให้เขาก้าวสู่การเป็น คสมช.ที่มีมาตรฐานและพัฒนาไปเป็นสุขศาลา ดังนั้น 21,000บาท จึงเป็นอีกยอดหนึ่งซึ่งเป็นงบประมาณของเทศบาลครับที่ตั้งเข้าไปเพื่อสนับสนุนให้ คสมช.เรามีคุณภาพ ส่วนอัตราดอกเบี้ยสถานธนานุบาลแห่งที่2 ของท่านปรมินทร์พูดถึงอัตราดอกเบี้ย1.เงินกู้ที่ยืมจากเทศบาลตัวต้นเงินคืนหรือยัง 2.อัตราดอกเบี้ยมีการจ่ายหรือไม่อย่างไร สักครู่ก็จะให้ผู้รับผิดชอบสถานธนานุบาลได้นำเรียนชี้แจง ดังนั้นในประเด็นที่ค้างหลายๆประเด็นจะขออนุญาตให้ทางผู้รับผิดชอบผู้บริหารสถานธนานุบาลแต่ละแห่งได้เป็นผู้เรียนชี้แจง ก็ขออนุญาตท่านประธานสภาเทศบาลครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 เรียนเชิญค่ะ

**นางธาราทิพย์ แพงคำ พนักงานบัญชีสถานธนานุบาลแห่งที่ 1**

กราบเรียนท่านประธานสภาเทศบาล ท่านผู้บริหารท่านสมาชิกสภาเทศบาลผู้ทรงเกียรติและผู้เข้าร่วมประชุมทุกท่าน ดิฉันนางธาราทิพย์ แพงคำ ขอเป็นตัวแทนของสถานธนานุบาลเทศบาลนครขอนแก่นแห่งที่1 จะขอเรียนชี้แจงไปยังท่านสมาชิกสภาเทศบาลในเรื่องดอกเบี้ยเงินกู้ ธกส.จำนวน 15ล้านบาทที่สถานธนานุบาลแห่งที่1และ2 ตั้งไว้ต่างกัน ที่จริงดอกเบี้ยในธกส.ดอกเบี้ย 3.65 ที่ถูกต้องจะต้องเป็น 1,825,000 บาท สถานธนานุบาลแห่งที่1 ตั้งไว้ถูกต้องแล้ว แต่สถานธนานุบาลแห่งที่2 ตั้งไว้ 1,825,000บาท ตรงนี้คงต้องขอแก้ไขในส่วนนี้

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

ขออนุญาตท่านประธานสภาเทศบาล ช่วยขยายข้อความหน้า372 เป็นของสถานธนานุบาลแห่งที่1 ซึ่งยอดกู้เงินของธกส.กำลังพูดถึงยอดของธกส. กรณีที่ของแห่งที่1หน้า372 ข้อ3,4 แปลว่ายอดถูกต้องเหตุผลที่อัตราดอกเบี้ยแตกต่างกันก็คือเป็นการกู้ยืมคนละคราวกันคนละช่วงเวลาที่3.65 และ 3.75 ประเด็นของสถานธนานุบาแห่งที่2 ที่บอกว่ามีการเปลี่ยนแปลงให้ดูที่หน้าไหนครับ

**นางธาราทิพย์ แพงคำ พนักงานบัญชีสถานธนานุบาลแห่งที่ 1**

หน้า378 ในส่วนของดอกเบี้ยเงินกู้ธนาคารเพื่อการเกษตร

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

ในข้อ2 ข้อความเดิมที่พิมพ์เอาไว้จำนวน 15 ล้านบาทถ้วนเป็นเงิน1,850,000บาทยอดที่ขอแก้คือ 1,825,000บาท ดังนั้นในการชี้แจงตอบคือการขออนุญาตแก้ไขข้อความไปด้วย ขออนุญาตท่านประธานสภาเทศบาล เพื่อขออนุมัติจากสภาเทศบาลในหน้า378 ข้อ2 ธนาคารเพื่อการเกษตรและสหกรณ์การเกษตรในอัตราร้อยละ3.65 บาทต่อปี ข้อความเดิม1,850,000 บาทขอแก้ไขเป็น 1,825,000 บาท ตรงนี้ขออนุญาตเพื่อแก้ไขตัวเลขครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอให้สมาชิกสภาเทศบาลรับรองค่ะ ที่ท่านนายกเทศมนตรีได้เสนอแก้ไขคำชี้แจงอัตราดอกเบี้ยธนาคารซึ่งเปลี่ยนจากตัวเลข 1,850,000 บาทเป็น 1,825,000บาท

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

ขออนุญาตครับ กราบขออภัยครับ ดูเหมือนถ้าเป็นแบบนี้ตัวเลขรวมของค่าธรรมเนียมดอกเบี้ยก็ต้องแก้ ถ้าเป็นแบบนี้ขออนุญาตเป็นการแปรญัตติครับเข้าสู่วาระที่2 ของการแปรญัตติก็ขออนุญาตท่านสมาชิกสภาเทศบาลคงไม่สามารถแก้ตรงนี้ได้ ก็ขออนุญาตเป็นการแปรญัตติในวาระที่2 ขออภัยครับ

**นางธาราทิพย์ แพงคำ พนักงานบัญชีสถานธนานุบาลแห่งที่ 1**

 ขออนุญาตเรียนชี้แจงเพิ่มเติมเกี่ยวกับเงินกู้ของสถานธนานุบาลแห่งที่1 เราใช้เป็นทุนหมุนเวียนในการรับจำนำค่ะ ดอกเบี้ยเงินกู้ของธนาคารกรุงไทยที่กู้มาจำนวน 20ล้านบาท ดอกเบี้ยร้อยละ2.625 เนื่องจากเทศบาลได้ใช้เงินฝากประจำค้ำประกันธนาคารจึงคิดดอกเบี้ยเท่ากับเงินฝากประจำบวก1ในส่วนของธนาคาร ธกส.เราใช้ตำแหน่งของผู้บริหารค้ำดอกเบี้ยเท่ากับ MLR-1.35จึงเท่ากับ3.65 ต่อไปเรียนชี้แจงท่านธนภณเกี่ยวกับการจำหน่ายทรัพย์หลุดจำนำ ซึ่งที่ค้างอยู่เมื่อคราวประชุมวันที่ 8 กรกฎาคม ค้างอยู่ 11,405,800บาท มีทรัพย์ที่เรายังไม่ได้จำหน่ายแต่เมื่อท่านแนะนำเราก็กลับไปแก้ไขเราได้จำหน่ายในเดือนมิถุนายนและกรกฎาคม จำหน่ายไป 8,380,314 บาท ขณะนั้นที่ขายก็ยังได้กำไรอยู่ 753,000 กว่าบาท ตอนนี้ทรัพย์ที่หลุดจำนำก็เหลืออยู่ 2,820,000 บาทในส่วนของการปรับลดดอกเบี้ยให้พี่น้องประชาชนที่ท่านห่วงใยสำนักงาน จสท.ก็ได้สั่งมาในเดือนเมษายน เดือนพฤษภาคมก็ปรับลดดอกเบี้ย1ครั้งเงินต้นไม่เกิน5,000บาทเราคิดอัตราดอกเบี้ยร้อยละ 25 สตางค์ส่วนที่เกิน5,000บาทขึ้นไปคิดอัตราดอกเบี้ยร้อยละ1ต่อเดือน ในช่วงปรับอัตราดอกเบี้ยอีกครั้งหนึ่งตั้งแต่วันที่ 1สิงหาคม-30กันยายน เพราะว่าฝนทิ้งช่วงสำนักงาน จสท.ส่งให้ลดดอกเบี้ยในส่วนของเงินต้นไม่เกิน5,000บาท คิดอัตราดอกเบี้ยร้อยละ25สตางค์ ในส่วนของเครื่องมือการเกษตรไม่ได้คิดอกเบี้ย เช่นเครื่องมือสูบน้ำเครื่องมือการเกษตรที่จำเป็นต้องใช้

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 ขออนุญาตครับ เข้าใจครับไม่เคยตอบแทนผู้จัดการ แล้วประเด็นคำถามของสถานธนานุบาลก็มีเยอะตอบแล้วจะยิ่งเข้าตัวประเด็นที่เราพูดกันที่เราห่วงใยไม่ได้หวงใยว่ามีการลดให้ประชาชนอย่างไรหรือไม่ แต่ประเด็นที่เราพูดสาระสำคัญเราก็คือสิทธิ์ในการตัดสินใจสิทธิ์ในการบริหารเราตัดสินใจเองไม่ได้ ทุกอย่างต้องเป็นคำสั่งจากทางโน้นเสมอดังนั้นประเด็นที่ท่านสมุห์ตอบไปก็อาจจะเกิดจากความสับสนก็เลยบอกว่ามีการดูแลประชาชนแต่ทั้งหมดที่เป็นน่าสังเกตก็คือมีแต่คำสั่งจากจสท.เพื่อดำเนินการลดทั้งที่เราจะดำเนินการเองเราไม่สามารถทำได้ขออนุญาตเพื่อทางท่านสมุห์จะไม่หลุดผมว่าประเด็นที่จะต้องตอบเงินสมทบสวัสดิการหลังพ้นจากการเป็นพนักงานแล้วก็ในส่วนของที่สมาชิกสภาเทศบาลอภิปรายเพื่อสรุปเป็นประเด็นในการทำหนังสือถึงกระทรวงมหาดไทยเพื่อขอแก้ระเบียบในการบริหารหรือแม้กระทั่งการนำเสนออีกรอบหนึ่งเพื่อให้ทบทวนกรณีเงินรางวัลที่ระบุไว้ที่20เปอร์เซ็นต์เราจะเสนอไปอีกรอบหนึ่งเพื่อให้เสนอให้ทบทวนให้ปรับลดลงแล้วก็เพิ่มสัดส่วนนี้ไปเงินบำรุงท้องถิ่นได้หรือไม่ ตรงนี้เป็นเรื่องของสำนักปลัดเทศบาลกับทางสถานธนานุบาลที่ต้องรับไปเพื่อทำหนังสือเนื่องจากการอภิปรายในสภาเทศบาล ประเด็นที่อยากจะขอท่านประธานสภาเทศบาลเพื่อให้ทางสมุห์ได้ตอบก็คือเงินสมทบเงินสวัสดิการหลังพ้นจากการเป็นพนักงานตามระเบียบจสท.ชี้แจงประเด็นเรื่องนี้ความเป็นมาเป็นไป

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ขอเรียนเชิญ ค่ะ

**นางธาราทิพย์ แพงคำ พนักงานบัญชีสถานธนานุบาลแห่งที่ 1**

 ขออนุญาตกราบเรียนต่อระเบียบว่าด้วยเงินสวัสดิการหลังพ้นจากการเป็นพนักงานสถานธนานุบาลเนื่องจากสำนักงาน จสท.เห็นว่าพนักงานสถานธนานุบาลควรจะได้รับเมื่อพ้นจากภาวะการทำงานไปตามความเหมาะสมและเพียงพอต่อการดำรงชีพและเพื่อเป็นขวัญกำลังใจแก่พนักงานสถานธนานุบาลที่ตั้งใจปฏิบัติงานด้วยความอุตสาหะตลอดระยะเวลาที่ปฏิบัติหน้าที่และที่สำคัญเพื่อเป็นมาตรการในการป้องกันการทุจริตของพนักงานของสถานธนานุบาลอีกมาตรการหนึ่ง

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** ขอเรียนเชิญคุณธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพ เพื่อนสมาชิกสภาเทศบาล พ่อแม่พี่น้องที่ร่วมสังเกตการณ์ ฟังคำถามไปฟังคำตอบมามีหลายอย่างที่รู้สึกดี หลายอย่างทำให้เรารู้หลายเรื่องมากขึ้น หลายอย่างเป็นคำตอบที่เราไม่ได้เกณฑ์มา เมื่อสักครู่ให้เงินรางวัลมากๆตั้งค่าจ้างมากๆแล้วจะไม่ทุจริต พวกให้มากยิ่งโกงครับ เพราะมนุษย์ไม่ได้ว่าให้เงินเดือนเท่าไหร่แล้วโกงไม่โกงครับ ประเทศไทยตอบโจทย์กันแบบนี้ทุกองค์กร เงินเดือนครูตอนนี้มากกว่าข้าราชการทั่วไป ให้เงินเดือนมากไปแล้วประชาชนได้อะไรครับ จากการขึ้นเงินเดือนของท่านครับ ตั้งเพื่อเป็นขวัญกำลังใจสิ่งที่ผมถามก็คือเกณฑ์ นี้คืออะไรครับความพึงพอใจหรอครับผมเชื่อว่าตรงนี้ตอบไม่ได้หรอกครับ เพียงแต่ผมอยากถามย้ำไปเพื่อให้รู้ว่าท่านใช้วิธีคิดแบบนี้ไม่ได้ครับ เพราะไม่ใช่เงินส่วนตัวท่านครับ ผมถึงเปรียบเทียบว่าข้าราชการเขาบอกว่ามีเงินตั้งไว้ใช้ตัวเดียวกัน 2 เปอร์เซ็นต์แต่ฝั่งราชการเดิมเขาไม่มีเงินรางวัล โบนัสผมเข้าใจว่าเกิดจากการบริหารกำไรขาดทุนผมเข้าใจแบบนั้นตอนนี้ก็มีครับ ชาวบ้าน ชาวนาได้โบนัสไหมครับ เข้าประเด็นงบประมาณที่ผมจะถามเพิ่มเติมครับท่านประธานสภาเทศบาล ในรายละเอียดงบประมาณสถานธนานุบาลหน้า367 สถานธนานุบาลแห่งที่1 ประมาณการรายรับ50,875,000 บาท แยกเป็นสิ่งหนึ่งที่ผมไม่รู้สาระเลยท่านบริหารเงินองค์รวมอยู่เท่าไหร่ครับนี้คือประเด็นสาระสำคัญวิธีงบประมาณทำไมไม่ถูกแจ้งครับ ทำไมถึงทำงานทำวิธีงบประมาณแบบนี้ครับ วันหนึ่งสถาน ธนานุบาลมีเงินบริหารอยู่สัก 8,000ล้านบาท แล้วแจงรายรับรายจ่ายแบบนี้ กับอีกที่หนึ่งมี 30ล้านบาท เข้าแจ้งรายรับ-รายจ่ายแบบนี้ที่ไหนดีครับ ผู้บริหารคนไหนดีครับ เราควรจะเอาอะไรเป็นองค์ประกอบในการพิจารณาครับ ที่นี้แค่ 2 แห่ง สถานธนานุบาลแห่งที่1และ2 ทั้ง 2 แห่งเหมือนกันครับสถานธนานุบาล แห่ง ที่1 จำนวน 59ล้านบาท สถานธนานุบาลแห่งที่2 12ล้านบาท ที่ไหนดีครับท่านประธานสภาเทศบาลช่วยตอบผมหน่อยบอกได้ที่ไหมว่าที่ไหนดี บอกได้ไหมศักยภาพที่ไหนเก่งบอกได้ไหมครับว่าคนไหนควรได้โบนัสมากว่า บอกไม่ได้ครับ ผมไม่แน่ใจว่าวิธีคิดงบประมาณแบบนี้จงใจบิดเบือนและปิดบังหรือเปล่าครับ สมมุติปี2558ท่านบอกว่าวงเงินที่ท่านบริหารอยู่ สัก250ล้านบาท ท่านมีเงินปันผลข้อหนึ่งที่เกิดขึ้น เงินทุนดำเนินการสถานธนานุบาล 50เปอร์เซ็นต์ สมทบบริจาคเงินกำไรปี2559 ตั้งงบไว้ที่12ล้านบาทเศษ ปีนี้ 250ล้านบาทปีหน้า 260ล้านบาท แต่ละปีถ้าตัวเลขแต่ละปีตัวเลขใกล้เคียงก็ประมาณนี้ ผมแปลกใจครับว่าทำไมยังต้องกู้ คำตอบผมพอจะจินตนาการได้ครับว่าผู้คนลำบากขึ้นหรือผู้คนมีจำนวนมากขึ้นที่ต้องพึ่งพาสถานธนานุบาลนี้คือเหตุบ่งชี้ว่าประเทศไทยเราชีวิตไม่ดีครับหรือคุณภาพทางเศรษฐกิจไม่ดี แต่ถ้าบ่งชี้ว่าปีนี้สถานธนานุบาลน้อยลงวงเงินที่ใช้น้อยลงสำหรับวิธีคิดแบบผมครับ ผมไม่ได้คาดหวังกำไรจากสถานธนานุบาลผมคิดแบบนี้อาจจะผิดก็ได้ครับเพราะว่า จสท.จะได้เงินแบ่งน้อยลง แต่ผมเชื่อว่าในวิธีงบประมาณอย่างไรก็ต้องบอกครับยอดตั้งต้นตั้งอย่างไร ปี2557 ท่านมีวงเงินบริหารอยู่เท่าไหร่ครับ เมื่อได้รับการบวกจากการเติมเงินของการสมทบแล้วท่านค่อยมาแจงถึงรายรับ-รายจ่ายถึงจะทำให้กระบวนการพิจารณางบประมาณที่เกี่ยวข้องมีสาระที่รัดกุมขึ้น ผมเปรียบเทียบให้ดูครับว่าสถานธนานุบาลแห่งที่1และ2 ท่านเชื่อเหรอครับคนไหนดีกว่าสำหรับผมผมว่าท่านดีทั้งคู่ แต่ทำไมที่หนึ่งได้โบนัสมากกว่าอีกที่หนึ่งทำงานเท่ากันความรับผิดชอบเท่ากันความใส่ใจต่องานคือบทบาทที่ควรจะมี ผมอภิปรายในโรงรับจำนำเกือบทุกครั้งที่อภิปรายถึงแม้จะเป็นส่วนที่เราแทบจะไม่เกี่ยวข้องเลย อย่างที่ท่านนายกเทศมนตรีได้ตอบชี้แจงเข้าไปยุ่งไม่ได้ครับ ผมมีหน้าที่แบบนี้ครับอภิปรายไปผมจะทำหน้าที่ต่อไปตราบใดที่ประชาชนยังเลือกผมมา ผมจึงอยากเรียนถามท่านประธานสภาเทศบาลผ่านไปยังผู้ที่เกี่ยวข้อง งบประมาณตรงนี้เติมได้ไหมครับเติมรายละเอียดเกี่ยวกับวงเงินที่ท่านบริหารอยู่เติมเข้ามาให้ปรากฏอยู่ในนี้ได้ไหมครับเพื่อที่จะได้ชัดเจนขึ้นท่านมีกำไรมาปีละ25ล้านบาท จากวงเงินจริงๆท่านบริหารอยู่เท่าไหร่ครับ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ก่อนที่สมาชิกสภาเทศบาลจะอภิปราย ดิฉันขอเรียนเชิญท่านประธานสภาเทศบาลขึ้นมาทำหน้าที่ประธานค่ะ ขออนุญาตค่ะ

**นายเรืองชัย ตราชู ประธานสภาเทศบาลนครขอนแก่น**

เชิญท่านนายกเทศมนตรี ครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรียนท่านประธานสภาเทศบาล เพื่อนสมาชิกสภาเทศบาลผู้ทรงเกียรติประเด็นของสมาชิกสภาเทศบาลที่อภิปรายไว้น่าสนใจมากเพราะว่าหลักการทางบัญชี การตั้งประมาณการรายรับ ยกตัวอย่างเช่นยกตัวเลข 59,800,000 บาท กับ20ล้านบาทเศษ ของสถานธานุบาลแห่งที่2 ประเด็นคำถามก็คือสำหรับเจ้าหน้าที่ผู้รับผิดชอบขออนุญาตท่านประธานสภาเทศบาล เพื่อถามเจ้าหน้าที่ผู้จัดทำ กรณีรูปแบบของการจัดทำประมาณการรายรับแบบนี้เป็นไปตามมาตรฐานได้เพราะว่าการประมาณการรับจริงแล้วสิ่งที่เรารู้สึก อึดอัดมาโดยตลอดผมยกตัวอย่างเช่น เรารู้ว่าเรามีสต็อก 200กว่าล้านบาท ถ้าเรามีสิทธิ์อำนาจในการบริหารจัดการเอง สต็อก 200กว่าล้านบาท ถ้าเราระบายได้เราจะมีเงินมาหมุนในโรงรับจำนำโดยที่ไม่ต้องไปกู้นี้เป็นประการที่1ประการที่2 การตั้งประมาณการรายรับแบบนี้มันแตกต่างกับ7กอง/สำนักและ11โรงเรียนในการประมาณการ ดังนั้นรูปแบบของเอกสารประมาณการรายรับแบบนี้เป็นตามที่เขากำหนดและเราสามารถที่จะแก้ไขอย่างอื่นได้หรือไม่ทั้งท่านสมุห์บัญชีและผู้รับผิดชอบตอบได้ก็ลองตอบดู ตอบไม่ได้ก็ขออนุญาต ท่านประธานสภาเทศบาลเพื่อขออนุญาตกลับไปเพื่อศึกษาข้อมูลใหม่อีกครั้งหนึ่ง

**นายเรืองชัย ตราชู ประธานสภาเทศบาลนครขอนแก่น**

ท่านสมาชิกสภาเทศบาลท่านใดจะอภิปรายต่อ เชิญคุณสมภพ ครับ

**นายสมภพ วงศ์ก่อ สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพครับ ผมว่าจะประท้วงท่านสมาชิกสภาเทศบาลที่อภิปรายเมื่อสักครู่ขออนุญาตเอ่ยชื่อท่านธนภณ กิตติวิมลชัย ขออนุญาตประท้วงให้ถอนคำว่าเสือกครับ เพื่อเป็นเกียรติและศักดิ์ศรีแห่งสภาแห่งนี้ ขออนุญาตครับท่านประธานครับ ขอบคุณครับ

**นายเรืองชัย ตราชู ประธานสภาเทศบาลนครขอนแก่น**

ขอเชิญคุณธนภณ ครับ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาเทศบาลที่เคารพครับ เป็นความเมตตาอย่างหนึ่งแบบนี้ครับ เวลาอภิปรายใส่ความจริงใจเข้าไปมากครับมีหลุดบ้างครับ ถ้าไม่สุภาพผมก็ขอถอนคำพูดครับ

**นายเรืองชัย ตราชู ประธานสภาเทศบาลนครขอนแก่น**

 มีท่านอื่นจะอภิปรายเพิ่มเติมอีกไหมครับ ถ้าไม่มีก็จะเป็นหน้าที่ของโรงจำนำที่แสดงความคิดเห็น ผมอยากชวนท่านแบบนี้ต้องขออนุญาตเรื่องนี้เข้มข้นมาตั้งแต่คราวประชุมสภาเทศบาลนอกรอบและผมก็มีความเข้าใจว่าส่วนหนึ่งพี่น้องที่ปฏิบัติหน้าที่ในฐานะเป็นข้าราชการจะต้องรับคำสั่งโดยอย่างยิ่งพวกเรานี้รับคำสั่งจากกระทรวงมหาดไทย ถ้าท่านจะสังเกตดีๆหนังสือบางเรื่องด่วนมาก ด่วนที่สุดอะไรประมาณนี้จะเห็นอยู่บ่อยๆนอกเรื่องครับเพื่อเกิดประโยชน์ผมว่าตอนนี้สถานการณ์เปลี่ยนวิธีคิดของคนก็ต้องเปลี่ยนให้สอดคล้องกับข้อเท็จจริงผมต้องขออนุญาตโรงจำนำไว้แบบนี้ ในส่วนถ้าท่านจะชี้แจง1ในเรื่องระเบียบผมว่าเรื่องนี้เรามากแล้วผมว่าตรงนี้เข้าใจ แต่ถ้าท่านอยากจะเพิ่มเติมในข้อระเบียบอีกก็ไม่เป็นไรอย่างน้อยที่สุดผมอยากฟังความในใจของท่าน ว่าสิ่งที่สมาชิกสภาเทศบาลได้อภิปรายไปนี้มันเป็นเหตุเป็นผลหรือไม่ ถ้าเป็นเหตุเป็นผลท่านพร้อมที่จะร่วมที่จะแสดงความคิดเห็นเข้าไปให้ผู้บังคับบัญชาที่อยู่ในกระทรวงมหาดไทยที่ทำหน้าที่จสท.รับทราบหรือไม่ผมว่าตรงนี้เป็นประเด็นสำคัญเพราะผมว่าชีวิตราชการพอ 60 ปีทุกคนก็กลับมาเป็นประชาชนเหมือนเดิมท่านผู้จัดการสถานธนานุบาล ท่านสมุห์บัญชีพอที่จะรับฟังว่าน่าจะเป็น 2 เรื่อง เรื่องที่1เรื่องระเบียบท่านยื่นญัตติอย่างไรก็ยังเป็นระเบียบอยู่เหมือนเดิม แต่ผมขอยืนยันว่าระเบียบบางครั้งมันเป็นระเบียบอดีตที่ผ่านมาขณะนี้ไม่เหมาะสม ยกตัวอย่างเรื่องศาลเจ้าพ่อหลักเมืองเราต่อสู้กับกฎหมายใหญ่และเทศบาลนครขอนแก่นก็ชนะมาแล้ว ต่อมาที่ผมอยากให้ท่านแสดงความคิดเห็นผมว่าท่านฟังแล้วเป็นเหตุเป็นผลไหมที่สมาชิกสภาเทศบาลได้พูดไปในความรู้สึกถ้าท่านเป็นพี่น้องประชาชน ท่านใดจะแสดงความคิดเห็นท่านผู้จัดการสถานธนานุบาลหรือท่านสมุห์บัญชีจะตอบ ถ้าท่านจับใจความฟังให้ได้ว่าประเด็นที่1เรื่องเงินตอบแทนประเด็นที่2.เรื่องทำระบบบัญชี ผมเห็นเป็นเรื่องใหญ่อยู่ 2 เรื่องถ้าพร้อมหรือไม่พร้อมอย่างไรก็บอกได้ครับ เชิญสมุห์บัญชีครับ

**นางธาราทิพย์ แพงคำ พนักงานบัญชีสถานธนานุบาลแห่งที่ 1**

 ขออนุญาตกราบเรียนท่านธนภณ ในส่วนของการจัดทำงบประมาณรายได้เรารับทั้งสิ้น ในส่วนรายได้ที่ตั้งไว้จำนวน 34ล้านบาทเศษ ก็จะมียอดกำไรจากการจำหน่ายทรัพย์หลุด ยอดดอกเบี้ยเงินฝากธนาคารและยอดดอกเบี้ยรับจำนำ ตรงนี้เราถือเกณฑ์ที่ตั้งแต่ของเดือนตุลาคม-กันยายน ที่คาดว่าจะได้รับมาเป็นเกณฑ์ในการจัดตั้ง ขอบคุณค่ะ

**นายเรืองชัย ตราชู ประธานสภาเทศบาลนครขอนแก่น**

 เชิญท่านนายกเทศมนตรี ครับ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

ขออนุญาตท่านประธานสภาเทศบาล ท่านสมาชิกสภาเทศบาลก็รับเอาคำแนะนำว่ารูปแบบการจัดทำประมาณการรายรับแบบที่เคยเป็นมาเราจะสามารถทำอะไรได้บ้าง ผมขออนุญาตนำไปเพื่อหารือกับผู้ที่เกี่ยวข้องว่าที่มาที่ไปเป็นอย่างไรและจะสามารถปรับอะไรได้บ้าง ผมไม่แน่ใจวาระ2,3 จะทันหรือไม่ถ้าไม่ทันผมขอค้างเอาไว้ ผมมีเวลาไปหารือกับผู้เกี่ยวข้องเพื่อที่จะดำเนินการในส่วนนี้อีกทีครับและคงจะมานำเรียนอีกครั้งหนึ่งครับ

**นายเรืองชัย ตราชู ประธานสภาเทศบาลนครขอนแก่น**

 ท่านสมาชิกสภาเทศบาล คือเท่าที่ฟังท่านนายกเทศมนตรีก็จะเป็นธุระที่จะลงไปดูวิธีการบริหารน่าจะเกิดประโยชน์อย่างไร และท่านสมาชิกสภาเทศบาลก็ได้รับทราบในคราวต่อไป ท่านสมาชิกสภาเทศบาล ท่านใดจะอภิปรายเรื่องอื่นหรือไม่ครับ เชิญคุณปรมินทร์ ครับ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

 มีเรื่องของบขส.ที่ยังไม่ได้ตอบครับผม

**นายเรืองชัย ตราชู ประธานสภาเทศบาลนครขอนแก่น**

เรื่องบขส.ขอเชิญเจ้าหน้าที่ครับ

**นางสุกัลยา บริบูรณ์ นักวิชาการเงินและบัญชี 5**

เรียนท่านประธานสภาเทศบาล ท่านนายกเทศมนตรี คณะผู้บริหารผู้เข้าร่วมประชุมทุกท่าน ดิฉัน นางสุกัลยา บริบูรณ์นักวิชาการเงินและบัญชี งานกิจการขนส่ง ขออนุญาตชี้แจงยอดเงินฝากธนาคารของ งานกิจการขนส่ง ณ วันที่ 30 มิถุนายน 2558 งานกิจการขนส่งมีเงินฝากบัญชีมีอยู่ 3 บัญชี มียอดรวมเป็นเงินทั้งสิ้น 17,455,591.70 บาท มีอยู่ 3 บัญชีดังนี้1.บัญชีธนาคารกรุงไทยเป็นบัญชีออมทรัพย์เป็นบัญชีที่หมุนเวียนในแต่ละวันของงานกิจการขนส่ง มียอดเงินวันที่ 30 มิถุนายน 2558 จำนวน 4,150,000บาทเศษ2.บัญชีธนาคารอิสลามเป็นบัญชีเงินฝากประจำ 3 เดือนเป็นจำนวนเงิน 12,540,000บาท 3.บัญชีเงินฝากธนาคารอิสลามประเภทออมทรัพย์มียอดเงินฝากจำนวน 735,000บาทเศษ รวมเป็นเงินทั้งสิ้นจำนวน 17,425,591.70 บาทเป็นที่มาของการตั้งประมาณการรายรับในปีงบประมาณ 2559 งานกิจการขนส่งตั้งไว้ที่ 314,000 บาท โดยตั้งจากบัญชีเงินฝากธนาคารอิสลามมียอดเงินฝาก 12,540,000 บาทเป็นเงินฝากประจำ 3 เดือน โดยมีค่าตอบแทน 2.5เปอร์เซ็นต์ต่อปี โดยที่บัญชีเงินฝากธนาคารกรุงไทยเป็นบัญชีออมทรัพย์ไม่ได้นำมาประมาณการรายรับในการตั้งงบประมาณในปี2559

**นายเรืองชัย ตราชู ประธานสภาเทศบาลนครขอนแก่น**

 คงได้รับคำตอบแล้วนะครับ มีประเด็นคำถามค้างไหมครับ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

เงินตัวนี้ผมเคยสอบถามไปแล้วว่าทำไมกิจการขนส่งถึงมีเงินฝากอยู่จำนวน 17 ล้านบาท ทำไมไม่ส่งมอบเงินส่วนนี้ให้ทางสำนักการคลังของเทศบาลเป็นผู้ดูแล ถ้าเปรียบเทียบคนที่จะมีเงินหมุนมากก็คือ สถานธนานุบาลแต่สถานธนานุบาลที่1และ2 มีอยู่แห่งละ 2ล้านบาท ซึ่งตรงนี้น่าจะควรไปดูถ้าเอาเงินเข้าเทศบาลก็จะเป็นเงินสะสมที่เราสามารถใช้งานต่างๆได้ขอบคุณครับ

**นายเรืองชัย ตราชู ประธานสภาเทศบาลนครขอนแก่น**

ก็คงเป็นประเด็นที่ว่าทำไมกิจการขนส่งมีเงินฝากแล้วทำไมไม่นำมาเข้าสู่ระบบของสำนักการคลังของเทศบาลนี้เป็นประเด็นคำถาม ทางเจ้าหน้าที่พอจะตอบได้ไหมครับ

**นางสุกัลยา บริบูรณ์ นักวิชาการเงินและบัญชี 5**

ขออนุญาตกลับไปศึกษาก่อนค่ะ

**นายเรืองชัย ตราชู ประธานสภาเทศบาลนครขอนแก่น**

 ก็คงจะไปดูวิธีการ เชิญท่านเลขาสภาเทศบาล ครับ

**นายสุภัฐวิทย์ ธารชัย ปลัดเทศบาลนครขอนแก่น**

 กราบเรียนท่านประธานสภาเทศบาล และสมาชิกสภาเทศบาลผู้ทรงเกียรติ สำหรับงบประมาณของสถานีขนส่งผู้โดยสาร เนื่องจากว่ากระทรวงมหาดไทยได้สั่งการให้เทศบาลที่รับถ่ายโอนสถานีขนส่งผู้โดยสารมาจากกรมขนส่งทางบก ได้กำหนดให้จัดตั้งงบประมาณเป็นงบเฉพาะการแยกจากงบประมาณรายจ่ายประจำปีของเทศบาล ก็มีฐานะเหมือนกับงบประมาณของสถานธนานุบาล ก็คือมีรายรับ-รายจ่ายแยกออกจากรายรับ-รายจ่ายรวมของเทศบาล ทั้งนี้เพื่อให้เกิดความเป็นอิสระในการทำงานของสถานีขนส่งผู้โดยสารในระดับหนึ่ง ประการที่2 เพื่อที่จะให้สถานีขนส่งผู้โดยสารวัดตัวเลขรายรับ-รายจ่ายของตัวเองได้สามารถที่จะตรวจสอบได้ง่าย ดังนั้นเมื่อสถานีขนส่งผู้โดยสาร ประกอบกิจการมีเงินสะสมมีเงินกำไรมาก ก็ให้เป็นเงินสะสมของกิจการขนส่ง ก็ให้ฝากไว้ที่กิจการขนส่งนั่นเอง แต่อย่างไรก็ตามเมื่อมีฐานะเป็นเงินสะสมแม้ว่าจะอยู่ที่ฝ่ายส่งเสริมระบบการขนส่ง แต่ว่าก็เป็นเงินของเทศบาลเพราะฉะนั้นผู้บริหารเทศบาลก็สามารถที่จะใช้จ่ายเงินสะสมนั้นจากยอดของฝ่ายส่งเสริมระบบการขนส่งได้ครับ

**นายเรืองชัย ตราชู ประธานสภาเทศบาลนครขอนแก่น**

 ก็คงได้รับคำตอบแล้ว เชิญครับคุณธนภณ ครับ

**นายธนภณ กิตติวิมลชัย สมาชิกสภาเทศบาลนครขอนแก่น**

 เรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติ ประเด็นคำถามจากนี้จะไม่อยู่ในประเด็นงบประมาณเป็นประเด็นที่ผมลองจินตนาการดูเมื่อสักครู่กรณีสถานีขนส่งผู้โดยสาร มีเงินเหลือสามารถแยกเป็นงบประมาณต่างหากได้ ผมจินตนาการว่าด้วยคำสั่งปัจจุบันว่าถ้าสถานีขนส่งผู้โดยสารที่เทศบาลนครขอนแก่นดูแลอยู่ทั้ง 2 แห่งถูกปิดตัวลงเงินก้อนนี้ย้ายกลับมาเป็นเงินสะสมของเทศบาลใช่ไหมครับ ผมเชื่อว่าคำตอบต้องตอบว่าใช่เพราะเมื่อสักครู่ท่านเลขาสภาเทศบาลก็อธิบายแบบนั้น ทำให้ผมจินตนาการต่อไป ว่าวันหนึ่งประเทศไทยเศรษฐกิจดีผู้คนไม่จำเป็นต้องพึ่งพาสถานธนานุบาลอันนี้เป็นจินตนาการผม เงินที่อยู่สถานธนานุบาลทั้ง2แห่งจะโอนไปให้ใคร เป็นคำถามที่ไม่ต้องตอบผมเพียงแต่จินตนาการดูว่าถ้าเรื่องแบบนี้เกิดขึ้นจะมีทางออกอยากไร ขอบคุณมากครับ

**นายเรืองชัย ตราชู ประธานสภาเทศบาลนครขอนแก่น**

 มีสมาชิกสภาเทศบาล มีท่านใดจะอภิปรายไหมครับ เชิญคุณโกเมนครับ

**นายโกเมน กันตวธีระ สมาชิกสภาเทศบาลนครขอนแก่น**

 เรียนท่านประธานสภาเทศบาล ท่านสมาชิกสภาเทศบาลผู้ทรงเกียรติ ผู้บริหารและผู้สังเกตการณ์ ทุกท่าน ผมมีเรื่องสงสัยเกี่ยวกับสถานธนานุบาลแห่งที่1และที่2 เรื่องของดอกเบี้ยเงินฝากธนาคารเมื่อเราไปดูเรื่องของดอกเบี้ยเงินฝากธนาคารในสถานธนานุบาลแห่งที่2 มีดอกเบี้ยเงินฝาก 65,000บาท จากยอดเงินฝาก 1,500,974.30 บาท แต่พอมาดูสถานธนานุบาลแห่งที่1มีดอกเบี้ยเงินฝากธนาคารปีละ23,000บาท แต่ยอดเงินที่ฝากธนาคาร 4,702,808.70 บาท ซึ่งเป็นยอดที่สูงกว่ามาก แต่ได้รับดอกเบี้ยธนาคารน้อยกว่าก็เลยมีคำถามในข้อนี้ครับ

**นายเรืองชัย ตราชู ประธานสภาเทศบาลนครขอนแก่น**

ขอเชิญทางสถานธนานุบาลครับ

**นางธาราทิพย์ แพงคำ พนักงานบัญชีสถานธนานุบาลแห่งที่ 1**

ในส่วนของสถานธนานุบาลแห่งที่1ในช่วงเดือนมิถุนายน เราได้เตรียมเงินไว้เพื่อจ่ายเงินบูรณะท้องถิ่นประมาณ 7,500,000บาท เพิ่งจะนำมาฝากคะยอดเลยเป็นเงินฝากถึงจำนวน4,700,000 บาท

**นายเรืองชัย ตราชู ประธานสภาเทศบาลนครขอนแก่น**

มีท่านสมาชิกสภาเทศบาลท่านใดจะอภิปรายอีกหรือไม่ (ไม่มี) ถ้าไม่มีสมาชิกท่านใดอภิปราย ผมจะขออนุญาตมติเลยนะครับ ท่านใดให้ความเห็นชอบร่างเทศบัญญัติงบประมาณรายจ่ายประจำปีงบประมาณ พ.ศ. 2559 (วาระที่ 1 ขั้นรับหลักการ) โปรดยกมือ เห็นชอบ 23 เสียง งดออกเสียง (ไม่มี) (สมาชิกยกมือเป็นเอกฉันท์)ก็คงจะเชิญท่านรองประธานสภาเทศบาลขึ้นมาทำหน้าที่ประธานสภาเทศบาลต่อครับ

มติที่ประชุม: เป็นอันว่าที่ประชุมแห่งนี้มีมติเห็นชอบเห็นชอบ 23 เสียง รับหลักการร่างเทศบัญญัติงบประมาณรายจ่ายประจำปีงบประมาณ พ.ศ. 2559

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ต่อไปค่ะ ดิฉันจะขอหารือที่ประชุมขั้นแปรญัตติจะกำหนดประชุมกี่วันดิฉันขอหารือท่านเลขาสภาเทศบาลค่ะ ในการกำหนดการแปรญัตติระยะกี่วันตามระเบียบสภาเทศบาลสามารถทำได้กี่วัน เชิญค่ะ

**นายสุภัฐวิทย์ ธารชัย ปลัดเทศบาลนครขอนแก่น**

 กราบเรียนท่านประธานสภาเทศบาลนครขอนแก่น ตามระเบียบกระทรวงมหาดไทยว่าด้วยข้อบังคับการประชุมสภาท้องถิ่นพ.ศ.2547แก้ไขเพิ่มเติม ฉบับที่2 พ.ศ 2554 ในข้อที่45 บัญญัติว่าญัตติร่างข้อบัญญัติที่ประชุมสภาท้องถิ่นต้องพิจารณาเป็น 3 วาระ แต่ที่ประชุมสภาท้องถิ่นจะอนุมัติให้พิจารณา 3 วาระรวดเดียวก็ได้ ในวรรค 3 แต่ถ้าเป็นญัตติร่างข้อบัญญัติงบประมาณจะพิจารณา 3 วาระรวดเดียวไม่ได้ และในการพิจารณาในวาระที่2 ให้กำหนดระยะเวลาเสนอคำแปรญัตติไว้ไม่น้อยกว่า 24 ชั่วโมงนับแต่สภาท้องถิ่นมีมติรับหลักการแห่งร่างข้อบัญญัติงบประมาณนั้น

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

 สมาชิกสภาเทศบาลท่านใดจะเสนอค่ะ ขอเรียนเชิญคุณปรมินทร์ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ขอบพระคุณครับท่านประธานสภาเทศบาล ผมขอเสนอกำหนดระยะเวลาในการรับคำเสนอคำ แปรญัตติมีกำหนดระยะเวลา 5 วันโดยเริ่มตั้งแต่วันที่15 สิงหาคม-19 สิงหาคม 2558 และขอเสนอให้เปิดประชุมสภาเทศบาลเพื่ออนุมัติวาระ 2 และวาระ3 ในวันที่ 21 สิงหาคม 2558 ครับท่านประธานสภาเทศบาล

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

 ก็เป็นอันว่าท่านปรมินทร์ เลาหะพันธุ์ สมาชิกสภาเทศบาลนครขอนแก่นได้เสนอระยะการแปรญัตติกำหนด 5 วัน มีสมาชิกสภาเทศบาลท่านใดเสนอเป็นอย่างอื่นหรือไม่ ไม่มีนะคะ เมื่อไม่มีสมาชิกสภาเทศบาลท่านใดเสนอเป็นอย่างอื่น เป็นอันว่าสภาเทศบาลนครขอนแก่นมีมติกำหนดระยะแปรญัตติเป็นเวลา 5 วัน ก็ขอให้คณะกรรมการสามัญประจำสภาเทศบาลทำหน้าที่ตรวจร่างเทศบัญญัติงบประมาณรายจ่ายประจำปีงบประมาณ 2559 ขอให้มาประชุมเพื่อขอรับคำแปรญัตติตามเวลาและก็นัดหมายการประชุมสภาเทศบาล ครั้งต่อไปเพื่อพิจารณาร่างเทศบัญญัติงบประมาณรายจ่ายประจำปีงบประมาณ2559 วาระ2 วาระ3 ในวันที่21สิงหาคม 2558 เวลา 10.00น.ค่ะ

**มติที่ประชุม:เป็นอันว่าที่ประชุมแห่งนี้มีมติเห็นชอบรับหลักการร่างเทศบัญญัติงบประมาณรายจ่ายประจำปีงบประมาณ2559 วาระที่ 1 ขั้นรับหลักการ และกำหนดให้มีการแปรญัตติจำนวน 5 วันและนัดหมายในการประชุมครั้งต่อไปในวันที่ 21 สิงหาคม พ.ศ.2558 เวลา 10.00น.**

**ระเบียบวาระที่ 5 เรื่องญัตติอื่นๆ**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

 มีท่านสมาชิกสภาเทศบาลท่านใดจะเสนอเรื่องอื่นๆ หรือไม่ ขอเชิญเลยนะคะ ขอเรียนเชิญคุณสุพัฒน์ค่ะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพ เพื่อนสมาชิกสภาเทศบาลนครขอนแก่น ผมมี2-3ประเด็นจะขอฝากท่านประธานสภาเทศบาลผ่านไปยังผู้บริหาร ผมมั่นใจคณะผู้บริหารชุดนี้วิสัยทัศน์ชัดเจน ผมก็มั่นใจสมาชิกสภาเทศบาลนครขอนแก่นทุกท่าน ท่านมีแนวคิดของท่าน รวมพนักงานเทศบาล ครูอาจารย์ แต่บางสิ่งบางอย่างอาจจะดำเนินการไม่สำเร็จลุล่วงทันที มีข้อติดขัดขัดข้องระเบียบทางราชการ แต่ผมก็ยังมั่นใจคณะผู้บริหารชุดนี้ประเด็นหลักๆผมบอกได้เลยว่าตอนนี้บ้านเมืองเราพัฒนาไปไกลบ้านเมืองเราเติบโตถนนหนทางเล็กแคบแต่ตึกใหญ่โต การสัญจรไป-มาลำบากแออัดเรื่องหลักๆที่ผ่านมา 2-3 วันทุกคนก็รู้ฝนตกหนักแต่สามัญสำนึกของคนประชาชนลำบากมากน้ำท่วม แต่ผมก็มั่นใจผู้บริหารชุดนี้มีแนวคิดแต่ผมอยากฝากท่านประธานสภาเทศบาลไปยังผู้บริหารช่วยชี้แจงข้องใจ คือการบริหารเมืองน่าจะมีแนวคิดไป 50 ปีเป็นสิ่งที่ดีเอาไว้ให้ลูกหลานให้รู้ว่ากลุ่มรักพัฒนานครขอนแก่นเขาบริหารจัดการตรงนี้ไว้ให้เรา ฝนตกหนักไม่มีใครดูแลได้ทันทีแต่สามารถบรรเทาได้เรื่องหลักๆอีกเรื่องหนึ่งเรื่องฟุตบาทฝาท่อ ฝาท่อแข็งแรงดีแต่เวลาน้ำมาน้ำไม่สามารถที่จะลงท่อระบายน้ำได้ทันท่วงที แต่อีกประเด็นหนึ่งที่ทางสำนักการช่างเสนอตะแกรงตัวนี้ราคาแพงแต่น่าสนใจนะ ถ้าน้ำมาแรงหลักๆต้องลงตะแกรงก่อน ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

 มีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ถ้าไม่มีสมาชิกสภาเทศบาลท่านใดจะอภิปรายเพิ่มเติมขอเรียนเชิญท่านนายกเทศมนตรีค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

 เรียนท่านประธานสภาเทศบาล ท่านสมาชิกสภาเทศบาล พี่น้องพนักงานเทศบาล พนักงานครูเทศบาล ท่านผู้มีเกียรติครับ ในความอึดอัดของระบบที่เป็นอยู่ไม่ว่าจะเป็นระบบเป็นคนเป็นการจัดการทุกคนมีความรู้สึกที่คล้ายกันเราเสนอตัวเพื่อเข้ามาเพื่อแก้ปัญหาจัดการความซับซ้อนภายใต้ข้อจำกัดที่มีอยู่มากมายก็เป็นความตั้งใจที่พวกเราประสงค์อยากจะทำหลายเรื่องแต่ละคนก็คิดดีหลายเรื่องทุกคนก็พยายามจะทลายด่านทะลายอุปสรรคเพื่อจะก้าวเดินสมกับเจตนารมย์ที่เคยตั้งไว้ตั้งแต่แรกๆของการก้าวเท้าเข้ามารับใช้ประชาชน สังเกตให้ดีข้อเสนอต่างๆไม่เพียงแค่สมาชิกภาคประชาชนพนักงานผู้ปฏิบัติงาน เราฟังทุกคนทุกระดับไม่เคยกีดกันแล้วก็ไม่เคยปฏิเสธ ข้อคิดดีๆเราสนองตอบอย่างรวดเร็วและรับไปปฏิบัติสิ่งที่เป็นปัญหาอุปสรรคที่เป็นปัญหาของพวกเราอยู่ในขณะนี้ที่เราตรงกันมากก็คือคำว่า บูรณาการที่ไม่เป็นจริง ในวันที่อยู่ในสังคมพบหน้าพบตากันในงานก็พูดจากันดีดูเหมือนจะให้ความร่วมมือกันดีพอถึงเวลาปฏิบัติงานขอความร่วมมือยิ่งถ้าเป็นหน่วยงานยิ่งแล้วเลยต่างหน่วยงานพูดในเรื่องหนึ่งทำอีกเรื่องหนึ่ง เรื่องใดไม่ใช่กิจของตัวเรื่องนั้นก็ต่างคนต่างที่จะเพิกเฉยตั้งแต่เมื่อวานเป็นต้นมา เทศบาลโดนเร่งรัดใครต่อใครก็ไม่รู้เต็มไปหมดว่า กิจกรรมปั่นเพื่อแม่ต้องไปทำอย่างโน้นอย่างนั้นอย่างนี้ ทั้งที่ก่อนหน้านี้ตอนประชุมก็ไม่ได้พูดถึงในคราวที่เราเสนอขอความช่วยเหลือไปยังหน่วยงานต่างๆเขาก็ไม่ได้พูดอะไร แต่พอมีน้ำท่วมไม่ใช่แค่ในเขตเทศบาลใครต่อใครก็พากันออกมาหาดูเหมือนจะพยายามโยงว่าเทศบาลเป็นจำเลยพื้นที่อปท.บางแห่งปัจจุบันน้ำท่วมไม่เชื่อในสิ่งที่เราบอกว่าเราเปิดประตูระบายน้ำทุกบานแล้วอย่างเต็มที่ ไปหาผู้ใหญ่กว่าที่มีอำนาจที่เหนือกว่าเพื่อจะมากล่าวว่าเทศบาลเปิดประตูน้ำจริงหรือไม่ ครั้นเมื่อเห็นกับตาพิสูจน์ได้ชัดว่าเทศบาลนครขอนแก่นเปิดเต็มที่โดยไม่ได้เห็นแก่ตัวบนความเป็นจริงท่ามกลางความเดือดร้อนที่เดือดร้อนเหมือนกันพอรู้ว่าเทศบาลนครขอนแก่นเปิดประตูระบายน้ำเต็มที่กลับไปดูในพื้นที่ของเขาโดนผู้ใหญ่บังคับให้เปิดประตูน้ำเพื่อระบายเข้าบึงบางแห่งที่ผ่านมาเขากลับไม่ได้เปิดประตูระบายน้ำเข้าบึงของเขาเพียงแค่เปิดประตูระบายน้ำของเขาที่ท่วมในบางพื้นที่ก็ลดลงอย่างรวดเร็ว ในขณะนี้พื้นที่อยู่ติดกับเราหลายๆอปท.พากันขุดทางน้ำให้สะดวกและให้ไหลผ่านเทศบาลนครขอนแก่นให้เราอุ้มปัญหาทั้งหมด ท่ามกลางการก่อสร้างที่มีอยู่มากมายตอนนี้ก็โดนถม โดนปิดภายใต้โซเชียลมิเดีย สื่อออนไลน์ที่เป็นไปอย่างรวดเร็วและรุนแรงเหตุบางเหตุอาจจะไม่แรงดังสายตาที่เห็น แต่เพียงแค่เกิดขึ้นกับใครทุกคนก็เดือดร้อนหมดและคนที่เจ็บปวดที่สุดคือหน่วยงานที่รับผิดชอบ ที่วันนั้นเคยเอ่ยปากไปก่อนแล้วทุกคนก็เพิกเฉยแต่พอวันนี้ความเดือดร้อนปรากฏเพิ่งจะเอ่ยปากว่าจะเข้ามาร่วมสนับสนุนถ้าหากว่าเหตุนั้นไม่กระทบกับตำแหน่งเขาก็คงไม่พากันมาแล้วก็ปล่อยให้เป็นภาระของพวกเรา วันนี้เรากำลังตัดสินใจภายใต้ความรู้สึกของบางท่านที่อาจจะคิดว่าเราโยนไปโยนมาหรือไม่ถนนกัลปพฤกษ์ที่อยู่ภายใต้การดูแลของหน่วยงานหนึ่ง ทางลอดสี่แยกสามเหลี่ยมภายใต้การดูแลของหน่วยงานหนึ่งและภายใต้ความคลุมเครือโดยผู้รับผิดชอบได้พยายามออกหน้าเกิดเหตุก็ไม่พยายามแสดงตนและหน่วยงานที่ใกล้ชิดประชนชนที่สุดมักเป็นจำเลยง่ายที่สุดก็คือเทศบาลนครขอนแก่น ไม่ใช่นายกเทศมนตรีนครขอนแก่นไม่เดือดร้อนเห็นท่อแล้วไม่ไปแจ้งความ เราทำไปแล้วเราไม่แจ้งความเพราะไม่ใช่พื้นที่ของเราแต่เราฟ้องไปยังหน่วยงานที่เกี่ยวข้อง ทำหนังสือไปบอกแล้วให้เขาตอบว่าเขาจะทำหรือไม่ทำ ถ้ากรณีที่ไม่ทำเทศบาลจะแจ้งไปยังสตง.เทศบาลจะขออนุญาตทำ ไม่เช่นนั้นอยู่ๆเข้าไปทำท่านก็คงจะรู้เท่ากันว่าตอนนี้เรากำลังเกิดปัญหาอะไรสำหรับการตรวจสอบเราประสานไปตั้งแต่หน่วยงานจังหวัดทางหลวงทางหลวงชนบท เราประสานไปหมดเราพยายามบอกเขาทำหนังสือให้ครบว่าเราแจ้งไปยังหน่วยงานที่เกี่ยวข้องว่าเทศบาลจะร่วมมือในการแก้ไขปัญหาแล้วถ้าคำตอบไม่ชัดก็จะเป็นข้อตั้งต้นของเทศบาลในการที่เราจะรับผิดชอบอย่างเต็มตัว ความรู้สึกของพนักงานผู้ปฏิบัติแล้วมีสมาชิกสภาเทศบาลชมก็เป็นกำลังใจทำให้คนทำงานหนักก็รู้ชื่นใจขึ้นในใจรู้สึกดีที่ทุ่มเทแล้วมีคนเห็นเป็นความโชคดีที่หน่วยงานหนึ่งซึ่งอาจจะเป็นอปท.เล็กๆในสายตาของหน่วยงานราชการเรารู้เราเองดีว่าเราตัวไม่ใหญ่วัฒนธรรมองค์กรมิตรไมตรีที่มีอยู่ภายในเราไม่เคยทะเลาะกันรุนแรงเราไม่เคยยืนคนละข้างในบางเวลาเมื่อเอาวัตถุประสงค์เป็นตัวตั้งเราจะเข้าใจกันแล้วเราก็จะร่วมมือกัน วันนี้เดิมทีตั้งใจจะชี้แจงให้ปรากฏว่ามาตรการการแก้ไขปัญหาน้ำท่วมเทศบาลเตรียมไว้กี่มาตรการ แต่บนความเป็นจริงก็ยอมรับแบบลูกผู้ชายว่าก่อนเข้าประชุมสภาเทศบาลได้นำชี้แจงสมาชิกสภาเทศบาลนอกรอบไปแล้ว ใจจริงก็อยากจะปรากฏให้เป็นเอกสารรายงานสภาเทศบาล แต่ถามว่าถ้ารายงานสภาเทศบาลก็ไม่มีใครมาอ่าน เรื่องราวการชี้แจงก็ขออนุญาตเราจะชี้แจงต่อประชาชนในคราวการประชุมประจำเดือนจริงๆก็มีการบอกล่วงหน้าไปแล้วในระดับหนึ่งแต่สิ่งที่จะไม่ละเลยข้อเสนอแนะทุกประการผมก็จดเอาไว้หมด ท่านก็สังเกตให้ดีประเด็นที่ผมจดเอาไว้แล้วรับเป็นประเด็นเพื่อไปดำเนินการก็ไม่เคยทอดทิ้งก็ได้ดำเนินการอย่างต่อเนื่อง ข้อคิดเห็นสมาชิกสภาเทศบาลก็ตรงกันความเป็นห่วงเรื่องถนนเสียหายเรื่องตะแกรง ท่านเองก็อยู่ในกระบวนการทำงบประมาณท่านเองก็รู้ว่าในปีงบประมาณ2559 เราตั้งงบประมาณสนับสนุนเพื่อแก้ไขปัญหาเรื่องถนนที่เป็นหลุมเป็นบ่อถนนที่เสียหายถนนที่ร้าวที่ทรุดปีนี้ตั้งมีมากสำหรับถนนหลายสายดำเนินการภายใต้การพิจารณาร่วมกันอย่างรอบคอบของฝ่ายบริหารและสมาชิกสภาเทศบาล เจ้าหน้าที่ผู้เชี่ยวชาญเฉพาะด้านมานั่งคุยกันการสนับสนุนการศึกษาผมว่าเกือบทั้งหมดอยู่ในกระบวนการร่วมกันชัดเจนมากเพียงแต่การรอคอยว่ารูปธรรม ผลสัมฤทธิ์ทางด้านการศึกษาจะเกิดขึ้นเมื่อไหร่ ก็คงไม่ง่ายอย่างใจนึกเราก็เกาะติดด้วยความอดทน งบประมาณการศึกษาจาก1,000ล้านบาทเศษเป็นการศึกษาเกือบจำนวน 500ล้านบาทในเกือบ 500ล้านบาทเป็นงบเกี่ยวกับบุคลากรเกือบ400ล้านบาทเป็นงบใช้สอย 99ล้านบาทกว่า ก็ตีไปจำนวน 100ล้านบาท ถามว่าเรารู้สึกอย่างไรแน่นอนครับเราไม่เก็บประเด็นเอามาคิดแต่สิ่งหนึ่งที่เราใส่ใจว่า 100ล้านบาทที่เป็นโครงการกิจกรรมเรามีส่วนร่วมเพื่อผลักดันและสนับสนุนให้มีประสิทธิภาพเรื่องการจัดการการศึกษากรณีน้ำท่วมทุกคนคงจะรู้สึกตรงกันถ้าเรารู้สึกว่าเราเป็นเจ้าขององค์กรผมพยายามนั่งพิจารณาขณะที่ทราบข่าวน้ำท่วมและติดตามเรื่องน้ำท่วมผมว่าคนที่เต้นแบบเดียวกับเราพยายามนั่งคิดถึงกลุ่มคณะบุคคลผู้รับผิดชอบนึกถึงชื่อใครบางคนขึ้นมาในใจคิดเหมือนกันว่าเขาเดือดร้อนไปกับเราไหมในฐานะผู้รับผิดชอบ คิดถึงคนๆนี้เขาเดือดร้อนเหมือนเราไหม ขณะที่มีคนโจมตีมีคนต่อว่าน้ำท่วมตรงโน้นน้ำท่วมตรงนี้ทุกครั้งทุกคราวที่เกิดขึ้นเราเองก็จะเดินไปยังโต๊ะของพนักงานที่รับผิดชอบไปชี้ไปตามบังคับถึงขนาดบอกให้ตอบเพราะเราตอบจนเหนื่อย ความรู้สึกก็เหมือนกับว่าในความเป็นเจ้าขององค์กรเหมือนกันไม่ว่าจะเป็นนายกเทศมนตรี รองนายกเทศมนตรี ปลัดเทศบาล รองปลัดเทศบาล หัวหน้าส่วนการงาน พนักงานเทศบาลทุกคน รู้สึกเหมือนกันไหม หลายคนก็ตอบรับเพียงแค่ให้เขารู้ว่าต้องการให้เขาทำอะไร ทุกคนก็พร้อมจะออกจากบ้านและตรงไปเพื่อปฏิบัติหน้าที่ เมื่อคืนไปงานศพของคุณแม่อำนวยพรตอนเดินกลับมาจะขึ้นรถที่หน้าวัด ท่านประธานชุมชนท่านหนึ่งก็ชี้ให้เราเห็นว่าถนนที่หน้าวัดหนองแวงตราชูพระอารามหลวงก่อนหน้านี้ก็ไม่เคยน้ำท่วมวันนั้นน้ำก็ท่วม เคยคิดว่าแก้ได้ในระดับหนึ่งมาเที่ยวนี้คิดว่าแก้ไม่สำเร็จขนาดที่สถานีโทรทัศน์บางช่องส่งข่าวมาถึงผมตอน 2 ทุ่มกว่า ว่าตอนนี้น้ำลดจากมิตรภาพไหลเข้าไปในชุมชนหลังศูนย์ราชการเราประสานและติดต่อติดตามข่าวตลอด แล้วเขาก็แจ้งข่าวมาว่าตอนเวลา 4 ทุ่มน้ำเริ่มลดแล้ว การรายงานจุดที่ท่วมบางคนก็ว่าท่วมซ้ำซากไม่ว่าจะเป็นหน้าโค้วยูฮะ หน้าบิ๊กซี ไปดูพื้นที่ก็เห็นร่องรอยชัดว่าใครต่อใครที่อยู่นอกเมืองพยายามปล่อยน้ำเข้ามาในเมืองตอนเที่ยงขณะที่รับประทานอาหาร ท่านประธานสภาเทศบาลท่านก็ยื่นโจทย์ให้ มันได้เวลาที่เราต้องมานั่งคิดกรณีฝั่งตะวันตกของเมืองพยายามปล่อยน้ำเข้าเมืองในฐานะเมืองใหญ่เราจะรับน้ำจากเขาหรือหรือต้องทำอย่างไรเพื่อแบ่งน้ำออกไปจากมหาวิทยาลัยขอนแก่นที่ฝนตกที่5,000ไร่ไหลออกว่าอยู่ 2 แห่งมารวมอยู่อยู่ซอยสวัสดีและถนนกัลปพฤกษ์ ท่อที่อยู่ใต้ถนนกัลปพฤกษ์มีท่อหนึ่งไปวางขวางเอาไว้ไม่พอ ในศูนย์ประชุมเขาก็สูบน้ำมาจากในท่อเพราะตอนนี้เขากำลังปรับปรุงภูมิทัศน์ ซับซ้อนกับเหตุการณ์ในคราวนี้และเป็นข้อตกลงชัดที่จากนี้ไปเราก็ตกลงกับทีมงานเราแล้วไม่มีสิทธิ์ที่จะพูดอีกต่อไปเพราะวันนั้นฝนตกหนักที่สุดในรอบปี สิ่งที่จะทำต่อจากนี้ไประยะสั้นระยะกลาง ระยะยาวต้องชัดวันนี้การติดตั้งเครื่องสูบน้ำในจุดที่สำคัญเริ่มมาตั้งแต่เช้า จริงๆแล้วคำสั่งเร่งด่วนก็คือให้เสร็จภายในวันนี้สำหรับทุกจุด คำสั่งออกจากสำนักปลัดเทศบาลว่าเมื่อติดตั้งเสร็จการเฝ้าเครื่องสูบน้ำอปพร.ทั้งหมดต้องไปเฝ้าการขุดลอกเครื่องไม้เครื่องมือของเทศบาลที่มีการจ้างกำลังคนที่มีระดมอย่างเต็มที่โครงการที่มักจะพูดอยู่เสมอมีอยู่ 2เรื่องก็คือโครงการใหญ่ว่าเราจะวิ่งเต้นงบประมาณยิ่งนานวันความหวังเริ่มลดลงเรื่อยๆแต่ถามว่าภายใต้งบประมาณที่เรามีหลาย 100ล้านบาท เราทำเองได้หรือไม่วันนี้ต้องหยิบขึ้นกลับมาทบทวนโครงการขนาดใหญ่ที่ดึงน้ำจากถนนมิตรภาพฝั่งโค้วยูฮะเพื่อออกไปทางน้ำชีไม่ให้น้ำเข้ามาในเมืองโครงการเหล่านี้ต้องหยิบขึ้นมาทบทวนถ้าใหญ่มากสู้ไม่ไหวแบ่งเป็นเฟตได้ไหมทยอยทำแต่ละระยะเท่าที่งบประมาณเราจะทำได้และภายใต้ความเดือดร้อนที่เท่าเทียมกันไม่ใช่แค่เทศบาลนครขอนแก่นทุกอปท.เดือดร้อนหนักมากทำให้หน่วยงานระดับจังหวัดทนไม่ไหวตอนนี้มาบอกเอ่อปากว่าต้องการให้ช่วยเหลืออะไรบอกจะไปวิ่งเต้นงบประมาณแทนเรา ผมว่ามาตรการระยะสั้นในการดำเนินการเมื่อฝนตกรถดับเพลิง ทุกคันต้องออกหน่วยจัดการขยะของสำนักการสาธารณสุขฯต้องออกสำนักการช่างต้องวิ่ง อปพร.ต้องออก เมื่อเกิดน้ำท่วมบ้านใครสำนักสวัสดิการสังคมต้องเยี่ยวยา พวกนี้ก็คือมาตรการที่บังคับให้เป็นปกติว่าจะต้องเป็นโดยอัตโนมัติ ที่ผ่านมาเคยฝากความหวังกับโครงการใหญ่ที่ไปร้องขอใครแล้วเอาอะไรต่อมิอะไรไปฝากแล้วก็มีความคืบหน้า ต้องกลับมาใช้วิธีคิดเหมือนตอนที่เราจัดการขยะเราวิ่งไป 5 ปีไปกราบไปไหว้ไปร้องขอเราก็ไม่เคยได้รับการสนับสนุนวันนี้เงินที่มีถ้าเราพูดคุยกับหน่วยงานตรวจสอบตั้งแต่ต้นเล่าให้เขาฟังถึงความเดือดร้อนเอารูปถ่ายไปให้หน่วยงานที่เข้าตรวจสอบว่าโครงการเหล่านี้จำเป็นมากน้อยแค่ไหนผมมั่นใจว่าเขาเข้าใจ และเราก็น่าจะสามารถทำโครงการได้ ถ้าโครงการที่ใหญ่มากผมก็แบ่งเป็นมาตรการระยะกลางจากถอดโครงการขนาดใหญ่และแบ่งเป็นเฟตแล้วใช้งบประมาณเทศบาลทำเองขอเวลาไปแยกย่อยรายละเอียดโครงการพวกนี้ออกมา เทศบาลจะได้เดินหน้าด้วยตัวเองได้น้ำที่เข้าเมืองเอาอย่างไร อปท.ที่อยู่รอบข้างจัดการง่ายมากน้ำเสียก็ปล่อยเข้าเรา หวังเอาโรงงานบำบัดน้ำเสียของเทศบาลเป็นตัวบำบัดให้ ก็มีการสั่งการออกไปแล้วว่ากรณีน้ำจากชายแดนที่อยู่ติดกันถ้าจะเข้าต้องทำอย่างไรการบริหารจัดการน้ำไม่ปล่อยให้มันเข้าทั้งหมดจะทำอย่างไรตรงนี้ก็ได้มีการมอบหมายสั่งการไปแล้ว ก็เป็นการไม่สุภาพสำหรับผมถ้าจะบอกว่าการอาศัยเวทีของสภาเทศบาลในการประชุมสภาเทศบาลประจำปีเพื่อจะบอกว่าผมก็อยากจะระบาย แต่ผมอยากจะบอกว่า ณ วันนี้ไม่ว่าจะเป็นในนามของสมาชิกสภาเทศบาลไม่ว่าจะเป็นในนามคณะผู้บริหารไม่ว่าจะเป็นในนามของฝ่ายประจำตั้งแต่พนักงานสูงสุดจนผู้ปฏิบัติงานสิ่งที่เราที่ได้เราพยายามไม่ละเลยซึ่งกันและกัน ภายใต้ขีดความสามารถภายใต้จิตใจของความรับผิดชององค์กรที่แตกต่างกันเราพยายามใช้คนตามศักยภาพเราเองก็เรียนรู้กับใครเราใช้ได้มากน้อยแค่ไหน กับใครที่รักองค์กรกับใครที่ทุ่มเทกับภารกิจเราก็พยายามที่จะเลือกใช้เพราะไม่สามารถบังคับใช้ได้และคนๆหนึ่งต้องทำทุกอย่างตามที่เราต้องการ ขณะที่อีกคนหนึ่งไม่ต้องสั่งอะไรก็ทำทุกอย่างที่เราต้องการ เรากำลังเรียนรู้เรื่องราวเหล่านี้ ก็ด้วยความรับผิดชอบและกล้าประกาศเพื่อที่จะได้ปรากฏเป็นรายงานการประชุมสิ่งที่ไม่เคยละเลยตั้งแต่รับตำแหน่งมาอะไรที่เป็นคำแนะนำดีๆจะไม่มีวันเพิกเฉย ไม่เคยเอาคติเป็นตัวตั้งอย่างน้อยตลอดเวลา 3 ปีที่ผ่านมาผมก็พยายามทำให้เห็นว่าผมเคารพและเตือนตัวเองให้มีสัมมาคาราวะไมว่าจะเป็นเพื่อนรุ่นเดียวกันผู้หลักผู้ใหญ่หรือแม้กระทั่งผู้ใต้บังคับบัญชา เพื่อให้บรรยากาศในการทำงานเดินไปได้บรรยากาศของความร่วมมือร่วมใจต้องมีความทุ่มเทเสียสละต้องเกิดขึ้นให้ได้ ผมดีใจกับบรรยากาศในวันนี้ผมก็ชื่นชมกับบุคลิกของแต่ละท่าน ทั้งฝ่ายประจำที่ฟังด้วยความอดทนและฟังด้วยความเข้าใจทั้งฝ่ายผู้อภิปรายที่มีความกดดันสูงจากภาคประชาชนที่คาดหวังและแน่นอนสำหรับ คณะผู้บริหารที่ทำภายใต้ความกดดันคำสอนของผู้หลักผู้ใหญ่ในกลุ่มก็ขออนุญาตเอ่ยชื่อก็คือท่านเรืองชัย ตราชู เราก็มาท่องอยู่ตลอดเวลาสติ สมาธิ ฟังโดยไม่เคยเสียสติเลยไม่ว่าจะเป็นคำแบบได้ตามทีคำพูดจะเป็นบวกเป็นลบเตือนตัวเองอยู่เสมอว่าต้องมีสติ เมื่อมีสติเราก็ตั้งสมาธิเพื่อทำงานแก้ไขปัญหาและทุ่มเทกับงานดังนั้นผมก็อยากจะกราบเรียนกับทุกท่านว่าความผิดพลาดเอกสารงบประมาณในปีนี้มีไหม มีครับผมเองก็ไม่โทษผู้ปฏิบัติผมเห็นสีหน้าของเขาที่เขารู้สึกผิดมากราบนายกเทศมนตรีกราบใครต่อใครไปขอโทษใครต่อใคร เขาแสดงออกถึงขนาดนี้แปลว่าเขารับผิดชอบ ผมก็ไม่มีคำตำหนิถ้าจะตำหนิก็คือตำหนิที่ตัวผมและคณะเพราะว่าเราจะร่วมรับผิดชอบกับผู้ปฏิบัติ คำแนะนำที่ดีๆของสมาชิกสภาเทศบาลที่ว่าควรจะมีความละเอียดความรอบคอบมากกว่านี้ก็จะพยายามและก็ต้องให้ผู้ที่รับไปดำเนินการต้องช่วยกันอย่างเต็มทีเหตุการณ์ในครั้งนี้ไม่โทษใครคนใดคนหนึ่งอย่างแน่นอน แล้วก็ไม่โทษสำนัก/กอง/ฝ่ายใดฝ่ายหนึ่งอย่างแน่นอนเป็นความรับผิดชอบร่วมเพราะทุกคนทำงานหนักจริงตลอดหนึ่งเดือนและเหลือเวลาไม่มากนักสำหรับการทำเอกสาร ในรูปแบบใหม่ที่เป็นเล่มใหญ่ ความผิดพลาดที่เกิดขึ้นไม่ขอแก้ตัวเป็นความผิดพลาดที่น้อมรับและจะพยายามนำไปแก้ไขปรับปรุงข้อบกพร่องการทำงานกับเหตุการณ์ที่เกิดขึ้นของน้ำท่วมก็น้อมรับเช่นกันว่าเราก็ขีดความสามารถอาจจะไม่ดีเพียงพอแต่บทเรียนที่เกิดขึ้นเราจะรับไปแก้ไข และหวังเป็นอย่างยิ่งกับเพื่อนสมาชิกสภาเทศบาลที่ให้คำแนะนำที่ดีมอบความรู้สึกที่ดีเราทุกคนก็จะรับเอาไปเพื่อไปปฏิบัติไปแก้ไขและปรับปรุงทบทวนตัวเองก็ต้องขอบพระคุณเป็นอย่างสูงกับข้อเสนอแนะ ขอบคุณกับทุกคนทุกหน่วยงานที่ช่วยกันและหวังเป็นอย่างยิ่งว่าเราจะอยู่เคียงข้างกันเหมือนเดิมทำงานและทุ่มเทเพื่อองค์กรของพวกเราและเพื่อประชาชนของพวกเรา ขอบพระคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

เรื่องอื่นๆมีสมาชิกสภาเทศบาลท่านใดจะอภิปรายเพิ่มอีกหรือไม่ค่ะ ก็อยากจะเรียนสำนัก/กองและฝ่ายต่างๆพร้อมด้วย11โรงเรียนในสังกัดเทศบาล อยากให้ท่านตรวจสอบงบประมาณประจำปี2559และให้ท่านแจ้งต่อสมาชิกสภาเทศบาลเพื่อที่จะแจ้งต่อคณะกรรมการแปรญัตติ เพื่อหน่วยงานของท่านเอง ท่านควรตรวจดูงบประมาณของท่าน ดิฉันก็ขอขอบคุณท่านนายกเทศมนตรี ท่านสมาชิกสภาเทศบาลเจ้าหน้าที่ทุกท่านที่เข้าร่วมประชุมวันนี้ ขอขอบคุณทุกท่านค่ะ ดิฉันขอปิดประชุมค่ะ

**เลิกประชุมเวลา 16.00 น.**

(ลงชื่อ) วารุณี มีอนันต์ ผู้บันทึกรายงานการประชุม

 (นางวารุณี มีอนันต์)

 เจ้าหน้าที่บริหารงานทั่วไป 5

(ลงชื่อ) อมรา โกศลสุรภูมิ ผู้ตรวจรายงานการประชุม

 (นางสาวอมรา โกศลสุรภูมิ)

 หัวหน้าฝ่ายการประชุมและกิจการสภา

(ลงชื่อ) อดิศักดิ์ สมจิตต์ ผู้ตรวจรายงานการประชุม

 (นายอดิศักดิ์ สมจิตต์)

 หัวหน้าสำนักปลัดเทศบาล

(ลงชื่อ) สุภัฐวิทย์ ธารชัย ผู้ตรวจ / ทาน

 (ดร.สุภัฐวิทย์ ธารชัย)

 ปลัดเทศบาลนครขอนแก่น

 เลขานุการสภาเทศบาลนครขอนแก่น

**คณะกรรมการตรวจรายงานการประชุมสภาเทศบาลตรวจแล้วถูกต้อง**

 (ลงชื่อ) สมภพ วงศ์ก่อ ประธานกรรมการ

 (นายสมภพ วงศ์ก่อ)

 สมาชิกสภาเทศบาลนครขอนแก่น

 (ลงชื่อ) นริสศรา เรืองศร กรรมการ

 (นางสาวนริสศรา เรืองศร)

 สมาชิกสภาเทศบาลนครขอนแก่น

(ลงชื่อ) วรินทร์ เอกบุรินทร์ กรรมการ

 (นายวรินทร์ เอกบุรินทร์)

 สมาชิกสภาเทศบาลนครขอนแก่น

(ลงชื่อ) ภาสิณี ธีรภานุ กรรมการ

 (นางสาวภาสิณี ธีรภานุ)

 สมาชิกสภาเทศบาลนครขอนแก่น

(ลงชื่อ) ปฎลชัย พัฒน์ดำรงจิตร กรรมการ

 (นายปฎลชัย พัฒน์ดำรงจิตร)

 สมาชิกสภาเทศบาลนครขอนแก่น